text:
Erena on Facebook
Welcome to Radio Erena!
ኣብ ጅቡቲ ተታሒዞም ዘለዉ ምሩዃት ኵናት ኤርትራን ስደተኛታታትን ህጹጽ ፍታሕ ክረኽቡ ምሕጽንታ ኣቕሪቦም
Radio Erena: January 7, 2014
ኣብ ጅቡቲ ኣብ ቤት ማእሰርቲ ነገድ ተታሒዞም ዝርከቡ ኤርትራውያን ምሩዃት ኵናት ፍታሕ ክረኽቡ ኤርትራውያን ወገናቶም ጻዕርታቶም ከሕይሊ ተላብዮም።
እቶም ኣብ 2008 ኣብ መንጎ ኤርትራን ጅቡትን ኣብ ከባቢታት ሙሳ ዓሊ ዝተኻየደ ኵናት ዝተማረኽ ኤርትራውያን፣ መንግስቲ ኤርትራ ንምሩዃት ኵናት ጅቡቲ ኣፍልጦ ከይህብ ስለዝሓንገደ፣ መንግስቲ ጅቡቲ’ውን ከም ግብረ መልሲ ቆላሕታ ምሃብ ኣብዮዎም ከምዘለዎ’ዮም ዝገልጹ።
ኣብ እስራኤል፣ ኤርትራውያን ዝርከብዎም ኣስታት 40 ሽሕ ስደተኛታት ንውሳኔ መንግስቲ እታ ሃገር ብምቕዋም ንሳልስቲ ዝቐጽል ሰለማዊ ሰልፊ የካይዱ ኣለው
Radio Erena: January 6, 2014
ኣብ እስራኤል፣ ኤርትራውያን ዝርከብዎም ኣስታት 40 ሽሕ ስደተኛታት ንውሳኔ መንግስቲ እታ ሃገር ብምቕዋም ሰፊሕ ሰለማዊ ሰልፊ ኣካይዶም።
እቶም ኣብ ጎደናታት ከተማታት ቴልኣቪቭን ኤላትን ናይ ተቓውሞስ ሰልፊ ዘካይዱ ኣስታት 40 ሽሕ ስደተኛታት፣ ነቲ ካብ ግዜ ናብ ግዜ እንኽረረ ዝመጽእ ዘሎ መርገጺ መንግስቲ እስራኤል ኣብ ልዕሊ ስደተኛታት ብትሪ ኮኒኖም።
መንግስቲ እስራኤል ኣብታ ሃገር ዝርከቡ ኣስታት 35 ሽሕ ኤርትራውያን ዝርከብዎም ብድምር ልዕሊ 60 ሽሕ ዝተገመቱ ስደተኛታት፣ ነናብ ዓዶም ክጥርዞም ወይ ድማ ኣብ በረኻታት ኣብ ዝተደኮነ መዳጎኒ መዓስከራት ብዘይዝኾነ መሰልን ዕድላትን ክሕዞም'ዩ ወሲኑ ዘሎ።
እስራኤል ኣብ 1948 ከም ሃገር ካብ እትቐውም ክሳብ እዚ እዋን'ዚ ኣስታት 200 ንዝኮኑ ሰባት ጥራይ ፖለቲካዊ ዑቕባ ከምዝሃበት ጸብጻብ ኣልጀዚራ የመልክት።
ኣብ እስራኤል ዜጋታት ኤርትራ፣ ሱዳን፣ ኢትዮጵያን ካልኦትን ዝርከብዎም ልዕሊ 60 ሽሕ ሓተቲ ዑቕባ ከምዘለዉ ዝፍለጥ'ዩ።
ኣብ እስራኤል ዝርከብዉ ኤርትራውያን፣ ካብ ናይቶም ካልኦት ዜጋታት ሃገራት ኣፍሪቃ ዝተፈልየ ፖለቲካዊ ጸገም ስለዘለዎም፣ መንግስቲ እስራኤል ንጉዳዮም ምስቶም ካልኦት ናይ ቁጠባ ስደተኛታት ፈልዩ ክርእዮ'ዮም ኤርትራውያን ብተደጋጋሚ ዝሓቱ።
ኤርትራዊ ተቐዳዳማይ ብሽክለታ ናትናኤል ብርሃነ፣ ናይ 2013 ዝበለጸ ስፖርታዊ ኣህጉር ኣፍሪቃ ኮይኑ ተመሪጹ
Radio Erena: January 6, 2014
ፕሮፈሽናል ተቐዳዳምይ ብሽክለታ ኤርትራዊ ናትናኤል ብርሃነ፣ ናይ 2013 ዝበለጸ ስፖርታዊ ናይ ኣህጉር ኣፍሪቃ ኮይኑ ከምዝተመርጸ ካብ africatopsports.com ዝተረኽበ ሓበሬታ ኣፍሊጡ።
ናትናኤል ብርሃነ ምስ በዓል ሳሙኤል ኤቶ፣ ዲድየር ድሮግባን ያያቶርን ዝረክብዎም 10 ብሉጻት ኣፍሪቃውያን ስፖርታውያን ተረቝሑ ብምጽናሕ'ዩ፣ ክሳብ ትማሊ 5 ጥሪ ካብ ህዝቢ ብዝተኣከበ ድምጺ ቀዳማይ ዝበለጸ ኮይኑ ተመሪጹ ዘሎ።
ሓይሊ ባሕሪ ኢጣልያ፣ ኤርትራውያን ዝርከብዎም 233 ስደተኛታት ካብ ናይ ምጥሓል ሓደጋ ኣድሒኑ
Radio Erena: January 3, 2014
ሓይሊ ባሕሪ ኢጣልያ ኤርትራውያን ዝርከብዎም 233 ስደተኛታት ካብ ማእከል ባሕሪ ከምዘድሓነ ኣፍሊጡ።
እቶም ሸውዓተ ደቂንስትዮ ዝርከብኦም ዜጋታት ኤርትራ፣ ናይጀርያ፣ ሶማል፣ ፓኪስታን፣ ዛምብያን ማሊን ዝኮኑ 233 ስደተኛታት ብጃልባ እናተጓዓዙ ናይ ባሕሪ ሓደጋ ኣብ ዘንጸላለወሎም እዋን'ዩ ሓይሊ ባሕሪ ኢጣልያ፣ ብንኣሽቱ ጀላቡ እናገበረ ናብ ዓባይ ናይ ኵናት መረክብ ከሰጋግሮም ዝኸኣለ።
ብምሉኦም እቶም ብወትሃደራዊት መርከ ሓይሊ ባሕሪ ኢጣልያ ዝደሓኑ ስደተኛታት ድማ ኣብ ሲሲልያ ብሰላም ኣትዮም ኣለዉ።
ድሕሪ'ቲ ልዕሊ 350 ኤርትራውያን ዘህለቐ ናይ ላምፔዱሳ ሓደጋ፣ መንግስቲ ኢጣልያ ስደተኛታት ዝጸዓና ጀላቡ ተመሳሳሊ ሓደጋ ከየጋጥመን ንምክልኻል ዝዓለመ 'ማረ ኖስትሩም' ዝሰመዮ ፍሉይ ናይ ሓይሊ ባሕሪ ተልእኾ ኣዋፊሩ ከምዘሎ'ዩ ዝገልጽ።
ወከልቲ ተቓወምትን መንግስቲ ደቡብ ሱዳን ኣብ ኣዲስ ኣበባ ይዝትዩ፣ ንከተማ ቦር ተቖጻጺሮም ዘለዉ ተቓወምቲ ድማ ናብ ጁባ ክግስግሱ ምዃኖም ይግልጹ
Radio Erena: January 3, 2014
ወከልቲ ተቓወምትን መንግስትን ደቡብ ሱዳን ኣብ ኣዲስ ኣበባ ዝርርብ ንስምምዕ ሰላም ኣብ ዘካይድሉ ዘለዉ እዋን፣ ዕጡቓት ተቓወምቲ ናብ ከተማ ጁባ ክግስግሱ ምዃኖም ይገልጽ ኣለዉ።
ሰራዊት መንግስትን ተቓወምትን ኣብ ከባቢ ከተማ ቦርና ካልእ ቁሸታትን ግጭት የካይዱ ከምዘለዉ ዝሓበሩ ማዕከናት ዜና፣ ብሬክ ማሻር ዝምርሑ ተቓወምቲ ኑዌር፣ ብዝሒ ዘለዎም መንእሰያት ኣብ ምምልማልን ብረት ኣብ ምዕጣቕን ተዋፊሮም ምህላዎም ሓቢሮም።
ከተማ ቦር ኣብዚ እዋን ንካልኣይ እዋና ኣብ ትሕቲ ቁጽር ተቓወምቲ ወዲቓ ከምዘላ'ውን ኣፈና ሰራዊት መንግስቲ ደቡብ ሱዳን ፍሊፕ ኣጉዌር ኣረጋጊጹ።


c: text/html

text:
መልእኽቲ ሓዘን: ተጋዳሊት ጽገ መንገሻ፡ ብዝሓደራ ሕማም፡ ንነዊሕ ዓመታት ክትሳቐ ድሕሪ ምጽናሓ ብዕለት 20 መስከረም 2017 አብ ሃገረ ጀርመን፡ ካስል ዓሪፋ።
መልእኽቲ ሓዘን ተጋዳሊት ጽገ መንገሻ፡ ብዝሓደራ ሕማም፡ ንነዊሕ ዓመታት ክትሳቐ ድሕሪ ምጽናሓ ብዕለት 20 መስከረም 2017 አብ ሃገረ ጀርመን፡ ካስል ዓሪፋ። ተጋዳሊት ጽገ መንገሻ ብንኡስ ዕድሚኣ ብ1977 ኣባል ቀያሕቲ ዕምባባ ህዝባዊ ግንባር ሓርነት ኤርትራ ኮይና ዝጀመረቶ
መልእኽቲ ሓዘን
ተጋዳሊት ጽገ መንገሻ፡ ብዝሓደራ ሕማም፡ ንነዊሕ ዓመታት ክትሳቐ ድሕሪ ምጽናሓ ብዕለት 20 መስከረም 2017 አብ ሃገረ ጀርመን፡ ካስል ዓሪፋ።
ተጋዳሊት ጽገ መንገሻ ብንኡስ ዕድሚኣ ብ1977 ኣባል ቀያሕቲ ዕምባባ ህዝባዊ ግንባር ሓርነት ኤርትራ ኮይና ዝጀመረቶ ቓልሲ ንናጽነት ሓርነትን ህዝቢ ኤርትራ፡ ክሳብ እዛ ዕለት ብሞት ዝተፈለየትና፡ አብ ዕላማኣ ጸኒዓ፡ ህዝባ ካብ ሕሰምን መከራን ከተድሕን ተቓሊሳ። ተጋዳሊት ጽገ በቲ ዝነበራ ከቢድ ሕማም ተስፋ ከይቖረጸት ዋላ’ውን አብ ዓራት ተጋዲማ ከላ ከየተሓለለት ንዲክታተራዊ ስርዓት ህግድፍ ዝመኸተት ጅግና ጓል ኣንስተይቲን፡ ኣደ ጽንዓትን እያ።
ብዕረፍቲ ብጸይቲ ጽገ መንገሻ መሪር ሓዘንን ጽምዋን ይስማዓና። መንግስተ ሰማይ የዋርስኺ።
ስድራ ቤት ብርሃነ መንገሻ ምስ ኩሎም ናይ ቓልሲ ብጾታን ፈተውታን ቤተ- ሰባን።
ቦታ ሓዘን ዝግበረሉ አብ ጀርመን፡ ካስል፤-
Katholische Kirchengemeinde Herz Jesu;
Brüder-Grimm-Str. 121-123
34134 Kassel
ናይ ቀብሪ ስነ-ስርዓት ዝካየደሉ ቦታ:
አብ ካስል ፦ጀርመን
ሰኑይ ፡ 25 መስከረም
ሰዓት 12 Uhr
Hauptfriedhof Kassel
Tannenheckerweg 6
34127 Kassel
ሰንበት
ቅዳስን ፍትሕን አብ
Elisabeth Kirche
Friedrichspl. 13
34117 Kassel
ንሓበሪታ:
00491786096233
004915217136173
004917622102613

robotstxt: allowed

filter: keep


text:
ጸብጻብ ሕቡራት ሃገራት ሰፍ ዘይብል ቀጻሊ ግህሰት ሰብኣዊ መሰላት ኣብ ኤርትራ ኣቃሊዑ%PM, %27 %877 %2018 %22:%Jun Written by ቤት ጽሕፈት ዜና ሰዲህኤ
ወይዘሮ ሸይላ ቢ ኪታሩት ፍልይቲ ልእኽቲ ሕቡራት ሃገራት ኣብ ሰብኣዊ መሰል ኤርትራ ሓሙሻይን ናይ መወዳእታን ጸብጻበን ናብቲ ብ26 ሰነ 2018 ኣብ ጀነቫ ዝተጋበአ መበል 38 ኣኼባ ባይቶ ሰብኣዊ መሰል ሕቡራት ሃገራት ኣቕሪበን። ኣብዚ ጸብጻበን ነቲ ኣብ ኤርትራ ዝጸንሐ ቀጻሊ ግህሰት ኣቃሊዐን።
እቲ ኣገራሚ ጸብጻበን ኣብታ ኩሉ መሰረታዊ መሰላት ዝተኣገደላን ግፍዒ፡ ዓመጽ፡ ዓማሚ ማእሰርቲ፡ ክሳብ ሞት ዘብጽሕ ኣተሓሕዛ እሱራት ዝዝውተራን ኤርትራ ዝኾነ ንሰብኣውን ፖለቲካውን መሰላት ዝምልከት ለውጢ ከምዘየለ ኣቃሊዑ።
ንሰን እቲ ዘሕዝን ኩሉቲ ኣብ ኤርትራ ዝፍጸም ጥሕሰት ሰብኣዊ መሰልን ካልእ በደላትን፡ ግቡእ ግምት ይወሃቦ ይወሃቦ የለን ኢለን። ኣተሓሒዘን ከኣ ኣብዚ ዝሓለፈ ግዜ ኣብ ኣስመራ ዘሎ ዓመጸኛ ጉጅለ 90 ጋዜጠኛታት ኣሲሩስ ገሊኦም ክሳብ ሕጂ ዳርጋ ኣብ ዘይፍለጡ ኣብ ኣብያተ-ማእሰርቲ ይሓቁ ኣለዉ ኢለን።
እዘን ዳርጋ ናይ ሽዱሽተ ዓመት ናይ ኣገልግሎት ግዜአን ዝውደኣ ዘለዋ ወይዘሮ፡ ሕቡራት ሃገራት ተልእኮ ናይቲ ጉዳይ ሰብኣዊ መሰል ኤርትራ ዝምልከቶ ኣካል ንከናውሕ ጸዊዐን። ምስዚ ኣተሓሒዘን ከኣ እቲ ኣካል ሕቡራት ሃገራት ነቲ ናይ ቅድሚ ሕጂ ነቲ ኣሰካፊ ኩነታት ኤርትራ ዝምልከት ውሳነታትን ለበዋታትን ባይቶ ሰብኣዊ መሰላት ንከተግብር ጸዊዐን። ኣብቲ ኣኼባ ይሳተፉ ካብ ዝነበሩ ናይ ብዙሓት ሃገራት ልኡኻት ነቲ ናይ ወይዘሮ ኪታሩዝ ጸብጻብ ዝድግፍ ርኢቶታት ሂቦም፡ ጉዳይ ሰብኣዊ መሰል ኤርትራ ኣብ መጻኢ ዝያዳ ኣቓልቦ ንክግበረሉ ተላብዮም።
ኣብዚ መበል 38 ኣኼባ ባይቶ ሰብኣዊ መሰል ሕቡራት ሃገራት ኣብ ሰብኣውን ደሞክራስያውን መሰላት ዝነጥፉ ኤርትራያን ተሳቲፎም፡ ቆላሕታ ክወሃቦም ዝግበኦም ኤርትራዊ ጉዳያት ከኣ ኣጕሊሖም።
ብኻልእ ወገን ከኣ ብ25 ሰነ 2018 ብዶ/ር ዳንኤል ረዘነ ዝተማእከለ ተዛማዲ ኣኼባ ተኻይዱ። ኣብዚ ኣኼባ ክሳብ ሕጂ ኣብ ጉዳይ ሰብኣዊ መሰል ኤርትራ ዝተዐመመ ስረሓትን ኣብ መጻኢ ኣብዚ መዳይዚ ከጋጥም ዝኽእል ብደሆታትን ዝምልከት ዳህሳስ ተኻይዱ። ካለኦት ኤርትራውያንን ንጉዳይ ኤርትራ ዝሕግዙን ወገናትን ከኣ ብኣቶ ረዲ ኣብዩ ካብ ዓባይ ብሪታንያ እናተመርሑ ብ26 ሰነ 2018 ኣኼባ ኣካይዶም። ኣብዚ ኣኼባዚ ንኤርትራ ዝምልከት ሓደስቲ ምዕብልናታት ብማሕሙድ ኣደምን ኢብራሂም ካቡሽን ካብ ማሕበር መታሕት ኤርትራ ከምኡ እውን ብእስማዒል ገባይታ ካብ ማሕበር ሰብኣዊ መሰል ዓፋር ቀይሕ ባሕሪ መብርህታት ተዋሂቡ። ኣብዚ መብርሂ ቆላሕታ ዝተዋህቦ ጉዳይ መሬት ኣብ ክልቲኡ ከባቢ ክኸውን እንከሎ ብሓፈሻ ኣብ መላእ ኤርትራ ጉዳይ መሬት ቆላሕታ ዘድልዮ ምዃኑ’ውን ተጠቒሱ። ውይዘሮ ቢ ኪታሩዝ ከኣ ኣብዚ ጐኒንጐኒቲ መበል 38 ኣኺባ ባይቶ ዝተኻየደ ክልቲኡ ኣኼባታት ተኣስቲፈን።
ኣብ መወዳእታቲ ናይ 26 ሰነ 2018 ኣኼባ ብዙሓት ኤርትራውያን ግዱሳት ምስ ወይዘሮ ኪታሩዝ ናይ ድራር እንግዶት ኣካይዶም። ኣብዚ ናይ ድራር እንግዶት ኣብቲ ኣጋጣሚ ዝነበሩ ኤርትራውያን ብስም ኩሎም ኣበርቶአን ኣብ ጉዳይ ሰብኣዊ መሰል ኤርትራ ዝንእዱ ሕቋፍ ዕንበባን ንኤርትራ ዘንጸባርቕ መዘከርታን ሂቦም።
UN Report Exposes Eritrea's Continued Gross Violations of Human Rights%PM, %27 %744 %2018 %18:%Jun Written by EPDP Information Office
Ms Sheila B. Keetharuth, UN Special Rapporteur on Human Rights in Eritrea, on 26 June presented her fifth and final report about the persisting "climate of repression" in Eritrea to the 38th Session of the UN Human Rights Council currently meeting in Geneva.
The bleak report underlined the fact that nothing is changing in the political and human rights situation in Eritrea where severe restriction of all basic freedoms, torture, rape, arbitrary arrests, ill treatment of prisoners and incommunicado detentions until death are ongoing crimes being committed in the country.
Sadly, all perpetrators of the extreme abuses of other humans in Eritrea are not being made accountable for their acts at home and abroad, she stressed. During the past years, the regime in Asmara arrested 90 journalists, some of whom are still languishing in little known prisons.
Ms Keetharuth, who is ending a six-year term on the Eritrea mandate, has urged the UN Council to extend this mandate of the UN Special Human Rights Rapporteur and do more to implement the Council's previous resolutions and recommendations on the alarming situation in that country.
Many country delegates and civil society activists made short interventions supporting her report (http://webtv.un.org/search/id-sr-on-human-rights-in-eritrea-17th-meeting-38th-regular-session-human-rights-council-/5801987527001/?term=&lan=english) and strongly recommending for more attention to the little changing Eritrean situation.
In the meantime, Eritrean human rights and pro-democracy activists attending the 38th Session of the UN Human Rights Council, continued holding side-events to highlight major human rights concerns in Eritrea.
Besides, the side-event moderated by Dr. Daniel Rezene on 25 June assessing achievements in the past few years and Eritrea's human rights challenges head, other Eritreans and supporters also organized another side-event on 26 June. Moderated by Mr. Redi Aybu of UK, the latter event was addressed by representatives of Eritrean Lowlands League (Messrs Mahmoud Adem; Ibrahim Kabushi) and the Red Sea Afar Human Rights Organization (Ismail Gabayta). They highlights the land property abuses of the regime in their respective regions and called for the attention and support of other Eritreans in addressing the land problem in post-dictatorship Eritrea. Both side-events were attended by Ms Keetharuth.
Later in the evening hours of 26 June, a number of Eritrean activists organized dinner in honour of Ms. Sheila B. Keetharuththe outgoing Eritrea Sepcial Rapporteur who attended the event dressed in Eritrean traditional costume. The Eritrean friends presented her a bouquet of flowers and a symbolic gift in the name of all Eritreans who appreciated her hard and good work on human rights in Eritrea.
ጨንፈር ሰዲህኤ ፍራንክፎርትን ከባቢኣን ኣኼባ ኣካይዱ%PM, %26 %884 %2018 %22:%Jun Written by ሽማግለ ጨንፈር
ጨንፈር ፍራንክፎርትን ከባቢኣን ወርሓዊ ኣኼባኡ ብዕለት 24.06.2018 ኣካይዱ። እቲ ኣኼባ ሰዓት 02፡00 ድ.ቀ. ብሰናይ ምንዮት ኣቦ-መንበር ጨንፈር ድሕሪ ምስ ተኸፈተ፡ ነቲ ዕለት ናብ ዝተታሕዘ ኣጀንዳታት ተእትዩ።
ኣጀንዳታት ኣኼባ- ከም ወትሩ ዲሲፕሊን ሰልፊ ምኽባርን፡ ሰልፍኻ ምፍላጥ ዝብል ኣብ ቀዳማይ ደረጃ ዝስራዕ እዃ እንተነበረ፡ ኣብዚ ኣኼባዚ ግን፣ ምስዘሎ ምዕብልናታት ንምጉዓዝ ዝዓለመ፣ ሓበሬታ ብዛዕባ ህልዊ ኩነታት ሃገርናን ዞባናን፡ከምኡውን ህግደፍ ዝገብሮ ዘሎ ውደባ መንእሰያት ኣብ ዲያስፖራን ዝብሉ እዮም ብሰፊሕ ዝተታሕዙ ነይሮም።
እቶም ኣጀንዳታት ሓደ ብሓደ ተኣትዮም፡ ለውጢ ብውሽጣዊ ዲሲፕሊንን ሰልፍኻ ምፍላጥን ስለ ዝጅምር መግለጺ ድሕሪ ምቕራብ፣ ኣብቲ ዝስዕብ ኣጀንዳ ሓበሬታ ውሽጣዊ ንጥፈታት ሰልፍን ዞባናን ተኣትዩ። እቶም ቀንዲ ግዜ ዝወሰዱ ምርድዳኣት ድማ ኣብ ዞናና ዝካየድ ዘሎ ሃድሽን ቅልጡፍን ምቕይያራትን ስርርዓት ፍግደፍ ኣብመንእሰያትን ዝብሉ ሰፊሕ ናይ ልዝብን ሓሳባት ምልውዋጥን ዝወሰዱ እዮም ነይሮም። ኣኼበኛ ነቲ ሰልፍና በብእዋኑ ዝወስዶ ዘሎ ዲፕሎማስያውን ፖለቲካውን ንጥፈታትን ምምዕባል ፖለቲካዊ ባህልን ኣሞጒሱ። ብተወሳኺ‘ውን ተቓወምቲ ሓይልታት፡ ነቲ ህግደፍ ብጓይላን ጃህራን ዘብዕሎ ዘሎ መዓልቲ ነጻነት ዝመሳሰል ኣበዓዕላ ዘይኮነስ፡ ብሰሚናር ጌርካ ምብዓሉ ብዝብል ኣተሓሳስባ፡ ህዝባዊ ምጥርናፍ ፍራንክፎርትን ከባቢኡን ኣብ ፍራንክፎርት ሓባራዊ ህዝባዊ ሰሚናር ብምውዳብ ዘካየዶ ጻዕሪ፡ ንቃልስና ናህርን ኒሕን ምጥርናፍን ዘዛይደሉ ብምዃኑ ኣኼበኛ ኣሞጒሱ።
ነዚ ሕጂ ብሓድሽ ቀዳማይ ሚኒስተር ኢትዮጵያ ዝውሰድ ዘሎ ኣወንታዊ ስጉምትታት ናይ ሓድሽ ኣተሓሳስባን ግሉጽነትን ተሓታትነትን፡ ከምኡ‘ውን ጉዳይ ዶብ ኤርትራን ኢትዮጵያን ኣኼበኛ ኣሞጒሱ። ሰልፍና‘ውን ነዚ ሕጂ ብዶ. ኣቢይ ዝግለጽ ዘሎ ናይ ምትግባር ውሳኔ ኣልጀርስ ንነዊሕ ግዜ ብጽሑፋቱን ብኣኼባታቱን እናገለጾ ክመጽእ ጸኒሑ‘ዩ። መላኺ ኢሳያስ ግን፡ እዚ ብኢትዮጵያ ዝውሰድ ዘሎ ናይ ዶብ ጉዳይ ምትግባሩ ከይመለሰሉ ን2 ሰሙን ኣጽቂጡ ኔሩ፣ ኣብ መዓልቲ ዝኽረ ስዉኣት ድማ ኣተንፊሱ። ። ስለምንታይ እዚ መጸዋዕታ‘ዚ ንኢሳያስ ካብቲ ንልዕሊ 20 ዓመታት ተሓቢኡሉ ዝጸንሐ በዓቲ ናይ ምስምስ ውግእ-ዶብ ቀሊዑ ዘውጽእን ኣብ መሓንቖ ዘእትዎን ስለ ዝኾነ። እቲ ህዝቢ ክጽበዮ ዝጸንሐ ናይቲ መጸዋዕታ ምቕባል መልሲ ግን፡ ጎቦ-ጎቦ እዩ መሊሱዎ። ነቲ ዶብ ከይተሓንጸጸ ኣይንዛተን ኢና ትብል ዝነበርት መልሓሱ ተቐርጢማ፣ ኣብ ኢትዮጵያ ተፈጢሩ ዘሎ ሓድሽ ኩነታት ዘጽንዕ ልኡኽ ክሰድድ ምዃኑን፡ ንወያኔ ብምጽራፍን እዩ ገሊጹዎ። ምስ ኢትዮጵያ ክረዳዳእ ምስ ወያኔ ግን ክጻረፍ እንከሎ ግን ወያኔ‘ውን ኣካል ናይ መንግስቲ ኢትዮጵያ ምዃኖም ብርሳዕ‘ዩ። እዚ ግን ኣየገርመናን‘ዩ፡ ምልካውያን ረብሕኦም ኣብ ሰላም ዘይኮነስ ኣብ ውግእን ጽልእን ስለ ዝኾነ። እዚ ምንጥልጣል ናይ ዶብ ጉዳይ ሓደ ካብቲ ዓበይቲ ምኽንያታት ናይ ኢሳያስ መናውሒ ስልጣን ስለ ዝኾነ ቅልጡፍ ፍታሕ ክርከበሉ ይግባእ። ሽግር ኤርትራውያን ግን ጉዳይ ዶብ ጥራሕ ኣይኮነን። ቅድሚ ጉዳይ ዶብ ምጅማሩ ብ20 ሰነ 1991 ኣብ ናይ መጀመርያ በዓል መዓልቲ ነጻነት‘ውን ንህዝቢ ኤርትራ ምልካዊ ስርዓት ከም ዘቚውም ሓቡሩዎ እዩ። ብድሕሪኡ‘ውን ንህዝቢ ኤርትራ እናጨፍጨፈ‘ዩ ብፍርህን ራዕድን ምብትታንን ክገዝእ ጸኒሑ። ስለዚ ሕጂ‘ውን ጉዳይ ዶብ ጥራሕ ስለ ዘይኮነ ጸገምና ምልካዊ ስርዓት ከልግስ ከሎ ጥራሕ‘ዩ እቲ መሰረታዊ ፍታሕ። ኣብ ኤርትራ ዲሞክራስያዊ ስርዓት እንተዝትከል ኔሩ እቲ ምስ ጎረባብቲ ምንቛት‘ውን ኣይምሃለወን ኔሩ። ስለዚ እቲ ኣብ ኤርትራ ዝተፈጥረ ብዅረት ዲሞክራስያ‘ዩ ነቲ ምስ ጎረባብቲ ዘሎ ጸገም ፈጢሩዎ እምበር ብኣንጻሩ ኣይኮነን። እዚ ስለ ዝኾነ፡ ኩሉ ህዝቢ ኤርትራ ነዚ ምልካዊ ስርዓት ብምልጋስ ጥራሕ ስለ ዝኾነ መሰረታዊ ለውጢ ዝመጽእ፡ ተጠርኒፉ ተቓውሞኡ ከሐይል ከም ዘለዎ ኣኼበኛ ተማሕጺኑ።
ኣብ መወዳእታ ድማ እቲ ስርዓት ህግደፍ ንኣብ ወጻኢ ዝተወልዱ ብጀካ ንዙሮት ብምኻድ ንኤርትራ ዘይፈልጡዋ መንእሰያት ሂትለራዊ ውደባ እናወደበ ሓንጎሎም ብምሕጻብ ኣብ ወጻኢ ንዝርከቡ መንእሰያት ንከርዕድ መሳርሒ ንክኾኑዎ ዝገብሮ ዘሎ ገበን ኣኼበኛ ይነጽግ። ብተግባር‘ውን ኣብ ሆላንድ፡ ስዊትዘርላንድ፡ እስራኤልን ዓዲ እንግሊዝን ዝተገብረ ምስ ከምኦም መንእሰያት ኤርትራውያን ምጭፍጫፍ ተራእዩ‘ዩ። ስለዚ መንእሰያት ነዚ ናይ ስርዓት ህግደፍ ገበን ክነቕሑሉን ሓቢሮም ክቃወሙዎን መንእሰያት ለበዋኦም ኣቕሪቦም።
ኣኼባ ድማ ኣብ ሰዓቱ ብዝኽረ-ሰማእታት ተደምዲሙ።
ሰዲህኤ፡ ባይቶ ሰብኣዊ መሰል ሕቡራት ሃገራት ንኩነታት ኤርትራ ዝያዳ ቆላሕታ ክገብረሉ ጸዊዑ%PM, %25 %923 %2018 %23:%Jun Written by ቤት ጽሕፈት ዜና ሰዲህኤ
ሰዲህኤ ናብ 47 ልኡኻት መበል 38 ኣኼባ ባይቶ ሰብኣዊ መሰል ሕቡራት ሃገራት ጀነቫ ኣብ ዝጸሓፎ መልእኽቲ፡ ኣብ ኤርትራ ዘሎ ኩነታት ሰብኣዊ መሰል ዋላ ሓንቲ ለውጢ ከምዘየርኣየ ጠቒሱ። ኣብዚ መልእኽቱ እዚ ኣካል ውድብ ሕቡራት ሃገራት ዝኾነ ትካል፡ ነቲ መርማሪ ኮሚሽን ሰብኣዊ መሰል ኤርትራ ዝወሰኖ ውሳነ ኣብ ምትግባር ኣድላይ ኣስተዋጸኦ ንክገብር ጸዊዑ። ምስዚ ብምትሕሓዝ ከኣ ናይቲ ፍሉይ ኣካል ሓላፍነት ንከናዋሕ ጸዊዑ።
ነዚ ጉዳይ ክከታተላ ዝጸነሓ ፍልይቲ ልእኽቲ ውድብ ሕቡራት ሃገራት ወይዘሮ ቢ ኪታሩዝ፡ ኣብዚ እዋንዚ ናይ 6 ዓመት ተልእኮአን ኣብ ምፍጻም ስለ ዝርከባ፡ ነቲ ተልእኮ ምሕዳስን ኣብ ክንደአን በዓል መዚ ምዛዝን ኣድላይ ግምት ዝወሃቦ ምዃኑ ከኣ ኣብዚ መዘክር ተገሊጹ። ምስዚ ኩነታት እቲ ናይቲ ተልእኮ ምሕዳስ ብመንግስቲ ኤርትራን ደገፍቱን ብደሆ ከጋጥሞ እዩ ዝብል ግምት ኣሎ። ወይዘሮ ኪታሩዝ ኣብ 26 ሰነ 2018 ኣብ ሰዓታት ንግሆ ኣብ መበል 38 ኣኼባ ናይቲ ባይቶ ሰብኣዊ መሰል መደረ ከስመዓ መደብ ተታሒዙለን ኣሎ።
ኣብ ርእሲ’ዚ ብ21 ሰነ 2018 ናብ ኣቶ ዘይድ ራኣድ ኣል ሁሴን ኮሚሽነር ላዕለዋይ ኮሚሽን ጉዳይ ስደተኛታት ሕቡራት ሃገራት ዝተላእከ ናይ ሰዲህኤ መዘክር፡ እቲ ልኡኽ ነቲ ተልእኮ ምሕዳስን ሓዲሽ ኣካል ምምዛዝን ጥራይ ዘይኮነ፡ ኣብ ልዕሊ እቶም ንዓሰርተታት ዓመታት ብገበን ግህሰት ሰብኣዊ መሰል ዝጥርጠሩ ላዕለዎት ሓለፍቲ ኤርትራ ኣድላይ ስጉምቲ ንክውሰድ ብትሪ ጸዊዑ።
እቲ መዘክር እቲ ባይቶ ኣድላይ ስጉምቲ ክወስድ ብዘይምጽንሑ ዘለዎ ዕቃበ ኣመዝጊቡ፡ እተን ዝሳናበታ ዘለዋ ሓላፊት ኣብ ዝሓለፈ ሽዱሽተ ዓመታት ሓላፊት ኮይነን ኣብ ጉዳይ ሰብኣዊ መሰል ኤርትራ ከይተሓለላ ከሰርሓ ንዝጸነሓ ወይዘሮ ኪታሩዝ ዕዙዝ ምስጋናኡ ኣቕሪቡ። ናይዚ መዘክር ቅዳሕ ናብ ወጻኢ ጉዳይ ምኒስተራትን ኤምባስታትን ናይተን እቲ ጉዳይ ዝምልከተን ሃገራት’ውን ተላኢኹ እዩ።
እዚ ከምዚሉ እንከሎ፡ ልኡኽ ሰዲህኤ ኣብቲ ብ25 ሰነ 2018 ጐኒንጐኒ’ቲ ናይ 26 ሰነ ጉባአ ዝተኻየደ ኣኼባ ተሳቲፉ። ኣብዚ ኣኼባ ብዛዕባቲ ፍሉይ ኣካል ሰብኣዊ መሰል ኣብ ኤርትራ ዘካየዶ ምንቅስቓስን ኣብ መጻኢ ኣብ ጉዳይ ሰብኣዊ መሰል ኤርትራ ዘጋጥም ብደሆታትን ብዝምልከት ተመያይጡ። ወይዘሮ ኪታሩዝ ኣብዚ ድሮ 26 ሰነ 2018 ዝተኻየድ ኣኼባ ኣብ ዘስመዐኦ ቃል ኣብ ጉዳይ ስብኣዊ መሰል ዝነጥፉ ኤርትራውያን ገበነኛታት ናብ ሕጊ ንምቕራብ ብመርተዖታት ዝተሰነየ ሓበሬታ ሒዞም ከይተሓለሉ ክቕጽሉ ከም ዝግበኦም ገሊጸን።
EPDP Urges UN Human Rights Council to Give More Attention to Situation in Eritrea%PM, %25 %749 %2018 %18:%Jun Written by EPDP Information Office
In a memorandum addressed to heads of 47 delegations of member states to the 38th Session of the UN Human Rights Council meeting currently meeting in Geneva, the EPDP stated the situation in Eritrea has not changed even a bit in years and urged the UN body to increase efforts towards implementing the recommendations of the Commission of Inquiry (COI) for human rights. The Council was also asked to extend the mandate of the Special Rapporteur to Eritrea.
Ms Sheila B. Keetharuth, the UN Special Rapporteur who held the mandate for the last six years, is now ending her term of service and the Council will consider renewal of the mandate and the appointment of her successor. However, the effort to renew the mandate is expected to be challenged by the Eritrean regime and its supporters. Ms Sheila Keetharuth is scheduled to address the 38th Session during the morning hours of Tuesday, 26 June.
Also addressed to Mr. Zeid Ra'ad Al Hussein, the UN High Commissioner for Human Rights, EPDP memorandum, dated 21 June 2018, briefly updated the delegations on the unchanged human rights situation in Eritrea and strongly asked the Council not only to renew the mandate of the Special Rapporteur but also to take concrete actions towards bringing to justice those Eritrean officials who were suspected of having perpetrated crimes against humanity for decades.
The memorandum, which regretted for the Council's failure so far to implement its decisions, on the other hand expressed gratefulness for the services rendered in the past six years by the outgoing Eritrea Special Rapporteur, Ms Sheila Keetharuth.
Copies of the EPDP memorandum were sent also to foreign ministries of concerned countries and their embassies abroad.
In the meantime, the EPDP attended at UN-Geneva a side-event on Eritrea on Monday, 25 June, that discussed the achievements of the Special Rapporteur and the challenges ahead for human rights activists in regard to Eritrea. Ms Sheila Keetharuth said in her brief intervention at the side-event that human rights activists should continue their efforts to bring Eritrean human rights abusers to justice by establishing fact-finding and activity centers in many countries of the globe.
EPDP Chairman's Statement on Positive Developments in Eritrea and Ethiopia%PM, %25 %505 %2018 %13:%Jun Written by Menghesteab Asmerom
The Eritrean People's Democratic Party (EPDP) has been in the forefront of the struggle supporting and urging efforts for peaceful resolution of the Eritrea-Ethiopia border conflict. The record is well documents in its stated positions throughout the past several years.
In this light, the EPDP supports and highly commends the bold and correct initiative of the EPRDF under the leadership of Prime Minister Dr Abiy Ahmed to resolve the border conflict without any pre-conditions and on the basis of the Algiers Agreement. EPDP also warmly salutes the steps being taken by the Ethiopian ruling party in releasing prisoners and its pledges to widen space for the full participation of political organizations, the civil associations and the mass media in the building of a better future.
The EPDP condemns in the strongest terms possible the terrorist act of 23 June 2018 at the Meskele Square mass demonstration organized in support of the new Ethiopian Prime Minister, Dr. Abiy Ahmed. Whoever the misguided actors may be, the attempt to create chaos and nip in the bud the promising Ethiopian mass uprising for change is a failed endeavor and stands to be denounced. We are pleased that Dr. Abiy Ahmed escaped safe from the attempt to harm him, and express our sympathies to the injured persons and convey our condolences to bereaved families.
the EPDP supports the so far positive gesture of the Eritrean regime in accepting the Ethiopian initiative for peaceful resolution of the border conflict and its decision to send a delegation to Ethiopia. However, we underline the truism that the only sure path for peace, justice, prosperity and mutual respect in the region is by ensuring a realistic opening up political space also in Eritrea to guarantee success of the rule of law, justice and constitutional governance where has been absent.
In this regard, we earnestly look for accords between the two governments that serve the best interests of the peoples of Eritrea and Ethiopia through promoting the aspirations for peace, justice and democracy in the two countries. Needless to say, we firmly oppose agreements that give advantage to rotten authoritarian order of fear and terror in our country.
We in the EPDP also seize this opportunity to call upon our peoples to work hard to promote the their old fraternal relations. It will be incumbent upon the peoples of Eritrea and Ethiopia to critically evaluate any misunderstandings between their governments and frown upon any move that can negatively affect the people-to-people interactions.
May Peace, Justice and Democracy prevail in Eritrea and Ethiopia!!
Menghesteab Asmerom,
EPDP Chairman,
24 June, 2018
መግለጺ ኣቦ መንበር ሰዲህኤ ብዛዕባ ህልዊ ምዕባለታት ኣብ ኤርትራን ኢትዮጵያን%PM, %25 %503 %2018 %13:%Jun Written by መንግስተኣብ ኣስመሮም
ሰልፊ ዲሞክራሲ ህዝቢ ኤርትራ (ሰዲህኤ)፡ ኣብ መንጐ ኤርትራን ኢትዮጵያን ዝተፈጥረ ጐንጺ፡ ብሰላምዊ ኣገባብ ክፍታሕ ክቃለስን ክድግፍን ከምዝጸንሐ መርገጻቱን ሰነዳቱን ዘረጋግጽዎ ሓቂ ኢዩ።
ቤት ጽሕፈት ኢህወደግ፡ ብመሪሕነት ቀዳማይ ሚኒስተር ፈደራላዊ ደሞክራስያዊ ሪፑብሊክ ኢትዮጵያ፡ ዶር ኣብዪ ኣሕመድ ንጐንጺ ኤርትራን ኢትዮጵያን ብመሰረት ስምምዕ ኣልጀርስን ብይን ኮሚሽን ዶብን ብዘይ ቅድመ-ኵነት ንምፍታሕ ዝወሰድዎ ተባዕን ቅኑዕን ተበግሶ፡ ሰዲህኤ ናእዳኡን ደገፉን ይገልጽ። ኣብ ርእስ’ዚ፡ ኢህወደግ ንእሱራት ምፍታሕ፡ ንተቓወምቲ ውድባትን ሰልፍታንን ሲቪላዊ መማሕበራትን፡ ናይ ዜና ትካላትን ንምስታፍ ዘኽእል ባይታ ንምስፋሕ ዝወስድዎ ዘለዉ ስጕምትታት ናእዳኡ ይገልጽ።
ነዚ ኣብ ኢትዮጵያ ዝኸይድ ዘሎ ለውጢ ንምትዕንቃፍን ኣብ ህዝቢ ሕንፍሽፍሽ ንምእታውን ብዕለት 23 ሰነ 2018 ኣብ መስቀል ኣደባባይ ንደገፍ ናይ ቀዳማይ ሚኒስተር ኢትዮጵያ ተባሂሉ ኣብ ዝተጸውዐ ሰላማዊ ሰልፊ ዝተደርበየ ቦምብ ብመን ምዃኑ ብዘየገድስ፡ ናይ ሽበራ ስጕምቲ ስለዝዀነ፡ ብትሪ ንዅንኖ።
ቀዳማይ ሚኒስተር ኢትዮጵያ ከይተጐድኡ ምውጻኦም ሓጐስ ይስምዓና፡ እቶም በዚ ናይ ራዕዲ ተግባር ዝተጐድኡን ዝሞቱን ድማ ጓሂናን ሓዘናን ንገልጽ።
ብኻልእ ሸነኽ ከኣ፡ መንግስቲ ኤርትራ ነቲ ብመንግስቲ ኢትዮጵያ ዝተወስደ ተበግሶ ተቐቢሉ ናብ ኣዲስ ኣበባ ልኡኽ ክሰድድ ምውሳኑ ሰዲህኤ ከም ኣወንታዊ ስጕምቲ ብምውሳድ እናደገፈ፤ እቲ ሰላም፡ ፍትሒ፡ ራህዋ፡ ፍቕሪ፡ ዘምጽእ ግን፡ ልክዕ ከም’ቲ ኣብ ኢትዮጵያ ዝኸይድ ዘሎ፡ ፖለቲካዊ ባይታ ዘስፍሕ፡ ቅዋምን ቅዋምነትን ዘረጋግጽ፡ ፍትሕን ግዝኣተሕግን ዘንግስ ምሕደራ ምዃኑ ከነስምረሉ ንፈቱ።
ስለ’ዚ፡ ኣብ መንጐ መንግስቲ ኤርትራን መንግስቲ ኢትዮጵያን ዝግበር ስምምዓት፡ ንኣህዛብ ክልቲኡ ሃገራት ዘርብሕ፡ ንሰላም፡ ርግኣት፡ ፍትሕን ዲሞክራስን ዘስፍን ደኣ’ምበር ንዝበለየ ምልካዊ ኣሰራርሓን ናይ ራዕድን ሽበራን ተግባራትን ዘገልግል ከይኸውን ንምሕጸን።
በዚ ኣጋጣሚ’ዚ፡ ነህዛብ ክልቲኡ ሃገራት፡ ነቲ ንነዊሕ ዘመናት ዝጸንሖ ሕውነታዊ ዝምድናታት ንምሕላው ኣበርቲዖም ክሰርሑ ንጽውዕ። ኣብ መንጐ መንግስታቶም ዝፍጠሩ ዘይምርድዳኣት ድማ ብነቐፌታዊ ዓይኒ ክርእዩን ንህዝቢ ምስ ህዝቢ ዘጋጩው ኣንፈታት ከይሕዙን ምጥንቃቕ ከምዘድልዮም ከነዘኻኽር ንፈቱ።
ሰላም፡ ፍትሒ፡ ዲሞክራሲ ኣብ ኤርትራን ኢትዮጵያን ይንገስ
መንግስተኣብ ኣስመሮም
ኣቦ መንበር ሰዲህኤ
24 ሰነ 2018
ፕረሲደንት ኤርትራ፡ ልኡኽ ናብ ኣዲስ ኣበባ ክሰድድ ምዃኑ ሓቢሩ%AM, %20 %373 %2018 %09:%Jun Written by ቤት ጽሕፈት ዜና ሰዲህኤ
ብምኽንያት 20 ሰነ ዝኽሪ ሰማእታት ኤርትራ ኣብ ኣስመራ ኣብ ዝተዳለወ ጽንብል፡ ፕረሲደንት ኢሳያስ ኣፍወርቂ፡ ኣብ ዘስምዖ ቃል፡ ነቲ ኣብ ኢትዮጵያ ተኸሲቱ ዘሎ ኣወንታዊ ዝበሎ ለውጥታት ብምቕባል፡ ናብ ኣዲስ ኣበባ ልኡኽ ክሰድድ ምዃኑ ገሊጹ።
ኣምባሳደር ኤርትራ ኣብ ጃፓን ብትዊተር ተመሳሳሊ ሓበሬታ ዘርጊሑ ኣሎ።
www.eastafro.com/2018/06/19/video-2018-eritrea-martyrs-day-commemoration/
ናይ ዮሃና መልእኽቲ%PM, %14 %784 %2018 %19:%Jun Written by Menghis
ብምኽንያት ዒድ ኣልፈጥር ኣልሙባረክ፡ ብስም መሰረታትን መሪሕነትን ሰልፊ ዲሞክራሲ ህዝቢ ኤርትራ (ሰዲህኤ)፡ ንዅሎም ኣስላም ብሓፈሻ፡ ንኣስላም ኤርትራ ድማ ብፍላይ ናይ ዮሃና መልእኽተይ አመሓላልፈልኩም።
ሎም ዓመት፡ ሰላም፡ ፍትሒ፡ ራህዋን ፍቕርን ዝነፍሰላ ዓመት ክትኰነልና ዘለኒ ትምኒት ድማ እገልጸልኩም።
ኩሉ ዓም ዎ ኢንቱ ብኼር
መንግስተኣብ ኣስመሮም
ኣቦ መንበር ሰዲህኤ
14 ሰነ 2018
Leadership Reviews EPDP Performances; Hails Positive Tone of New Ethiopian PM%AM, %09 %983 %2018 %00:%Jun Written by EPDP Information Office
In a statement issued at the end of a two-day meeting on 27 May, 2018, the Executive Committee of the Eritrean People's Democratic Party (EPDP) expressed full satisfaction by the performances of party organs during the period under review and highly commended the new Ethiopian leader's conciliatory tone promising better days for the region by ending the Eritrean-Ethiopian border conflict.
The EC regular meeting was opened with expressions of good wishes to all Eritreans at the occasion of their 27th Independence Day and by paying tribute to Martyr Mohammed Asselo, EPDP Central Council member who passed away last April while on duty in the Sudan. It then studied reports of various party organs; discussed arrangements for the upcoming Eritrea Festival 2018; finalized a paper on the modalities for the implementation of the 4 June 2017 EPDP Proposal for Joint Work with other sister organizations and finally reviewed developments in Eritrea and the region.
On EPDP Performances
By reviewing activity reports of the nine EC offices during the previous four months, the meeting observed exceptionally high achievements almost in all sectors of party activities. Special mention was made of the achievements in the spheres of organizational and public diplomacy and advocacy tasks that included EPDP leadership missions to Israel and UK as well as active participations in conferences and public events in the Netherlands, Germany and Canada. Among the commended activities was the party's continued advocacy work on behalf of Eritrean refugees in many critical places like Libya and Israel.
On Ethiopian PM's Signals for Peace
On 27 May, the EC thoroughly discussed the positive gestures of the new Ethiopian Prime Minister, Dr. Abiy Ahmed, on the lingering border problem and urged his government to accept the Algiers Agreement and the ruling of the Eritrean-Ethiopian Boundary Commission (EEBC).
The EPDP leadership meeting, which was held nine days ahead of EPRDF's acceptance of the ruling, also alluded to past records and noted that the forces that eventually formed the EPDP were, from the start, of the position that the EEBC arbitration ruling was final and binding and that there was no need for another "dialogue" if not mutually agreed by both parties. The EPDP Executive Committee thus reiterated the party's resolve to continue advocating for the final resolution of the conflict peacefully.


text:
እንቋዕ ናብ ወርኃ ጽጌ ኣብጽሓና!
በስመ አብ ወወልድ ወመንፈስ ቅዱስ አሐዱ አምላክ!
ብትምህርቲ ኦርቶዶክስ ተዋሕዶ ቤተ ክርስቲያን፦ ኣብ ዓመት ካብ ዘለዉ ኣርባዕተ ወቕትታት እቲ ካብ መስከረም 26 ክሳዕ ታኅሣሥ 25 ዘሎ 90 መዓልትታት ዘመነ መፀው(ቀውዒ) ይበሃል። እዚ ወቅቲ እዚ 3ተ ክፍልታት ክህልዎ ከሎ፦ ዘመነ ጽጌ፣ ዘመነ ኣስተምህሮን ዘመነ ስብከትን ይበሃሉ። ዘመነ ጽጌ ዝበሃል ካብ መስከረም 26 ክሳዕ ኅዳር 6 ዘሎ 40 መዓልትታት እዩ። “ጽጌ” ዝብል ቃል ካብ “ጸገየ” ዝብል ግእዛዊ ግሢ ዝወፀ ኮይኑ፡ ትርጕሙ 'ዕምባባ' ማለት እዩ። ቅድስት ቤተ ክርስቲያንና ኣብዚ ዘመነ ጽጌ ኣብ ዓሚቕ ተመስጦ ኣትያ እትዝክሮ ስደት ኣዴና ቅድስት ድንግል ማርያም ምስ ፍቁር ወዳ እዩ። ኣብዚ ዘመነ ጽጌ ዝበጽሕ ስብሐተ እግዚአብሔር ' ማኅሌተ ጽጌ ' ከምኡ’ውን “ሰቆቃወ ድንግል” ዝበሃል ድርሰት ኣሎ።
“ ኦ ድንግል ጥሜትን ጽምእን መከራን ኃዘንን ኵሉ ምስኡ ዝበጽሓኪ ጸበባ ኣዘክሪ”
ወስብሐት ለእግዚአብሔር ወለወላዲቱ ድንግል ወለመስቀሉ ክቡር!


text:
አስተንትኖ ቃል ኣምላኽ ግንቦት – 15.2018
ኣቦና አብ ሰማያት ትነብር . ……….
ሰላም ንዓኪ ኦ ማሪያም ………..
ስብሓት ንአብን ንወልድን …………::
ዮሓ.17:1-11
ነቶም ኢየሱስ ነዚ ምስ ተዛረበ አዕይንቱ ናብ ሰማይ ቓሕ አቢሉ ኸምዚ በለ፦ “ ኦ አቦ! እንሆ እታ ሰዓት በጺሓ እያ። ወልድ ምእንቲ ኼኽብረካስ ንወድኻ አኽብሮ። ነዞም ምእንቲ ኹላቶም ናይ ዘለዓለም ሕይወት ምእንቲ ኺህቦም ንእኡ አብ ልዕሊ ኹሉ ወዲ ሰብ ሥልጣን ሂበካዮ ኢኻ። ናይ ዘለዓለም ሕይወት ከአ፥ አምላኽ ሓቂ ንስኻ በይንኻ ምኻንካን እቲ ዝለ አኽካዮ ኢየሱስ ክርስቶስ ምኻኑ፥ ምፍልጥ እዩ። አነ ነቲ ኽገብሮ ዝሃብካኒ ግብሪ ፈጺመ አብ ምድሪ አኽቢረካ ኢየ። ኦ አቦይ! ሕጂ ድማ በቲ ዓለም ከይተፈጥረት አባካ ዝነበረኒ ኽብሪ አኽብረኒ። ነቶም ካብ ዓለም ዝሃብካኒ ሰባት ስምካ ገለጽኩሎም። ናትካ ነበሩ፥ ንአይ ሃብካኒ፥ ቃልካውን ሓለዉ። እቲ ዝሃብካኒ ዘበለ ኹሉ ኻባኻ ምኻኑ ሕጂ ፈለጡ።እቲ ዝሃብካኒ ቓል ሃብክዎም፥ ንሳቶምውን ተቐበልዎ። አነ ኻባኻ ከም ዝወፃእኩ ድማ ብሓቂ ፈለጡ፣ ንስኻ ኸም ዝለ ኣኽካኒውን ኣመኑ። ኣነ ምእንትኦም እልምን ኣሎኹ። ናትካ እዮም እሞ ምእንቲ እዞም ዝሃብካኒ እምበር ምእንቲ ዓለምሲ ኣይልምንን ኢየ። ኩሉ ናተይ ናትካ እዩ፥ እቲ ናትካውን ናተይ ኢዩ፥ አነውን አብአቶም ከበርኩ። ደጊም አነ አብ ዓለም አለዉ፥ አነውን ናባኻ እመጽእ አሎኹ። ኦ ቕዱስ አቦ! ነቶም ዝሃብካኒ ኸማና ሓደ ምእንቲ ኪኮኑ ብስምካ ሓልዎም።
- አስተንትኖ
አብዚ ናይ ሎሚ ቃል አምላኽ ዘንበብናዮ ኢየሱስ አዕይንቱ ናብ ሰማይ ቓሕ አቢሉ “ኦ አቦ! እንሆ እታ ሰዓት በጺሓ እያ። ወልድ ምእንቲ ኼኽብረካስ ንወድኻ አኽብሮ። እናበለ ይጽሊ። ጎይታና ኢየሱስ ክርስቶስ እቲ ምድራዊ ጉዕዝኡ አብ መጨረሽትኡ ከምዝበጽሐ ፈሊጡ፡ ቅድሚ ካብዚ ዓለም ምስንባቱ፣ እታ ሰዓት በጺሓ እያ። ወልድ ምእንቲ ኼኽብረካስ ንወድኻ አኽብሮ እናበለ ይጽሊ። ክርስቶስ ነቲ ሰማያዊ ኣቡኡ ብስቃያቱን፡ ሞቱን ትንሣኤኡን፡ ከኽብሮ ክኸብርን ነይሩዎ። ኣብዚ ብዛዕባ ኽብሪ ክዛረብ ከሎ መድኃኒና ኢየሱስ ክርስቶስ: ብዛዕባ እቲ ሥልጣን፣ ክብሪ፣ አምላኽ ንእግዚአብሔርር ጥራይ ዝወሃብ ኢዩ ይዛረብ። ወዲ አምላኽ ምስ አቦ ማዕረ ምኻኑ ይዛረብ። ድኅሪ ካብ ድንግል ማሪያም ተወሊዱ ብፍላይ ብሞቱን ትንሣኤኡን ከአ እቲ መለኮታዊነቱ ተገልጸ። እቲ ቓል ሰብ ኮነ፥ ጸጋን ሓቅን መልኡዎ ኸአ ምስና ነበረ። ዮሓ.1፡14
ዘለዓለማዊ ሕይወት፤ ሓቂ ንስኻ በይንኻ ምኻንካን እቲ ዝለአኽካዮ ኢየሱስ ክርስቶስ ምኻኑ፥ ምፍልጥ እዩ። ክርስቶስ ብዛዕባ ዘለ ዓለማዊ ሕይወት ክዛረብ ከሎ፡ ንሱ ብዛዕባ እቲ ሓቀኛ ሕይወት ኢዩ ዝዛረብ ዘሎ። ንሱ ብዛዕባ እቲ ድሕሪ ሞትና ዝመጽእ ዘለዓለማዊ ሕይወት ጥራይ አይኮነን ዝዛረብ ዘሎ። እቲ ሓቀኛ ሕይወት ብክርስቶስ አብ ክርስቶስ አብዚ ምድሪ እዚ ከም ዝጅመር ንምርዳእ ኢዩ። እቲ ሓቀኛ ሕይወት ሕጂ አብዚ መድሪ እዚ ክንጅምሮ አለና። ዘለዓለማዊ ሕይወት እምበአር ነቲ ልዑል እግዚአብሔር አምላኽ ምፍላጥን፡ንመድኃኒና ኢየሱስ ክርስቶስ እቲ ሓደ ልኡኽ አምላኽ ምኻኑ ምቕባል ኢዩ። ዘለዓለማዊ ሕይወት – ንእግዚአብሔር አምላኽን ወልድን ምፍላጥ ኢዩ። እግዚአብሔር ክፍለጥ ዝኽእል ብመንገዲ ክርስቶስ ጥራይ ኢዩ። ንኽርስቶስ ዘይፈልጥ ንእግዚአብሔር አቦ ይፈልጦ ክብል አይኽእልን፡፡
አነ ነቲ ኽገብሮ ዝሃብካኒ ግብሪ ፈጺመ አብ ምድሪ አኽቢረካ ኢየ። ክርስቶስ አብዚ ዓለም እዚ ብምጽኡ ክብሪ አምላኽ አቦ ብምልአት ክገልጽ ተረኽበ። ስለዚ ኢዩ ነቲ ኽገብሮ ዝሃብካኒ ግብሪ ፈጺመ አብ ምድሪ አኽቢረካ ኢየ እናበለ ዝዛረብ። ንሕናውን ነፍሲ ወከፍና አብ ቅድሚ እግዚአብሔር ጸዋዕታ አለና። አብዚ ምድራዊ ጉዑዞና ክንፍጽሞ ዘለና ተልእኾ አሎ፡ ንሱ ከአ ነቲ እንአምኖ ነቲ ዝተቐበልናዮ መድኅን ብሕይወትና ክነብሮ፡ ነሕዋትና ክንምስክሮ። ሕይወትና አብ ዓለም ብርሃን ኮይኑ ክርከብ። በዚ ከአ ክርስቶስ አብዚ ምድሪ ኢዚ ብአና ክኸብር ይግብኦ።
እቲ ዝሃብካኒ ቓል ሃብክዎም፥ ንሳቶምውን ተቐበልዎ። አነ ኻባኻ ከም ዝወፃእኩ ድማ ብሓቂ ፈለጡ፣ ንስኻ ኸም ዝለ ኣኽካኒውን ኣመኑ። ኣነ ምእንትኦም እልምን ኣሎኹ። ናትካ እዮም እሞ ምእንቲ እዞም ዝሃብካኒ እምበር ምእንቲ ዓለምሲ ኣይልምንን ኢየ። ክርስቶስ ምእንቲ ሓዋሪያቱ ይጽሊ። ምኽኒያቱ ስለዘፍቅሮም። “ ኢየሱስ ቅድሚ በዓል ፋሲካ ካብዛ ዓለም እዚአ ናብ አቦኡ ዚኸደላ ሰ ዓት ከም ዝበጽሐት ፈሊጡ፥ ነቶም ዘፍቀሮም አብዛ ዓለም እዚአ ዘለዉ ናቱ፥ ክሳዕ መወዳእታ አፍቀሮም። ዮሓ.13:1 አብ እግዚአብሔር አብ የማዕቕቦም። ደጊም አነ አብ ዓለም አይነብርን ኢየ። ንሳቶም ግና አብ ዓለም አለዉ፥ አነውን ናባኻ እመጽእ አሎኹ። ኦ ቕዱስ አቦ! ነቶም ዝሃብካኒ ኸማና ሓደ ምእንቲ ኪኮኑ ብስምካ ሓልዎም። ክርስቶስ ምእንቲ እቶም አብ ምድሪ ዘሳናበቶም ዘሎ ሓዋሪያቱ ናብ አቡኡ ምእንቲ ሓድነቶም ይጽሊ።
ስብሓት ንአብን ንወልድን …………::
አባ ሓጎስ ተስፋጋቢር


text:
መከላኸሊ ጥንሲ ናብ ኢትዮጵያ ካብ ዝኣተወሉ ካብቶም ዝሓለፉ 50 ዓማውቲ ንነዘ ካብ ሚኢቲ 28 ኣንስትዮ ጥራሕ እየን ነቲ ግልጋሎት ዝጥቀማሉ ዘለዋ፡፡ ብዙሓት ኣንስትዮ ነቲ መይላ መከላኸሊ ጥንሲ እናደለያ ኣብ ጥቓኣን ስለዘይረኽበኦ ክወስዳ የፀግመለን፡፡
70 ሚኢታዊ ኣንስትዮ ድማ ብመልክዕ መርፍእ ዝውሰድ መከላኸሊ ጥንሲ እየን ዝመርፃ ብመሰረት ትንታነ ዶክተር ኣማኑኤል፡፡ እዚ ግልጋሎት ድማ ኣብ ትካላት ጥዕና ከይደን ስለዝወስደኦ ብማእኸላይ መንገዲ ክልተ ሰዓት ምስ መመምለሲአን ኣርባዕተ ሰዓት ይጓዓዛ፡፡
ነዚ ፀገም እዚ መፍትሒ ክኸውን ዝኽእል መይላ ካብ 2007 ክሳብ 2009 ብመፅናዕቲ ዕልባት ረኸበ፡፡ ብመሰረት እዚ ኣብ ገጠር ዝርከባ አደታት ስልጠና ወሲደን መርፍእ ክወግኣ ይኽእላ እየን ዝብል ውራይ ተሓንፂጹ ውጽኢታዊ ኮይኑ’ሎ፡፡ ዛጊድ ኣብ ትግራይ 400 አደታት ኣብዚ ውራይ እዚ ወፊረን ኣለዋ፡፡
Ndola Prata ኣብ University of California, Berkley School of Public Health Associate Professor እዚ ግልጋሎት እዚ ካብቲ ኣብ ካልኦት ሃገራት ኣፍሪካ ዝዋሀብ ዘሎ ፍልይ ዘብሎ ብዙሕ ሃፍቲ ከየውጻእኻ ሕብረተሰብ መሰረት ገይርካ ዝወሃብ ግልጋሎት ምዃኑ እዩ ይብላ፡፡


text:
ምልካዊ ስርዓት ኤርትራ ወጻእተኛታት ንምድንጋር: ንሰለስተ (3) ኣብያተ ማእሰርቲ ማለት: ንሰምበል ንጸጸራትን ሓዝሓዝን ናይ ሓሶት ድራማ ክገብሩ ፍሉይ ትእዛዛት ሂቡ ኣሎ::
ምንጭታትና ከምዝሕብሩዎ ነዚ ትእዛዝ ንምሃብ ዝተገደደሉ ምኽንያት: ኣብ'ዚ ሓጺር ግዜ ናይ ወጻኢ ሃገራት ወከልትን ጋዜጠኛታትን ንኤርትራ ክበጽሑ ስለዝኾኑ: መሰል አሱራት ከምዘኽብር ኣምሲሉ ዘርኢ ናይ ሓሶትን ምድንጋርን ፊልም ክሰርሕ ዝእዝዝ እዩ ይብሉ :: ንሳቶም ከም መረጋገጺ ዘቕርቡዎ ክልተ ሓቅታት ይጠቕሱ:: ቀዳማይ እዘን ዝተጠቕሳ ሰለስተ ኣብያተ ማእሰርቲ: ሰባት ብዝተፈላለዩ ገበናት ምስተኣስሩ; ኣብ ፍርዲ ቀሪቦም ገበናዊ መቕጻዕቲ ዝተዋህቦም ዝእሰሩሉ ቦታታት እዩ:: ኣብኡ ዝተኣሰሩ ሰባት ምስ ስድ
ራቤቶም ክራኸቡ ዝፍቀደሎም እዮም::
ካልኣይ; ኣብዘን ዝተጠቕሳ ሰለስተ ቤት ማእሰርቲ ብፍላይ ፈጺሙ ናይ ፖለቲካ እሱር ዝበሃል የለን::
ኣብ ቤት ማእሰርቲ ዝካየድ ዘሎ ሸበድበድን ድራማን
ቤት ማእሰርቲ ሰምበል: ንእሱራት ክዳውንቲ ቱታ ተዓዲሎም::
ብ እሱራት ኣብ መናድቕ ተጻሒፉ ዝነበረ መታን ከይርኤ ብሓደ ወገን: ቤት ማእሰርቲ ጽሩይ'ዩ ንምባል ቀለም ይለኽ ዩዎ ከምዘለዉ ተረጋጊ ጹ ኣሎ::
ን- 26 እሱራት ጽቡቕ ጠባይ ስለዘርኣኹም ተሞኩሮ ክወሃበኩም እዩ:: ንግዚኡ ግና ኣብ ቤት ማእሰርቲ ናይ ጽሬትን መግብን ምክትታል ስራሕ ክወሃበኩም እዩ ኢሎም ናይ ሓሶት ሓበሬታ ሂቦም የስርሑዎም ኣለዉ::
ቅድም ሕጂ ዘይነበረ ናይ እሱራት ናይ ርእይቶ ሳንዱቕ ገይሮም ኣለዉ::
ናይ ትምህርቲ መሳርሒታት ዓዲሎም ኣለዉ::
ኣብ ሳዋ መበል 7ይ ግዜ ዝተኻየደ ፈስቲቫል ሃማመተኤ: እቶም ካብ ወጻኢ ዝመጹ ተሳተፍቲ ንቤት ማእሰርቲ ሰምበል ክበጽሑ ክመርሖም ተመዚዙ ዘሎ ሓላፊ ዞባ ማእከል ሃገራዊ ማሕበር መንእሰያትን ተመሃሮን ( ሃማመተኤ) አቶ ሳምሶም ክፍለ ኮይኑ: ነዚ ዑደት ንፕሮፖጋንዳዊ ሃልኪ ከቀናብሩዎ ተባሂሉ ድማ ንሚኒስትር ዜና ምድላዋት ክገብሩ ትእዛዝ ተመሓላሊፉ ኣሎ::
ብ- 17- 07- 2016 ንኹሎም እሱራት ኮበርታ ዓዲሎም ኣለዉ:: ብ- 18- 07- 2016 ድማ ሓላፊ ውሽጣዊ ጸጥታን ፖሊስ ብሪ- ጀነራል ስምኦን ገብረድንግል ንማእሰርቲ ሰምበል ኮሊሉ ድሕሪ ምስተዓዘበ; ምስ ሓለፍትን ምምሕዳርን ቤት ማእሰርቲ ሰምበል ንሓደ ሰዓት ኣኼባ ገይሩ መምርሒ ከምዝሃበ ይፍለጥ::
ቤት ማእሰርቲ ሓዝሓዝ: እዚ ቦታ'ዚ ብፍሉይነት ደቂ ኣንስትዮ ዝእሰራሉ እዩ:: ንሳተን ብጽቡቕ ኣትሓሕዛ እሱራት ክንክን ከምዘለዎን ንኸምስሉ: ዘይልሙድ ኣገባብ ክገብሩ ፈቲኖም::
ኣደ ወንበር ሃማደኤ ወ/ሮ ተኽኣ ተስፋሚካኤል ምስ ኣዛዚ ፖሊስ ዞባ ማእከል ኮሎኔል በየነ ይስሓቕ ንቤት ማእሰርቲ ሓዝሓዝ በጺሖም: ምስ ሓለፍትን ኣምሓደርትን ማእሰርቲ ኣስታት ክልተ ሰዓታት ርክብ ከምዘካየዱ: ናይ ወጻኢ ሃገራት ወከልትን ጋዜጠኛታትን ክመጹ ስለዝኾኑ ምድላዋትን ምምሕያሽን ክገብሩ: መሰል እሱራት ከምዝሕሎ ዘርኢ ናይ ሓሶት ድራማ ክሰርሑ ድማ መምርሒ ከምዝሃቡ ይፍለጥ::
ዕላምኡ'ኸ? እዚ ኩሉ ሸበድበድን ናይ ሓሶት ድራማን ስለምንታይ ተደልዩ? እቲ መልሲ ንጹር እዩ:: ነቶም ንኤርትራ ዝበጽሑ ወጻእተኛታት ንምድንጋር እዩ:: ንሱ ድማ እሱራት ናይ ገዛእ ርእሶም ነጻ ናይ ምምሕዳር መሰል ኣለዎም:: መሰል ነጻ ርእይቶኦም ድማ ዝኸበረ' ዩ:: ኣትሓሕዛ እ ሱራት ሰብኣዊ ኣገባብ ዘለዎ እዩ ዝብል ናይ ሓሶት መልእኽቲ ንምትሕልላፍ ዝዓለመ እዩ::
ቀንዲ መበገሲ ድራማ ኣብያተ ማእሰርትታት፡ ካብ ፖለቲካውን ጸጥታውን ቅልውላውን ዘይርጉእነት ዝብገስ'ዩ። ምኽንያቱ ኮሚሽን ምጽራይ ሰብኣዊ መሰላት ኣብ ዝሓለፈ ወርሒ ሰነ/ 2016 ዘቕረበቶ፡ ኣብ ኤርትራ ምግሃስ ሰብኣዊ መሰላት ከምዘሎ ዘረጋግጽ ጸብጻብ ኣቕሪባ ነይራ። እቲ ስርዓት ድማ ባዕሉ ዝፍጽሞ ኣሽሓት ገበናት ስለዝፈልጦ፡ እዛ ኮሚሽን ስርሓ ካብ ትጅምር ኣትሒዞም ዘይቐሰኑ መራሕቲ ኤርትራ፡ ከም ሳዕቤን ኮሚሽን ምጽራይ ገበናት ከይእገዱ፡ ጉዳዮም ናብ ኣህጉራዊ መጋባኣያ ፍርዲ ከይቐርብ፡ ፖለቲካውን ዲፕሎማስያውን ተነጽሎ ከየጋጥሞም ጥራይ ዘይኮነ፡ ልዕሊ ኹሉ ብሕጋዊ መዳዩ ዝፈጥረሎም ሳዕቤን ስለዝግንዘቡ፡ ኩሉ ዝከኣሎም ምክልኻል ክገብሩ ሸበድበድ ክብሉ ድራማ ክሰርሑ ይፍትኑ ኣለዉ። ድሕሪ ማይ ኣብ በዓቲ ከምዝበሃል እዩ ድራማ ኤርትራ።
መደምደምታ፡ ስሙር ደሞክራስያዊ ግንባር ኤርትራ፡ ፍሉይ ቤት ማእሰርትን ናይ ሰራዊት ተሃድሶን ደሚርካ፡ ኣብ ኤርትራ ልዕሊ 300 ቤት ማእሰርትታት ከምዘሎ ብመጽናዕትን መርትዖ ዘረጋግጾ እዩ። ብዙሓት ዜጋታትና ድማ ንቤት ማእሰርትን ጨካን ኣትሓሕዝኡን ከቓልዕዎ ጸኒሖም እዮም። እዚ ኹሉ ሓቅታት ሸፊኖም ሕጂ ንገለ ወጻእተኛታትን ጋዜጠኛታትን ከታልሉ ምፍታን ንዘይሰብኣውን ዘይሕጋውን ተግባሮም ይኹን ንገበናቶም ክሽፍን ዝከኣል ኣይኮነን። ምኽንያቱ ኣብ ዘመነ ተክኖሎጅን ቅልጡፍ ሓበሬታን ንዓለም ከተታልል ምፍታን ነብስኻ ምትላል ዕሽነትካ ድማ ምርኣይን፡ምግሃድን ማለት እዩ።
ዜናን ባህልን፣ ስሙር ደሞክርሲያዊ ግንባር ኤርትራ www.EriFront.com E-mail: uedf2012@gmail.com
ምልካዊ ስርዓት ኤርትራ ወጻእተኛታት ንምድንጋር: ንሰለስተ (3) ኣብያተ ማእሰርቲ ማለት: ንሰምበል ንጸጸራትን ሓዝሓዝን ናይ ሓሶት ድራማ ክገብሩ ፍሉይ ትእዛዛት ሂቡ ኣሎ::
ምንጭታትና ከምዝሕብሩዎ ነዚ ትእዛዝ ንምሃብ ዝተገደደሉ ምኽንያት: ኣብ'ዚ ሓጺር ግዜ ናይ ወጻኢ ሃገራት ወከልትን ጋዜጠኛታትን ንኤርትራ ክበጽሑ ስለዝኾኑ: መሰል አሱራት ከምዘኽብር ኣምሲሉ ዘርኢ ናይ ሓሶትን ምድንጋርን ፊልም ክሰርሕ ዝእዝዝ እዩ ይብሉ :: ንሳቶም ከም መረጋገጺ ዘቕርቡዎ ክልተ ሓቅታት ይጠቕሱ:: ቀዳማይ እዘን ዝተጠቕሳ ሰለስተ ኣብያተ ማእሰርቲ: ሰባት ብዝተፈላለዩ ገበናት ምስተኣስሩ; ኣብ ፍርዲ ቀሪቦም ገበናዊ መቕጻዕቲ ዝተዋህቦም ዝእሰሩሉ ቦታታት እዩ:: ኣብኡ ዝተኣሰሩ ሰባት ምስ ስድ ራቤቶም ክራኸቡ ዝፍቀደሎም እዮም::
ካልኣይ; ኣብዘን ዝተጠቕሳ ሰለስተ ቤት ማእሰርቲ ብፍላይ ፈጺሙ ናይ ፖለቲካ እሱር ዝበሃል የለን::
ኣብ ቤት ማእሰርቲ ዝካየድ ዘሎ ሸበድበድን ድራማን
- Ø ቤት ማእሰርቲ ሰምበል: ንእሱራት ክዳውንቲ ቱታ ተዓዲሎም::
- Ø ብ እሱራት ኣብ መናድቕ ተጻሒፉ ዝነበረ መታን ከይርኤ ብሓደ ወገን: ቤት ማእሰርቲ ጽሩይ'ዩ ንምባል ቀለም ይለኽ ዩዎ ከምዘለዉ ተረጋጊ ጹ ኣሎ::
- ን- 26 እሱራት ጽቡቕ ጠባይ ስለዘርኣኹም ተሞኩሮ ክወሃበኩም እዩ:: ንግዚኡ ግና ኣብ ቤት ማእሰርቲ ናይ ጽሬትን መግብን ምክትታል ስራሕ ክወሃበኩም እዩ ኢሎም ናይ ሓሶት ሓበሬታ ሂቦም የስርሑዎም ኣለዉ::
- ቅድም ሕጂ ዘይነበረ ናይ እሱራት ናይ ርእይቶ ሳንዱቕ ገይሮም ኣለዉ::
- ናይ ትምህርቲ መሳርሒታት ዓዲሎም ኣለዉ::
- Ø ኣብ ሳዋ መበል 7ይ ግዜ ዝተኻየደ ፈስቲቫል ሃማመተኤ: እቶም ካብ ወጻኢ ዝመጹ ተሳተፍቲ ንቤት ማእሰርቲ ሰምበል ክበጽሑ ክመርሖም ተመዚዙ ዘሎ ሓላፊ ዞባ ማእከል ሃገራዊ ማሕበር መንእሰያትን ተመሃሮን ( ሃማመተኤ) አቶ ሳምሶም ክፍለ ኮይኑ: ነዚ ዑደት ንፕሮፖጋንዳዊ ሃልኪ ከቀናብሩዎ ተባሂሉ ድማ ንሚኒስትር ዜና ምድላዋት ክገብሩ ትእዛዝ ተመሓላሊፉ ኣሎ::
ብ- 17- 07- 2016 ንኹሎም እሱራት ኮበርታ ዓዲሎም ኣለዉ:: ብ- 18- 07- 2016 ድማ ሓላፊ ውሽጣዊ ጸጥታን ፖሊስ ብሪ- ጀነራል ስምኦን ገብረድንግል ንማእሰርቲ ሰምበል ኮሊሉ ድሕሪ ምስተዓዘበ; ምስ ሓለፍትን ምምሕዳርን ቤት ማእሰርቲ ሰምበል ንሓደ ሰዓት ኣኼባ ገይሩ መምርሒ ከምዝሃበ ይፍለጥ::
ቤት ማእሰርቲ ሓዝሓዝ: እዚ ቦታ'ዚ ብፍሉይነት ደቂ ኣንስትዮ ዝእሰራሉ እዩ:: ንሳተን ብጽቡቕ ኣትሓሕዛ እሱራት ክንክን ከምዘለዎን ንኸምስሉ: ዘይልሙድ ኣገባብ ክገብሩ ፈቲኖም::
ኣደ ወንበር ሃማደኤ ወ/ሮ ተኽኣ ተስፋሚካኤል ምስ ኣዛዚ ፖሊስ ዞባ ማእከል ኮሎኔል በየነ ይስሓቕ ንቤት ማእሰርቲ ሓዝሓዝ በጺሖም: ምስ ሓለፍትን ኣምሓደርትን ማእሰርቲ ኣስታት ክልተ ሰዓታት ርክብ ከምዘካየዱ: ናይ ወጻኢ ሃገራት ወከልትን ጋዜጠኛታትን ክመጹ ስለዝኾኑ ምድላዋትን ምምሕያሽን ክገብሩ: መሰል እሱራት ከምዝሕሎ ዘርኢ ናይ ሓሶት ድራማ ክሰርሑ ድማ መምርሒ ከምዝሃቡ ይፍለጥ::
ዕላምኡ'ኸ? እዚ ኩሉ ሸበድበድን ናይ ሓሶት ድራማን ስለምንታይ ተደልዩ? እቲ መልሲ ንጹር እዩ:: ነቶም ንኤርትራ ዝበጽሑ ወጻእተኛታት ንምድንጋር እዩ:: ንሱ ድማ እሱራት ናይ ገዛእ ርእሶም ነጻ ናይ ምምሕዳር መሰል ኣለዎም:: መሰል ነጻ ርእይቶኦም ድማ ዝኸበረ' ዩ:: ኣትሓሕዛ እ ሱራት ሰብኣዊ ኣገባብ ዘለዎ እዩ ዝብል ናይ ሓሶት መልእኽቲ ንምትሕልላፍ ዝዓለመ እዩ::
ቀንዲ መበገሲ ድራማ ኣብያተ ማእሰርትታት፡ ካብ ፖለቲካውን ጸጥታውን ቅልውላውን ዘይርጉእነት ዝብገስ'ዩ። ምኽንያቱ ኮሚሽን ምጽራይ ሰብኣዊ መሰላት ኣብ ዝሓለፈ ወርሒ ሰነ/ 2016 ዘቕረበቶ፡ ኣብ ኤርትራ ምግሃስ ሰብኣዊ መሰላት ከምዘሎ ዘረጋግጽ ጸብጻብ ኣቕሪባ ነይራ። እቲ ስርዓት ድማ ባዕሉ ዝፍጽሞ ኣሽሓት ገበናት ስለዝፈልጦ፡ እዛ ኮሚሽን ስርሓ ካብ ትጅምር ኣትሒዞም ዘይቐሰኑ መራሕቲ ኤርትራ፡ ከም ሳዕቤን ኮሚሽን ምጽራይ ገበናት ከይእገዱ፡ ጉዳዮም ናብ ኣህጉራዊ መጋባኣያ ፍርዲ ከይቐርብ፡ ፖለቲካውን ዲፕሎማስያውን ተነጽሎ ከየጋጥሞም ጥራይ ዘይኮነ፡ ልዕሊ ኹሉ ብሕጋዊ መዳዩ ዝፈጥረሎም ሳዕቤን ስለዝግንዘቡ፡ ኩሉ ዝከኣሎም ምክልኻል ክገብሩ ሸበድበድ ክብሉ ድራማ ክሰርሑ ይፍትኑ ኣለዉ። ድሕሪ ማይ ኣብ በዓቲ ከምዝበሃል እዩ ድራማ ኤርትራ።
መደምደምታ፡ ስሙር ደሞክራስያዊ ግንባር ኤርትራ፡ ፍሉይ ቤት ማእሰርትን ናይ ሰራዊት ተሃድሶን ደሚርካ፡ ኣብ ኤርትራ ልዕሊ 300 ቤት ማእሰርትታት ከምዘሎ ብመጽናዕትን መርትዖ ዘረጋግጾ እዩ። ብዙሓት ዜጋታትና ድማ ንቤት ማእሰርትን ጨካን ኣትሓሕዝኡን ከቓልዕዎ ጸኒሖም እዮም። እዚ ኹሉ ሓቅታት ሸፊኖም ሕጂ ንገለ ወጻእተኛታትን ጋዜጠኛታትን ከታልሉ ምፍታን ንዘይሰብኣውን ዘይሕጋውን ተግባሮም ይኹን ንገበናቶም ክሽፍን ዝከኣል ኣይኮነን። ምኽንያቱ ኣብ ዘመነ ተክኖሎጅን ቅልጡፍ ሓበሬታን ንዓለም ከተታልል ምፍታን ነብስኻ ምትላል ዕሽነትካ ድማ ምርኣይን፡ምግሃድን ማለት እዩ።
ዜናን ባህልን፣ ስሙር ደሞክርሲያዊ ግንባር ኤርትራ www.EriFront.com E-mail: uedf2012@gmail.com
Eritrean Suspected Detention Centers (Above in RED)
Showing 1 reaction
-
Alem Zebib commented 2016-07-23 11:18:49 -0700This move ain’t going save hgdef they are already in bad shape.


text:
ኣብ ሊብያ ብዳዕሽ ንዝተቐተሉ ኢትዮጵያውያን ሓዘኖምን ቁጥዕኦምን ክገልጹ ናብ መስቀል ኣደባባይ ዝወጹ 10`ታት ኣሸሓት ኢትዮጵያውያን፡ ገሊኦም `ደምና ይመለስ` ዝብል ኣብ ልዕሊ`ቲ እስላማዊ ግዝኣት ማለት ዳዕሽ ናይ ብቀላ መልእኽቲ የስምዑ ኔሮም። “ኣረሜናውያን ቐተልቲ ናይ ኢዶም ክረኽቡ`ዮም”። ኣብ`ቲ ጽንኩር ኩነታት ሓድነትና ነትርር ዝብሉ`ውን ኔሮም።
ገሊኦም ስለፈኛታት ድማ፡ መንግስቲ ኣብ ውሽጢ ሃገር ዘለዎ ኣተሓሕዛ ከዐሪ ይጽውዑ ኔሮም።
“ኣብ ሃገርና ንሰርሖ ስኢና ኢና ንስደድ ዘለና”። መንግስቲ ንዘውጽኦ ሕገ-መንግስቱን ንመሰል ዜጋታትን ከኽብር`ውን ዝጽውዑ ኔሮም።
ኣብ መንጎ ፖሊስን ሰልፍኛታትን ግጭት ተላዒሉ፡ ሰልፈኛታት እምኒ ደርብዮም፡ ፖሊስ ድማ ብበትርን ብዘንብዕ ጋዝን በቲንዎም።ዝቖሰሉ ፖሊስን ሰልፈኛታትን ናብ ሆስፒታል ተወሲዶም።
ምሉእ ጸብጻብ ኣብ`ዚ ክትሰምዕዎ ትኽእሉ፡


text:
ኣብ ወረዳ ታሕታይ ማይጨው ዝነብራ ወይዘሮ ወይናረግ ህላወ “ጥዕነአን ዝሓለዋ ኣደታት ንሰለስተ ወርሒ ዝዋሃብ ግልጋሎት መከላኸሊ ጥንሲ ክረኽባ ንሰርሕ ኣለና ይብላ፡፡ካብ ስድራኣ ወይ ካዓ ካብ ባዓል ቤታ ተኸዊላ ክትጥቀም ንዝደለየት ብምሽጥር ዝዋሃብ ግልጋሎት እዩ” ይብላ፡፡
ኣብ ወረዳ ደጉዓ ተምቤን ትሰርሕ ዘላ ወይዘሮ ኣፀደ ገብረየሱስ መከላኸሊ መርፍእ ምውጋእ ዘይኸብድን ኣደታት እንተሰልጢነን ክፍጽመኦ ዝኽእላ ሓላፍነታዊ ተልእኾ እዩ ይብላ፤ ንባዕለን እውን ኣብ መንኮበን ባዕለን ከምዝወግኣ ይገልጻ፡፡
ሎሚ ሎሚ ኣብ ገጠራት ትግራይ መከላኸሊ ጥንሲ ምውሳድን መከላኸሊ ኮንዶም ምውሳድን ንቡር ይኸውን’ሎ እውን ትብል፡፡
ሕብረተሰብ መሰረት ዝገበረ ግልጋሎት መከላኸሊ ዘይተደለየ ጥንሲ ኣብ ትግራይ ብምትሕብባር ካሊፎርንያ ዩኒቨርሲቲ፣መቐለሉኒቨርሲቲ፣ ቢሮ ሓለዋ ጥዕና ትግራይን ማሕበር ኣንስትዮ ትግራይ እዩ ዝዋሃብ ዘሎ፡፡


text:
ናብ ኣዳላውትን ኣቕረብትን ፈነወ ረድዮ ድምጺ ሰላምን ደሞክራስን ኤርትራ ሰላምታ ኣቐዲመ፡ እዛ ዝሰደልኩም ዘለኹ ደብዳቤ፡ ዝስተኻኸል እንተለዋ ኣሪምኩም፡ ዝጎደለ ድማ መሊእኩም ናብ ሰማዕቲ ከተመሓላልፉለይ ይምሕጸን።
ኩሉ ህዝቢ ዓለም ኣብ ሃገሩ ሰላምን ደሞክራስን ክሰፍነሉ፡ መሰረታዊ ሰብኣዊ መሰላቱ ክኽበረሉ፡ ኣንጻር ገዛእቱ ኩሉ ግዜ ምስተ ቃለሰ’ዩ። እዚ ከም’ዚ ዓይነት ደረጃታት ናይ’ቶም ወጻእቲ ስርዓታት ዘብጽሕዎ በደልን፡ ንቕሓትን መልክዕ ውደባን ናይ’ቶም ደለይቲ ሰላምን ደሞክራስን ከኣ ብፍላይ ይፈላለ እንተዘይኮኑ፡ ቃልሲ ንመሰል ንረብሓ ኩሉ ግዜ ኣብ ኩሉ ቦታ ዝነበረን ዘሎን’ዩ። በዚ ኣገባብ ገለ ህዝባዊ ሰውራታት ብውሑድ መስዋኣትን ሓጺር ግዜን ጸላእቶም ስዒሮም ዝተበገስሉ ሸቶታት ክሃርሙ እንከለው፡ ገለ ከኣ ብዙሕ ሰብኣውን ነዋታውን ዋጋን ነዊሕ ግዜ ዝወሰደ ቃልስን ኣካይዶም፡ ገና ንዝተበገስሉ ሸቶ ዘይሃረሙ ምህላዎም ዝፍለጥ’ዩ። ካብኡ ሓደ ሰውራ ኤርትራ’ዩ። ሰውራ ኤርትራ ብርግጽ ትማሊ ኣንጻር ግዳማውያን ገዛእቲ ደርብታት፡ ሎሚ ድማ ኣንጻር ዘቤታውያን ዕስለ በጋሚዶ ዝኾነ ስማዊ መንግስቲ ተቓሊሶምን ይቃለሱ ኣለውን’ዮም። ናይ’ቲ ትማሊ ማለት ኣንጻር ግዳማውያን ገዛእቲ ዝተኻየደ ቃልሲ ሓደ ስጉምቲ ንቅድሚት ከይዱ፡ መሬታዊ ልኡላውነት ኣረጋጊጹ ኣሎ። ግን ምሉእ ኣይኮነን። ዝተረፈን ዝዓበይን ዘቤታዊ ጠለባት ንምምላስ ብዘይዕረፍቲ ዝቐጸለ ቃልሲ ድማ እነሆ 24 ዓመታት ኣሕሊፉ። ዛጊት ግን ዘሕወዮ ቁስልን ንቅድሚት ዝደፍኦ ዕማምን የለን። 20 ዓመት ሰላማዊ ፖለቲካዊ ቃልሲ፣ 30 ዓመት ጽዑጹዕ ፖለቲካውን ዕጥቃውን ቃልሲ፣ ልዕሊ 24 ዓመት ብተመሳሳሊ ፖለቲካውን ዕጥቃውን ቃልሲ ተኻየዱን ይካኣየድ ኣሎን። ውጽኢቱ ግን ኣዕጋቢ ኣይኮነን።
ስለምንታይ ኣዕጋቢ ዘይኮነ፡ ብዙሕ መልሲ ክህልዎ ይኽእል። ልዕሊ ኩሉ ግን ምስ ፖለቲካዊ ንቕሓትናን ብቕዓትናን ዝተኣሳሰር ኮይኑ ይስመዓኒ። ብዙሓት ሰባት 20 ዓመት፡ 30 ዓመት፡ ርብዒ ዘመን እናበሉ ብዘይስኽፍታ ብኣንጻሩ ‘ኳ ደኣ ብኹርዓት ዓመታት ክጽብጽቡ ይስምዑ’ዮም። እንታይ ለውጢ’ሞ መጺኡ፡ እንታይ ዓይነት ኣተሓሳስባ’ሞ ኣማዕቢልና ኢልካ ምስ እትሓቶም ድማ ዝተቃወምካዮም ይመስሎምሞ ይኹር’ዩ። ፖለቲካ ትዛረብ ከምዘለኻ ይዝንግዕዎ’ሞ ኣብ ተራ ናይ ሰብ ብሰብ ባእሲ ይኣትው። ሰላምታ ይዓጽውኻ። ዘገርም’ዩ። ከም ህዝቢ ታሪኻዊ ድሕረ ባይታኻ ምፍላጥ፡ ኣብ ቃልሲ ዘሕለፍካዮን ዝኸፈልካዮን ምዝካር ሕማቕ ኣይኮነን ጥራሕ ዘይኮነ፡ ብግቡእ ተሰኒዱ ተካእቲ ወለዶታት ክመሃርሉ’ዩ ክግበር ዘለዎ። ታሪኽ’ካ ምንባብ ሕሉፍካ ምዝንታው ንበይኑ ግን ኣኻሊ ኣይኮነን። ነቲ ታርኻዊ ድሕረ ባይታን ናይ ቃልሲ ተመክሮን ብግቡእ ከይገምገምካ ነቲ ሕማቕ ሸነኹ ንጎኒ ገዲፋ ጸጽቡቕ ጥራሕ እና ደጋገምካ ምምኹሳዕ ንምዕባለ ረማሲ ደኣምበር ሓጋዚ ኣይኮነን።
እሞ ዝኸበርኩም ኣዳለውትን ኣቕረብትን እዚ መደብ ወጽዓና ኣብ’ቲ ዝለዓለ ጫፍ በጺሑ። ንደላዪ ሰላም ማሕበረ-ሰብ ዓለም’ውን ኣገሪሙን ኣሸጊሩን። ቃልሲ ድማ ነካይድ ኣለና’ ለውጢ ኣብ ምምጻእ ግን መራ ዘግምታዊ ኮይኑ። ኣይነፋዕናን ዝብል ገምጋም ኣለኒ። እዚ ከም’ዚ ዓይነት ገምጋም ናይ በይነይ ዘይኮነ ብዙሓት ዝሰማምዕሉ ክኾኑ ከም ዝኽእሉ’ውን እግምት። “ከም’ቲ በትሪ ኣብ ኢድካ ተመን’ከ ኣብ እግርኻ” ዝተባህለ ምስላ ሓይሊ ኣብ ኢድና እናሃለወ ኣብ ከም’ዚ ዝበለ ኣንፈቱ ዘይፍለጥ ዘርሚ ዘርሞ ክነብር ዝገበረና እንታይ’ዩ ዝብል ቀዳምነት ትኹረት ተዋሂብዎ እንተዝፍተሽ መድማዕና ኮይኑ ይስመዓኒ። ነዚ ድማ ዘይተወደብ ሓፋሽ ዝምልሶ ኣይመስለንን። ይሕመቑ ይንፍዑ እቶም ተወዲቦም ዝቃለሱ ዘለው ፖለቲካዊ ውድባት’ዮም ክሪእዎን ክምልስዎን ዘለዎም። እቲ ሓላፍነት ናቶም’ዩ። ሕድሕድ ዘይምንባብ ምትሕምማይ፡ ኣብ ነበርና ነበረ ጥራሕ ምንባር ኣብ ዘብጽሕ ከምዘይብሉ ርዱእ ብምግባር፡ ኣተሓሳስባ ናብ ዝልውጥ፡ ብዓይኒ ናብ ዝረኣ ግብራዊ ንጥፈታት ከሰጋግሩና ክበቕዑ ኣለዎም። ዜጋታትን ህዝብታት ከኣ ሓጋዚ ተራ ክጻወቱ ኣለዎምን ይግባእን። ሓጋዚ ተራ ማለት ነብስኻ ካብ ምሕጋዝ’ዩ ክጅምር ዘለዎ። እቲ ወጽዓ ሃገር ከደን ምዃኑ ካብ ምርዳእ ዝብገስ፡ ድሩት ኣፍልጦ ሒዝካ ኩሉ ንፈልጦ ንፈልጦም እንዲና እናበልካ ገዛእ ርእስኻ ካብ ምምጓስ ብዝደሓነ መንገዲ፡ ብሓቂ ንለውጢ ዝኸውን ኩሉ-መዳያዊ ድልውነት ክህሉ ኣለዎን ይግባእን። ኣዚ ምስ እንገብር ክንዕረ፡ ክንስዕርን ክንልወጥ ኢና። ከምኡ ምስ ዘይንገብር ከኣ፡ ድሕሪት እናተመለስና ኣብ ድሕረት ተኣሊኽና “ መእሰሪ ከም ዘይብሉ መኣዶ” ክንበታተን ኢና። እሞ ዝኸበርኩም ኣሕዋት ንለውጢ ንለወጥ። ዝበሃለና ቅኑዕ ሓሳባት ንቅበል። በበይንኻ ጉያ ኣብዘብጽሕ የብሉን። እንታይ ከደሰኒ ብደውካ ሞት’ዩ። ይምልከተኒ’ዩ ናተይ’ዩ ብጻየይ መቓልስተይ’ዩ ዝብል ሕልና ሒዝና ክንቃለስ፡ ዝኸሰርናዮ ብነመዝግቦ ዓወት ከነከሓሕሶ ነብስና ንፍለጥ፡ ምስ ግጉይ ርእይቶና ኲናት ንግጠም።
ወደሓኩም ካብ ማሕሙድ ስዒድ፡
ዝኸበርካ ማሕሙ ስዒድ ዝሰደድካልና ደብዳቢ እነሆ መሰረታዊ ትሕዝቶኡ ከይቀየርና፡ ዝነበረ ፈደላትን ቃላትን ጉድለታት ኣስተኻኺልና ናብ እዝኒ ሰማዕቲ ኣቢልናያ ኣለና። ተሳትፎኻ ቀጻሊ ክኸውን ከኣ ተስፋ ንገብር።
ፈነወ ረድዮ ድምጺ ሰላምን ደሞክራስን ኤርትራ፡11-11-2015


text:
እዋናዊ ዜናታት
- ኣብ ማእከላይ ባሕሪ ኣስታት 100 ስደተኛታት ጥሒሎም።
- ናይ ሓዘን መግለጺ
- ሰማእታትና ዝቐስኑን ህዝብታት ኤርትራ ዝድበሱን፡ ዝወደቕሉ ህዝባዊ ሓርነታዊ ዕላማ መሊኡ ሽትኡ ምስ ዝወቅዕ ጥራሕ እዩ፡
- ወዲ 48 ዓመት እስራኤላዊ ኣብ ልዕሊ ጓል 6 ዓመት ኤርትራዊት ጾታዊ ዓመጽ ፈጺሙ
- ጋዜጣዊ መግለጺ ንሕቶ ዶብ ብሰላም ንምፍታሕ ዝምልከት
- ጉጅለ ህግደፍ ንደገፍቱ ብመደብ ኣባኢሱ ተመሊሱ ብምሽምጋል ንመናዊሕ ስልጣኑ ይጥቀመሎም ኣሎ።
- ኣብ ሊብያ ካብ ኢድ ነጋዶ ሰብ ከምልጡ ካብ ዝፈተኑ ስደተኛታት 15 መይቶም ልዕሊ 20 ከም ዝቖሰሉ ተፈሊጡ
- መግለጺ ንዝኽሪ በዓል ናጽነት ኤርትራ
- ህግደፍ ብኣስገዳድ ህዝቢ የፈናቕል ኣሎ።
- ሓደ ወተሃደር ህግደፍ ሕነ ሓዉ 6 ኣብ ሓለዋ እሱራት ዝነበሩ ወተሃደራት ቀቲሉ ነብሰ ቅትለት ከም ዝፈጸመ ኣሰና ሓቢራ።
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
ኣብ መርበብ ዘለዉ
We have 26 guests and no members online
- Details
- Written by ድምጺ ሰላምን ደሞክራስን ኤርትራ
- Published: 10 June 2018
ኣብ ሊብያ ካብ ኢድ ነጋዶ ሰብ ከምልጡ ካብ ዝፈተኑ ስደተኛታት 15 መይቶም ልዕሊ 20 ከም ዝቖሰሉ ተፈሊጡ
ኣብ ሃገረ ሊብያ ብኣማእት ኣሽሓት ዝቁጸሩ ስደተኛታት ከም ዘለው፣ ገለ ብነጋዶ ሰብ ዝተሓተትዎ ገንዘብ ከፊሎም ናብ ምድሪ ኤውሮጳ ክሰግሩ ኣብ ዝተፈላለዩ መኸዚኖታት ብጅሆ ተታሒዞም ኣብ ትጽቢት ከም ዝርከቡ፣ ዝርከቡ ካብ’ዚኣቶም ብ23 ግንቦት 2018፡ ብኪዳነን ወሊድን ዝተባህሉ ደላሎ ተጠሊሞም ብካልኦት ተታሒዞም ክግረፉ ዘርኢ ምስሊ ከም ዘረጋገጸን ናይ ኤርትራውያን ማሕበራዊ መራኸቢታት ሓቢረን።
ካብ’ቲ ማሕበራዊ ቀረባት ዘይብሉ፡ ማለት ማይን መግብን ብቐሊል ዘይርከበሉ፡ ብሃሩር ብባልዕን ተላገብቲ ሕማማትን ዝተበከለ መኻዚኖ ዝተወሰኑ ስደተኛታት ከም ዘምለጡ፡ ዝበዝሑ ከም ዝተታሕዙ፡ 15 ካብ’ቶም ነጋዶ ሰብ ብዝተተኮሰሎም ኣድራጋ ጠያይቲ ከም ዝሞቱ ልዕሊ 20 ድማ ከም ዝቖሰሉ እቲ ብማሕበራዊ መራኸቢታት ዝተዘርገሐ ዜና ይገልጽ።
ገዲምን ውርይትን ስነ-ጥበባዊት ጸሃይቱ ባራኺ ብ24 ግንቦት 2018 ኣብ ሆላንድ ዓሪፋ፡ ብ31 ግንቦት 2018 ድማ ኣብ እንዳ ማርያም ኣስመራ ሓመድ ድበኣ ተፈጺሙ
ብ1939 ኣብ ኣውራጃ ኣከለጉዛይ ወረዳ ኳዕቲት ተወሊዳ ብ24 ግንቦት 2018 ኣብ መበል 79 ዕሜኣ ብስደት ኣብ እትነብረሉ ዝነበረት ሃገረ ሆላንድ ዝዓረፈት ስነ-ጥበባዊት ጸሃይቱ ባራኺ፡ ቤተሰባን ኣድነቕታን ኣብ ዝተረኽብሉ ብ31 ግንቦት 2018 ስርዓተ ቀብራ ኣብ ኣስመራ ተፈጺሙ።
ካብ ግዜ ህጻንነታ ጀሚራ፡ ናይ ህርመት ክራርን ስነ-ጥበባዊ ስምዒት ዝንባሌ ዘሕደረት፣ ካብ’ቶም ገዳይምን ውሩያትን ኤርትራውያን ስነ-ጥበበኛታት ሓንቲ ንምዃን ዝበቕዐት፣ ኣብ እንዳባ ሻውል ኣስመራን ዒላ በርዕንድን ኣብ መዘናግዒ ቦታታት ብተቕርቦ ዝነበረት ባህላውን ሃገራውን ትሕዝቶ ዝነበሮ ደርፍታት፡ ቀልቢ ብዙሓት ስሒባ ከም ዝነበረት፡ ኣብ’ቲ ዓውዲ ዝያዳ ዓቕሚ እናወሰኸት ኣብ ዝኸደትሉ ድማ፡ ብመንገዲ ኣብ ኣዲስ ኣበባ ዝመደበሩ ፊሊፕስ ዝተባህለ ድምጺ ዝቐርጽ ዝነበረ ትካል ኣብ 1970 ናይ መጀመርያ ደርፋ ከም ዘሕተመትን ቀረባ መሳርሕታ ዝነበሩ ኤርትራውያን ገሊጾም።
ስነ-ጥበባዊት ጸሃይቱ ባራኺ፡ ኣብ ግዜ ብረታዊ ቃልሲ ኣብ ውድብ ተጋድሎ ሓርነት ኤርትራ ተሰሊፋ ሃገራዊ ነጻነት ኣብ ምምጻእ ሞያዊ ኣበርክቶ ከም ዝገበረት፡ ብግምት ኣስታት 90 ዝኸውን ፍሉጥ ደርፍታት ከም ዘለዋ፡ ብህዝቢ ፍትውቲ፡ ፍርያታ ኤርትራዊ ባህልን ኣነባብራን መሰረት ዝገበረ ብምዃኑ ናብ ወለዶታት እናተሰጋገረ ዝነብር ዘይበርስ ሰነድ ኮይኑ ክቕጽል’ዩ ክብሉ ርእይቶኦም ሂቦም።
ሓደ ኣብ ድሕነት መጎዓዝያ ምድሪ ኣትኲሩ መጽናዕቲ ዘካይድ ትካል፡ ኤርትራ ብሓደጋ መኪና ብዙሕ ህይወት ሰብ ካብ ዝቐዘፈለን ሃገራት ሓንቲ’ያ ክብል ጸብጺቡ።
እቲ ማሕበር ንድሕነት መጓዓዝያ ምድሪ (Association for Safe International Road Travel) ዝተባህለ ኣህጉራዊ ትካል፡ ኤርትራ ብሓደጋ ተሽከርከርቲ ኣብ ህይወት ሰብ ዝበዝሐ መቕዘፍቲ ካብ ዝረኣየለን ኣብ ቅድሚት ዝተሰርዓ 10 ሃገራት ሓንቲ’ያ ክብል ኣብ ናይ 2018 ፍርቂ ዓመታዊ ጸብጻቡ ኣስፍርዋ ኣሎ።
ኤርትራ ውሑድ ህዝብን ውሑዳት መካይንን ዘለዋ ሃገር ክንሳ፡ ብመቕዘፍቲ ህይወት ሰብ ቅድሚት ክትስራዕ ካብ ዝገበርዋ፡ እኹል ምልክታት ትራፊክ ዘይምህላው፣ ምቹእ ጽርጊያ ዘይምህላው፣ ዝኣረጋ መካይን ብብዝሒ ኣብ ኣገልግሎት ስለዝውዕላን ...ወዘተ ገለ ካብ ጠንቅታት’ዩ ክብል ገሊጹ።
ዓመተ 2018 ካብ ዝኣቱ ኣብዘን ዝሓለፋ 5 ኣዋርሕ ጥራሕ፡ 500 ከቢድን ቀሊል ሓደጋ ትራፊክ ከም ዘጋጠመ፡ ብውሕዱ ህይወት 200 ሰባት ከምዝጠፍአ፡ ኣብ ዝሓለፈ ቀረባ መዓልታት’ኳ ኣብ መንገዲ ኣስመራ ከረን ብዘጋጠም ናይ ምግምጣል ሓደጋ 33 ሰባት ከም ዝሞቱን ኣፍሊጡ።
ምንጪ፡ ረድዮ ኤረና።
ኣብ ምኽባር ሰብኣዊ መሰላት ዝነጥፉ ማሕበራት፡ ኣብ ኤርትራ ንዘሎ ኣተሓሕዛ ሰብኣዊ መሰላት ክከታተል ዝተመዘ ጉጅለ ውድብ ሕቡራት ተልእኾኡ ክቕጽል ጸዊዖም
ኣብ ኤርትራ ንዘሎ ኣተሓሓዛ ሰብኣዊ መሰላት ዝከታተል ፍሉይ ልኡኽ ክጣየስ ዘገደደ ምኽንያት፡ ብስርዓት ኤርትራ ኣብ ልዕሊ ዜጋታት እታ ሃገር ዝፍጸም፡ መሰረታዊ ጥሕሰት ሰብኣዊ መሰላት ምዃኑ፡ ኮይኑ ግን እቲ ዓመጽ ዝኾነ ምምሕያሽ ስለዘየርኣየ፡ ተልእኾ ፍሉይ ልኡኽ ሰብኣዊ መሰላት ውድብ ሕቡራት ሃገራት ኣብ ሰብኣዊ መሰላት ኤርትራ፡ ተሓዲሱ ክቕጽል ዝተፈላለዩ ተጣበቕቲ ሰብኣዊ መሰላት ዝኾኑ ማሕበራት ከምዝጸውዑ ንሳይት መጋዚን` ዝተባህለ ምንጪ ሓበሬታ ብምጥቃስ ኣሰና ብ31 ግንቦት 2018 ሓቢራ።
ግህሰት ሰብኣዊ መሰላት ኤርትራ ፍጹም ዘይጽወር ኮይኑ ስለዝተረኽበ፡ ቤት ምኽሪ ሰብኣዊ መሰላት ወድብ ሕቡራት ኣብ 2012 ንሰብኣዊ መሰላት ኤርትራ ዝከታተል ብወ/ሮ ሺላ ቢ ኪታሩት ዝምራሕ ንኡስ ጉጅለ ከም ዝመዘዘ፡ እቲ ጉጅለ ኣስታት ን6 ዓመት ብቐረባ ክከታተል ምጽንሑ፡ ኣብ ዝሓለፈ መጋቢት ናይ 2018 ኣብ ዘቕረቦ ጸብጻብ፡ እቲ ጥሕሰት ሰብኣዊ መሰላት ዝኾነ ምምሕያሽ ከምዘየርኣየ ምርግጋጹ ይፍለጥ ይብል እቲ ዜና።
እቲ ኣብ ኣሰና ዝተረኽበ ዜና ቀጺሉ፡ ኣብ ዓዲ እንግሊዝ ዝመደበሩ ኤርትራዊ ፓስተር ዶር ብርሃነ ኣስመላሽ ንዎርልድ ዎች ሞኒተር` ኣብ ዝሃቦ ሓበሬታ፡ ኩነታት ግህሰት ሰብኣዊ መሰላት ኤርትራ እናኸፍአ’ዩ ዝኸይድ ዘሎ፡ ኤርትራ ዓቕሚ ሰባ ትስእን ዘላ ሃገርያ ክብል ምሕባሩን ገሊጹ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 04-06-2018
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ኣብ ከተማ መቐለ ተወለዱ ዝዓበየ ይስሃቅ ኣብ ሰርከስ ትግራይ ብሞያ ሙዚቃ ሰልጢኑ ኣብ ዝተፈላለያ ውዳበታት ኪነት ብምስታፍ ኣብ ምስራሕ ዝፀነሐ መንእሰይ እዩ። እዛ ፈላመይቲ ናይ ሙዚቃ ኣልበሙ ብርክት ዝበሉ ክኢላታት ሙዚቃ ንኣርብዓተ ዓመታት ዝተሳተፉላን ብፍላይ ይስሃቅ ቅድሚኡ ኣትሒዙ ነዊሕ ዝደኸመላን ምዃኑ ተገሊፁ'ሎ።
ይስሃቅ ሰባት ንምሕጋዝ ወትሩ ይሓልም ከምዝነበረን ሕልሙ ንምግሃድ ድማ ኣብቲ ጠመተ ብዙሓት ዘይረኸበ ፊስቱላ ወፊሩ ኣደታትን ኣሓትን ንምሕጋዝ ከምዝወሰነ ምስ ድምፂ ሬድዮ ኣመሪካ (VOA) ኣብ ዘካየዶ ቃለ ምልልስ ገሊፁ'ሎ።
" ኣብዚ ሐዚ እዋን እታ ናይ ሙዚቃ ኣልበም ብዝሐሸ መልክዑ ናብ ህዝቢ ትባፃሕ 'ላ፤ ብርክት ዝበሉ ሰባት ድማ እቲ ዋኒን ኩላትና ንድግፎ ዋኒን እዩ ብምባል ፅቡቕ የተባብዑኒ ኣለዉ" ኢሉ ድምፃዊ ይስሃቅ።
ምስ ድምጻዊ ይስሃቅ ኪዳነማርያም ዝተኻየደ ቃለ-መጠይቕ ኣብዚ ምስማዕ ይኽኣል።


text:
መጋበርያ ሓደ ሰብ፡ ዓለቕቲ ሕብረተ-ሰብ፡
- Details
- Created: Monday, 23 October 2017 11:22
- Last Updated: Monday, 23 October 2017 11:22
ጥዕና ዘለዎ፡ ነጻ ህላወ ዘለዎ ሰብ ኣብ ልዕልና ግዝኣተ ሕጊ’ዩ ዝተኣማመን። ኣብ ሓቅን ፍትሕን ድማ’ዩ ዝምርኮስ። ዓቕሙ ክንዲ ዘፍቀደሉ ከኣ ንረብሓን መሰልን ህዝቢ ይሰርሕ። ኣብ ነብሱ ዘይተኣማመን ሰብ ብኣንጻሩ፡ ካብ ሓቅን ፍትሕን ይሃድም። ንልዕልና ግዝኣተ ሕጊ ኣትሒቱ ይርኢ። ድሕነት ቀጻልነቱ ኣብ ውልቀ ሰባት ይተኣማመን። ንገዛእ ርእሱ ክዓግብ ዘይኮነ ነቶም ዘምልኾም ውልቀ ሰባት ከዕግብ፡ ኣብ ዓመጽ፣ ሓሶት፣ ምድንጋር፣ ገበን ይዋፈር። ለባም መስተውዓሊ ክመስል’ውን ይፍትን። ብተግባር ግን፡ ኣብ ገዛእ ርእሱ፡ ኣብ ልዕልና ግዝኣተ ሕጊ፡ ኣብ ልኡላውነት ህዝቢ፡ ኣብ ቅኑዕ ፖለቲካዊ መስመርን ሓቅን


text:
Deja Vu!
ኣብ ሰሜናዊ ቀይሕ ባሕሪ ዝርከብ፣ ገደም ማእከል መሰልጠኒ ሓይሊ ባሕሪ ኤርትራ፣ ኣባላት ሓይሊ ባሕሪ ኢትዮጵያ ንምስልጣን ይዳሎ ከምዘሎ ምንጭታት ኤረና ሓቢሮም።
እቲ ካብ ሕርጊጎ ንደቡብ 10ታት ኪሎሜተር ርሒቑ ዝርከብ፣ ገደም ማእከል መሰለጠኒ ሓይሊ ባሕሪ ኤርትራ፣ ካብ ግዜ ናብ ግዜ ክዳኸም ከምዝጸንሐ ዝሓበሩ እቶም ምንጭታት፣ ኣብዚ እዋን ዳግመ ስርርዕን ምሕዳስን ይካየደሉ ከምዘሎ ኣገንዚቦም።
ኢትዮጵያ፣ ድሕሪ ምውድቕ ስርዓት ደረግ ዝተበተነ ሓይሊ ባሕራ ዳግም ከተቑሞ ምዃና’ያ ትገልጽ።
እታ ሃገር፣ ስልጠና ኣባላት ሓይሊ ባሕሪ ኣበይ ከምእተካይዶ ኣየነጸረትን።
ጠቕላሊ ሓለቓ ስታፍ ሰራዊት ኢትዮጵያ ጀነራል ሰዓረ መኮነን፣ ዝሓለፈ ወርሒ ምስ ጅቡታዊ መዘንኡ ኣብ ዝገበሮ ርክብ፣ ኢትዮጵያ ንእተቑሞ ሓይሊ ባሕሪ፣ ደገፍ ጅቡቲ ከምዘይፍለያ እምነቱ ምዃኑ ምግላጹ ኣይርሳዕን።
ፕረዚደንት ኢሳይያስን መንግስቲ ኢትዮጵያን ኣብ ዝገበርዎ ስምምዕ፣ ኣብ ኩሉ መዳያት ብሓባር ምስራሕን ምትሕግጋዝን ዝብል ይርከቦ።
ይኹን’ምበር ኣብ ወትሃደራዊ መዳይ ክተሓባበሩ ምዃኖም ዝገልጽ ዝርዝራዊ ሓበሬታ የለን።
Source: Radio Erena


text:
እዚ ፕሮግራም ኣብ ዝመጽእ ሓምለ ዝጅመርን ኣብ ዝቕጽሉ ሓሙሽተ ዓመታት ዝፍጸምን ናይ ከተማ ሴፍቲኔት ፕሮግራም 450 ሚሊዮን ዶላር ወይም 9.5 ቢሊዮን ብር ወጻኢ ክግበረሉ እዩ። ነዚ ስምምዕ ብወገን ኢትዮጵያ ሚኒስትር ገንዘብን ኢኮኖሚያዊ ምትሕብባርን ኣቶ ዓብዱልዓዚዝ መሓመድን ብወገን ባንኪ ዓለም ድማ ዳይረክተር ባንኪ ዓለም አብ ኢትዮጵያ ካሪ ተርክን ፈሪሞም።
ኣቶ ዓብዱልዓዚዝ እቲ ዝተረፈ 150 ሚሊዮን ዶላር ብመንግስቲ ከምዝሽፈን ገሊጾም መንግስቲ ንፕሮግራም ሴፍትኔት ከተማ ዝሓነጸጸሉ ምክንያት እቲ ፕሮግራም ኣብ ገጠር ጽቡቕ ውጽኢት ስለ ዘምጸአ’ዩ ምዃኑ ሓቢሮም።ኣብ 11 ከተማታት ዝርከቡ 600 ሽሕ ትሑት መነባብሮ ዘለዎም ሰባት ድማ ኣብ ቀዳማይ ምዕራፍ እቲ ፕሮግራም ተረባሕቲ ክኾኑ እዮም።
ኣብ ኢትዮጵያ ዳይረክተር ባንኪ ዓለም ካሪ ተርክ ብወገነን ትካለን ነቲ ፕሮግራም ከምዝድግፍ ብምግላጽ ከምዚ ኢለን። ‘ብመንጽር ምውጋድ ድኽነትን ምርግጋጽ ሓባራዊ ብልጽግናን ዝብል ሸቶና ከም ኣዚዩ ወሳኒ ጉዳይ ኢና ንሪኦ።ንድኻታት ብዝበለጸ ምስ እንሕግዝ ንዝግለሉ ወገናት ቀረባት ምስ እነዳልው ዘይፍትሓውነት እውን ብኡ መጠን ይጎድል።ኣብ ኢትዮጵያ ብቕልጡፍ ይሳለጥ ዘሎ መስርሕ ምዕባለ’ውን ብዝበለጸ ክነረጋግጽ ኢና። ስለዚ ንሕና እዚ ፕሮግራም እዚ ከም ፕሮግራም ማሕበራዊ ውሕስነት ጌርና ኣይንሪኦም።’
እቲ ፕሮግራም ካብ ዝቕጽል ሓምለ ጀሚሩ ኣብ ውሽጢ 11 ዋና ከተማታት ክጅምር እዩ።ትኹረት እቲ ፕሮግራም ድማ መንግስቲ ብዘቐመጦ ናይ ድኽነት መዐቀኒ መስመር ንታሕቲ ንዝርከቡ 25.7 ሚእታዊት ሰባት ከምዝሓቁፍ ብምግላጽ ዕላምኡ ድማ ሴፍትኔት ጥራሕ ከይኮነስ ብመንጽር ምምሕያሽ ናብራ ድኻታት ተወሰኽቲ ሓገዛት ክግበረሎም እዩ ኢሎም ኣቶ ሙድሊስ ኣብ ባንኪ ዓለም ናይዚ ፕሮግራም መራሒ ግብረ ሓይሊ ።
ኣብ ዝተፈላለዩ ከባቢታት ኢትዮጵያ ይካየድ ኣብ ዘሎ ፕሮግራም ሴፍትኔት ገጠር ኣስታት ሸሞንተ ሚሊዮን ሰባት ዝተሓቖፉ ኽከውን ኸሎ ኣብ ናይ ከተማ ሴፍትኔት ፕሮግራም እውን ኣብ ልዕሊ 900 ከተማታት ንኣስታት ኣርባዕተ ሚሊዮን ሰባት ንምሻፍን መደብ ከምዝተታሕዘ ተሓቢሩ’ሎ።
ምሉእ ትሕዝቶ አብዚ ምስማዕ ይኸአል።


text:
ኣብ ኢትዮጵያ ቅድሚ ሒደት ኣዋርሕ ክኾኑ እዮም ተባሂሎም ዘይግመቱ ብርክት ዝበሉ ለውጥታት ይተኣናገዱ ኣለው ክብሉ ኣብ ኢትዮጵያ ኣምባሳደር ኣሜሪካ ገሊጾም።
ኤምባሲ ኣሜሪካ ኣብ ኢትዮጵያ “ናትና ኢትዮጵያ’’ ብዝብል ኣርእስቲ ናይ ዝተዳለወ ውድድር ቪዲዮ ትማሊ ኣብ ብሄራዊ ትያትር ወግዓዊ ኣብ ዝገበረሉ ስነስርዓት ኣምባሳደር ማይክል ረይነር ኣብ ዝሰምዕዎ መደረ ኣብዚ ሕዚ እዋን ኣብ ኢትዮጵያ ምንባር ዘሕጉስ እዩ ኢሎም።እቲ ኤምባሲ ውድድር ቪዲዮ ክጋብዝ ከሎ መንነትን እንታይነትን ኢትዮጵያ ክነግሩና ንምትብባዕ ነይሩ ኢሎም።
“ኣብዚ ሕዚ እዋን ኣብ ኢትዮጵያ ምንባር ኣዚዩ ዘሕጉስን ዘነቓቕሕን እዩ።ዘሎ ብሩህ ተስፋ ክንርእይ ከለና፣ቀንዲ መሪሕ ቃል ናይቲ ቪዲዮ ክንሓስብ ከለና፣ዝምህሩና ሓድነትትን ምክእኣልን ክንሪኢ ከለና ኣድላይነቶም ዓዚዙ ይርኣየና።እዞም ቪዲዮታት ንሰላማውን ሃናጺን ፅምዶ ዘተባብዑ እዮም።እዛ ሃገር ሓድነታ ሓፍ ኣብ ምባል ክሕግዝ ተስፋ ንገብር።”
ዴሞክራሲ ማለት መሰልን ነፃነት ጥራሕ ማለት ከይኮነስ ናይ ሓባር ሓላፍነት እውን ዝሓውስ እዩ ኢሎም።
“ብቀዳማይ ሚንስተር ዝድፍአሎም ንዘለው ስጉምታት ዘደንቑን ዘተባብዑን ናይ ለውጢ ሓሳባት ቅርፂ ንምትሓዝን በብደረጅኡ ተግባራዊ ንክኾኑን ግዜ ክወስዱ እዮም።ግን ነቲ ከይዲ ምሕጋዝ ትኽእሉ ኢኹም።እዚኣ ናትኩም ኢትዮጵያ እያ።ሓላፍነት ምውሳን እትጉዓዘሉ ኣንፈት እውን ናትኩም እዩ።እዋኑ ባህጊ ዴሞክራሲ ባህጊ ናብ ግብሪ ዝቕየረሉ እዋን እዩ።እዚ ናይ ሕድ ሕድኩም ሓላፍነት እዩ።”
ኣምባሳደር ረይነር ሃገሮም ኣብ ኢትዮጵያ ይካየድ ኣሎ ንዝበሉዎ ለውጢ ከም እትድግፍን ንምሕጋዝ ድልየት ከምዘለዋን ገሊፆም።
“ንሕና ክንሪኦ ከለና መፃኢ ዕድል ኢትዮጵያን ምስ ኣሜሪካ ዘለዋ ምሕዝነትን ብሩህ እዩ።ኩሎም ኢትዮጵያዊያን ንመፃኢ ዕድል ሃገሮም ዝሓስቡ እንተኾይኖም ነዚ እውን ድልዋት እንተድኣ ኮይኖም እዚ ውድድር ኣብዚ ዝተወሰነ ሓገዝ እንተድኣ ገይሮም ነዛ እትድነቕ ሃገርን ህዝባን ኩላትና እንምነዮ ብሩህ ተስፋ ከምዝዕወት ርግፀኛ እየ።”
ኣብቲ ስነስርዓት ናይ ኢትዮጵያ ባህልን ቱሪዝምን ሚንስትር ወ/ሮ ፎዚያ ኣሚን ተረኺበን ኣለዋ።
ኣብቲ ውድድር ቪዲዮ ካብ ምሉእ እትዮጵያ ዝመፁ 189 ሰብ ሞያ ፊልም ምስታፎም ዝተረኽበ ሓበሬታ ይሕብር።ሰለስተ’ውን ተዓዊቶም ኣለው።


text:
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!
፲፯/17 ጥቅምቲ ዝኽረ ብዓል ቅዱስ እስጢፋኖስ
እስጢፋኖስ ማለት ፋና ማለት እዩ። ሊቀ ዲያቆናት ቀዳሜ ሰማዕት ድማ ይበሃል። ቀዳሜ ሰማእት ምባሉ ጎይታ ንደቂ መዛምርቱ “ሑሩ ወመሀሩ ወስተ ኩሉ ኣጽናፈ ምድር” ኢልዎም ድሕሪ ምዕራጉ ንመጀመርያ ግዜ ብሰማእትነት ዝሞተ ንሱ ስለዝኾነ እዩ። እዚኸ ከመይ እዩ ምስ እንብል ሓዋርያት ዓመት ዝኣክል ኣብ ኢዮርሳሌም ክምህሩ ከለዉ እቲ ጉባኤ ሰፊሑ ደቀ መዛሙርቲ በዚሖም ስለ ዝነበሩ ንጸሎትን ንተልእኾ ወንጌልን ስለ ዘሸገሮም “ለተልእኮ ማዕድ” ሸውዓተ ዲያቆናት መረጹ። ካብዚኣቶም ብቀዳምነት ዝተመርጸ እስጢፋኖስ ክኸውን ከሎ ንኹሎም እቶም ሽዱሽተ ድማ ሓለቅኦም እዩ ነይሩ(ሊቀ ዲያቆናት)ገይሮም ሸይሞዎ (ግ.ሃዋ 6፡15)።
ብድሕሪዚ ጸጋ ሰማያዊ ሓይሊ ተዋሂብዎ ተጊሁ እና መሃረ ከሎ ኣይሁድ ክፉእ ንምግባር ስለ ዘይዓርፉ “ንእግዚኣብሔር ክጸርፍን ንሙሴ ከኣ ከቃልልን ከሎ ሰሚዕናዮ፡ ንኦሪትውን ክስዕር ከሎ ርኢናዮ በሉ” ኢሎም ናብ መጋባኣያ ኣቕረብዎ። ሊቀ ካህናት ድማ ንምንታይ ከምዚ ገይርካ በሎ። ቅዱስ እስጢፋኖስ ድማ “ኦ ጹንዓነ ክሳድ“፣ ንስኻትኩም ከምቲ ናይ ኣቦታትኩም ንመንፈስ ቅዱስ ኩሉ ግዜ ትጸርፍዎ ኣለኹም። ካብ ነቢያት ኣቦታትኩም ዘይሰጎግዎ መን ኣሎ፧ ሕጂውን ንጎይታ ስለ ዝጸላእኩም ኣሕሊፍኩም ወሃብቱን ቀተልቱን ንስኹም ኢኹም። ንኦሪትን ንሕግን ብኢድ መላኣኽቲ ተቀበልናዮ ትብሉ ኣለኹም እንተኾነ ኣይሓለኹሞን” በሎም። ንኽሕዝዎ ድማ ቀረቡ። “ወርኢኩ ርህወ ሰማይ እንዘ ይነብር ለኣብ ብየማኑ ወልደ እጓለ እመሕያው/ እንሆ ሰማይ ተኸፊቱ ወዲ ሰብ ድማ ኣብ የማን ኣምላኽ ተቀሚጡ እርኢ ኣለኹ” በሎም። እና ጎተቱ ድማ ካብታ ከተማ ኣውጽእዎ። “ኦ እግዝእየ ኢየሱስ ክርስቶስ ተመጠዋ ለነፍስየ/ ኦ ጎይታይ ኢየሱስ ክርስቶስ ንነፍሰይ ተቐበላ” ድማ በለ። ክዳውንቶም ንጳውሎስ ሂቦም ድማ ብዳርባ እምኒ ቀጥቂጦም ቀተልዎ። ንሱ ካብ ጎይታ ዝተማህሮ ምሕረት ስለዝነበረ ከም ዝጸልኡኒ ጽልኣዮም፡ ከም ዝገፍዑኒ ግፍዓዮም ከይበለ “እግዚኦ ስረይ ሎሙ ዘንተ ሓጥያቶሙ ወኢትረሲ ቦሙ ጌጋየ/ ኦ ጎይታይ እዚ ሓጢኣት እዚ ኣይትሓዘሎም” እናበለ ድማ ዓረፈ (ግ.ሃዋ ምዕራፍ 6 , ግ.ሃዋ ምዕራፍ 7)። ስለዚ ህዝበ ክርስቲያን ንዝበደሉና ከም ቅዱስ እስቲፋኖስ ምእንትኦም ክንጽሊ ደኣ እምበር ሕነ ክንፈዲ ኢልና ኣብ ልዕሊኦም ክፉእ ሃሳብ ክንሕእስብ የብልናን። ቅዱስ እግዚኣብሔር ንኹላትና ከም ናይ ቅዱስ እስጢፋኖስ ይቕረ ዝብል ልቢ ይዓድለና ኣሜን!
በረኸትን ጸጋን ቅዱስ እስጢፋኖስ የካፍለና ኣሜን!
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!


text:
ሲሞነ ተ. ኣርኣያ-ከተማ ቫቲካን
ኣብ ናይ ቀረባ ታሪኽ፡ ኣብ እዋን ር.ሊ.ጵጵስና ቅዱስ ዮሓንስ ጳውሎስ ዳግማዊ ምስ መንግስቲ ቻይና ዝተፈላለዩ ርክባት ከምእተሳለጠን፡ እዚ ኸኣ እቲ ናይ ሓባር ርክብ እንተተበገሰን ከምቲ ዝድለዮ እውን ውጽኢት እውን እንተዘየዕተረ፡ ቅድስቲ መንበር ከየማተኤት እቲ ናይ ሓባር ርክብ በቲ ናይ ዝሓለፈን እዋናውን ዝዀነ ሃይማኖታዊ ድዩ ቅድስቲ መንበር ኣብ ዓለም መድረኽ ዘለዋ መርገጽን ጽልዋ ብዘይብሉ ኩነት ንመንግስቲ ቻይና ዘለዋ ኣኽብሮት ብዝገልጽ ከይዲ መሰረት ንቕድሚት ክብል ናይ ወትሩ ጻዕራ እዩ።
ብተመሳሳሊ መንገዲ ኣብ መንጐ ሃልዮኣዊ መርገጺን ኣገዳስነት ናይ ሓባር ዘተን ዝብል ኣሰራርሕ ናይ ቻይና ዴሳዊ ፖለቲካ ስርዓት ነቲ ምስ ቅድስቲ መንበር ዘሎ ርክብ መመዘኒ ገይሩ ዋላ’ኳ ፍልስፍናውን ናይ ሃይማኖት ትግባሬ ኣብ ዝምልከት ጉዳይ ዘለዎ ቅድመ ፍርዲ ትሑዝ ዝገበረ እውን እንተዀነ፡ ኣብ መላእ ቻይና ዝተብጽሔ እውን ኣይኹን ብሓፈሻኡ ሰለይ እናበለ ካብ ኣሳዶ ኣብ ልዕሊ ማሕበረ ክርስቲያን ናብቲ ናይ ነፍሲ ወከፍ ሰብ እምነተ ሃይማኖት ምኽባር ናብ ዝብል ኣንፈት ኣበለ።
ዮሓንስ ጳውሎስ ዳግማዊ ኣብ 2001 ዓ.ም. ምስ መንግስቲ ቻይና ናይ ሓባር ዘተ ዘለዎ ኣገዳስነት፥ “ቅድስቲ መንበር ብስም መላእ ካቶሊካዊት ቤተ ክርስቲያን ምእንቲ ረብሓ መላእ ዘርኢ ሰብ፡ ምስ ናይ ቻይና ሕዝባዊት ረፓብሊካዊት መንግስቲ ናይ ሓባር ዘተ ዝኽወነሉ ባይታ ምርግጋጽ ኣገዳሲ እዩ፡ ስለዚህ ብሓባር ምእንቲ ረብሓ ሕዝቢ ቻይናን ምርግጋጽ ሰላም ኣብ መላእ ዓለምን ምዕያይ ኣገዳሲ ምዃኑ እአምን” (ዕለት 24 ጥቅምቲ 2001 ዓ.ም. ናብ ዓለም ሓቆፍ ዓውደ ጉባኤ ዛዕባ ማተዮ ሪቺ ኣብ ዘመሓላለፍዎ መልእኽቲ) ከምዝበሉ ይዝከር፡ ኣብ 2007 ዓ.ም. ቅዱስነቶም ልሂቅ ር.ሊ.ጳ. በነዲክቶስ መበል 16 ናብ ካቶሊካዊት ቤተ ክርስቲያን ኣብ ቻይና ኣብ ዘመሓላለፍዎ መልእኽቲ፥ ካቶሊካዊት ቤተ ክርስቲያን ኣብ ቻይና ናይታ ሃገር ቅርጽን ምሕደራን ንምቕያር ዝሃቀነ ተልእኾ ዘይኰነስ እንታይደኣ ንኣህዛብ ክርስቶስ ምብሳር ዝብል እዩ” (መልእኽቲ ኣብ ቻይና ንእትርከብ ቤተ ክርስቲያን ፍቕ. 4 ረአ)።
ብተደጋጋሚ እውን ቅዱስነቶም ልሂቅ ር.ሊ.ጳ. በነዲክቶስ መበል 16 ኣብታ ናብ ቻይና ካቶሊካዊት ቤተ ክርስቲያን ኣብ ዘመሓላለፍዎ መልእኽቲ ልክዕ ከምቲ ቅድሚኦም ዝነበሩ ቅዱስ ዮሓንስ ጳውሎስ ዳግማዊ፥ ቅድስቲ መንበር ምስ ህዝባዊት ረፓብሊክ ቻይና ክትዝትይ ክፍቲ እያ ቢሎም እቲ ናይ ሓባር ርክብን ምትሕብባርን ብጭቡጥ ዘረጋግጽ መገዲ ተኸዊኑ ንምርኣይ ምንዮተይ እዩ፡ ምኽንያቱ ምሕዝነት ብርክብን ብምትሕስሳብን ኣብ እዋን ሓጐስን ሓዘንን ኩሉ ብምቕርራብ ምክፋልን ብሕድ ሕዳዊ ምድግጋፍ ስለ ዝሓልፍ (ፍቕ. 4 ረአ)፡ ብሓደ ሸነኽ ናይ እምነት ቡሶላን ሓዋርያዊ ግብረ ኖላዊ ጥበብን ናትካን ናይ ካልእን ብዘይ ምዝንጋዕ እቲ ኣብ ዓውዲ ዘሎ ዝተሓላለኸ ሕቶ ልብውት ገርካ ወይ ግንዛበ ብምሃብ ነቲ ምስ ሕጋዊ ናይ ቻይና በርገሳዊ መንግስቲ ዘሎ ቀዋሚ ምስሕሓብ ነቶም ህልዋት ሕቶታት ብትሕትና መፍትሒ ምድላይ (ቍ. 4 ረአ)።
ናይ ቅዱስ ኣቦና ር.ሊ.ጳ. ፍራንቸስኮ ስልጣናዊ ትምህርትን ተግባርን ነቲ ቅድሜኦም ናይ ዝነበሩ ኣርእስተ ሊቃነ ጳጳሳት መገዲ ዝኽተል ኰይኑ፡ ኣብ መንጐ ቅድስቲ መንበርን ቻይናን ናይ ሓባር ዘተ የተባብዑ። ምስ መንግስቲ ቻይና ዝተፈጸመ ናይ ወግዓዊ ናይ ሓባር ስምምዕ ብንቕሓትን ጥንቃቔን ምጽናዕን እዚ እውን ንነዊሕ ኣሚትካ ብምስትውዓልን ልልያንን ብዘይስልክይናን ብእግዚኣብሔር ተኣማሚንካ ኣብ ምቕጻሉ የተባብዑ፡ እዚ ኸኣ ቅዱስ ኣቦና ኣብ ዝተፈላለየ እዋንን ብዝተፈላለየ መገዲ ነታ ዓባይ ሃገር ቻይና ክበጽሑን ምስ ናይታ ሃገር ርእሰ ብሔር ክራኸቡን ብዝገልጽዎ ዘለዎም ድላይ የመላኽትዎ።


text:
ክቡር ሕዝቢ ኤርትር፡ ክቡራት ኣሓተይ፡ ኣሕዋተይ፡ ደቀይ፡ ደቂ ደቀይ፡ ከመይ ኢልክን ቀኒኽን፡ ከመይ ኢልኩም ቀኒኹም፡ ኣነ እግዚኣብሄር ይመስገን ጽቡቅ ኣለኹ፡ እምበር ሎሚ ምስዚ ዘለናዮ ኩነታት ዝኸይድ መልእኽተይ ከመሓላልፍ እንሆ ቀሪበ ኣሎኹ።
እዚ ኹሉ መስዋእቲ፡ እዚ ኹሉ ስቃይ: እዚ ኹሉ ስደት: እዚ ኹሉ ደኽነት ምፍልላይ ስድረቤት ምኽንያት ኣይነበሮን ብዘይካ ናፍቆት ሰላም፡ ናፍቆት ራህዋ፡ ናፍቆት ፍትሒ፡ ናፍቆት ሓርነት።
ዓቢ ምስ ንእሽtቶ፡ ጓል ምስ ወዲ፡ ሰብኣይ ምስ ሰበይቲ ን30 ዓመታት ዝኣክል መዓንጥኡ ሸጥ ኣቢሉ ሃይ ከይበለ ዝነበሮ ናይ ኩናት፡ ሕሰም ረሲዑ ንቅሚት ድኣ ንርኤ እናበለ፡
ግንቦት 1991 ደበኽ ኢላ፡ ሓጎስ ኮይኑ መለክዒ ዘይብሉ መግለጺ ተሳኢኑ “ኣንታ እምበር’ዶ ሓቂ’ዩ፡ ውጊሑ ካን ወጊሑ” ተባሂሉ።
ኣብ ኩሉ ጎዶናታት ጽርግያታት ክዕለል፡ ክዝለል፡ ከበሮ ክድሰቅ ምስ ቀነየ፡ ከፊትዎ ዝኸደ ገዛ ምስተመልሶ፡ ሽዑ’ዮም ወለዲ ደቆም ”ንህዝበይ ንሃገረይ ክስዋእ’የ” ኢሎም ከም ዝኸዱ ዝዘከሩ ከምዘይተመልሱ ድማ ዝተረድኦም ዝኣመኑ።
ወለዲ ደቆም ንዕላማ ማለት ንሰላምን ራህዋን ህዝቢ ክስዉኡ ከለው ከመይ ዘይኮርዑ፡ ግን ጽምዋን ናፍቆትን ድማ ነይሩ ምስኡ።
እወ ወለዲ ከመይ ዘይጽምዎም ዘይናፍቁ፡ ምስቲ ጽምዋን ናፍቆትን፡ ሕሰምን ድኽነትን እንድዩ መጺኡ።
ቆፋፉ እኽሊ ሲኢኑ ጥራዩ ኮይኑ፡ ደምበ ድማ እምባሕ እምባሕ ዝብላ ከብቲ፡ ዝጦባ ዝዕንድራ ምራኻታውቲ፡ መሓስኣት፡ ዕያታውቲ ተሓሪሙ፡ ኣይ ከምዚ ኹሉ ብኹሉ ኹሉ ጽምዋ እንድዩ ኮይኑ።
ኣስመራ ርእሲ ከተማና፡ ካብ ርሑቁን ቀረባን ዝተኣኻኸበላ ዝምሃረላ ዝሰርሓላ፡ ሸቃለይ ሽቅል ዊዒሉ፡ ነጋዳይ ንግድ ዊዑሉ ገዝኡ ዝኣትወላ፡ ቀዳመ ሰንበት ምስ ጥልያን፡ ግሪኽ፡ ህንዲ፡ ኣመሪካ እንጊለዝ ሓቢሩ፡ እንዳ ሻሂ እንዳ ቡን ኣትዩ ወኻዕካዕ ዝብለለ፡ ነጻነት ምስ ተረኽበ ጸምያ፡ ተድዊና ጸኒሓቶ። ተቃማጣይ፡ ኣብ ገድለን፡ ስደትን ፋሕ ብትን ኢሉ፡ ዝሸምገለ ወይ ዓራት ወይ ምርኩስ ሒዙ፡ ወይ ድማ ብጽምዋ ብናፍቆት፡ ቀባራይ’ኳ ብዙሕ ኣይነበረን ሞይቱ። እወ ርእሲ ከተማና ሃሲሳ ተደዊና ብጦርሰራዊት ተወኒና፡ ወዮ ካፒቹኖ ተመሊሱ ኣብ ፈርኔሎ ጀባና።
ደቂ ኣንስትዮ ኣዴታት ጽላል ንደቀን ዓንዲ ሕቆ ገድለን ዝኾና፡ ጽንጽንታ’ኳ እንተነበረን፡ ማዓናጥኤን ሸጥ ኣቢለን “ድሓን” እናበላ ጸኒሔን፡ ደቅኽን ተሰዊኦም እምበረ ኣይሞቱን፡ ከይትበኽያ ምስ ተባህላ፡ ዝወለደት ማህጸን ዓው ኢለን ከይበኽያ፡ ደቀይ ደቀይ ዋይ ደቀይ ዋይ ደቅና ከይብላ ከይወጸለን፡ ጓሂ ሓዘን ኣብ ከብደን ኣጉሉ፡ ከምዚ ኹሉ በብዓይነቱ ሕማማት ኣኸቲሉ።
ወይ ንሕና ኤርትራውያን መከረኛታት ዘይንረኽቦ ዘይብልና፡ እዚ ጥራይ ማኣስ ኮይኑ፡ ስንኩላን ተጋድሎ ሓርነት ኤርትራ፡ እወ ተጋድሎ ሓርነት ኤርትራ፡ ፈለምቲ ገድልና፡ ነጻነት ምስ ተረኽበ፡ ፍቃድ’ኳ ዘየድሊ እንተነበረ፡ ዓድና ክንኣቱ ምስ በሉ፡ ከም ዘይኤርትራውያን ከም ዘይተጋደሉ ከም ዘይሰንከሉ፡ ብፕረዚደንት ኢሳያስ ኣፈወርቂ፡ ዝምራሕ ህግደፍ ናህና ይኣኽሉና ተባሂሎም ኣብዘለኹሞ ጽንሑ። ንሳቶም ክልተ ሳዕ ተወጺዖም፡ እቲ ምእንቲ ሰላሙ፡ ሓርነቱ ራህውኡ፡ ዝተሰውኡሉ ዝሰንከሉሉ እንተዝሓልፈሉ “ድሓን ከም ሻምና” ምበሉ፡ ከምይ ጌሮምን ግን ከም ሻሙ ክብሉ። ዕድል ጌይሮም ስንኩላን ህዝባዊ ግንባር ሓርነት ኤርትራ ዓዲ ኣትዮም፡ መሰረታዊ መሰሎም ምስ ሓተቱ ግን ብዘይ ንሕስያ ተሪሺኖም። ፕርዚደንት ኢሳያስ ኣፈወርቂ ከም ኣመሉ፡ ሓላፍነት ናይዚ ቅትለት’ዚ ንኻልኦት ኣሰኪሙ።
ኩናት ምስ ተውልዔ ምስ ኣሕዋትና ዝኾነ ጎረባብትና፡ ኢሳያስ ተወሪርና ምስ በለ “30 ዓመታት ዝኣክል ንሜራትና፡ ንራህዋናን ሰላምናን ኢልና ተዋጊእና፡ ኣብ ሕጂ በጺሕና’ዶ ክንደክም ሃየ ድኣ” ኢሉ ንውግእ ኣትዮዋ።
ክቡር፡ ዉጽዕ፡ ግዱዕ ህዝቢ ኤርትራ፡ ሕጂ ግን እቲ ኩናት ናይ ዶብ ከም ዘይነበረ ብዘይኣዋላውል ተራጋጊጹ። ዶክቶር ኣብይ ኣሕመድ ሰላም ኢና ንደሊ፡ ናይ ኣልጀርስ ስምምዕ ከም ዘለዎ ንቅበሎ ኣሎና ምስ በለ፡ ፕረዚደንት ኢሳያስ ኣፍወርቂ ክልተ ሰሙን ዝኣክል መልሲ ኣይሃበን ኣጽቂጡ፡ ድሓር ከኣ “ብመጀመርታ ናይ ኢትዮጵያ ምርግጋእ ኢና ንደሊ” ኢሉ። ኣብዚ ኩናት እዚ፡ ልዕሊ 19 ሽሕ መንእሰይ ናይ ኤርትራ ዝተዓጻጸፈ ቁጽሪ መንእሰይ ኢትዮጵያ ሃሊቁ። ኣብዚ ናይ 16 ዓመታት ኣይ ሰላም ኣይ ኩናት ግዝያት ህዝቢ ኣብ ምጽናት መሬት ኣብ ምብዳም ዝኸደ ሓቂ ብሓቂ ንከንቱ እዩ ነይሩ።
ሕጂ ድማ ዶክትሮ ኣብይ ኣሕመድ ኣብ መንጎ ኤርትራን ኢትዮጵያን ጥራይ ዘይኮነ ኣብ ቀርኒ ኣፍሪቃን፡ ኣፍሪቃ ብምልእታን ንሰላም እናጸውዔ፡ ፕረዚደንት ኢሳያስ፡ ብግስ ክይበለ ንህዝቢ ትግራይ፡ ነቲ ደርጊ ካብ ስልጣኑ ከውርድ ኣሽሓት ደቁ ዝኸፈለ፡ ሕጂ ድማ ሳዋ መሪርዎም ዓዶም ዝገደፉ ማእለያ ዘይብሎም መንእሰያትና ዘዕቆበ፡ ክም ጸላእቲ ኢትዮጵያ ገይሩ ኣቅሪቡ። ህዝቢ ኤርትራን ትግራይን ኣሕዋትን መዳውብቲ እምበር መጻልእቲ ኣይኮናን። ናይ ክልተ መራሕቲ ምትፍናን ድኣ’ምበ ናይ ህዝቢ ኣይኮነን ምቅሕሓር። ኣብቲ ጽዕጹዕ ናይ ዶብ ኩናት፡ ኣዴታት ተጋሩ ብጸልማት፡ ወታሃደራት ከይረኽብወን ሽልብ ግልብ እናበላ፡ ጸበል ኣብ ዝገበራሉ እዋን፡ እንጌርኤን ስውኤን ሒዘን፡ “እቱም ደቀና ምጾታት ዓለም ድኣ ኮይኑ እምበር ኣሕዋት’ዶ ደም ይፋሰሱ እዮም፡ የርህወልና ዳኣ እምበር ንዓናስ ኩሉኹም ድቅና ኢኹም” ኢለንየን። ዶክሮር ኣሕመድ ውዕል ኣልጀሪስ ካብ ተቀበለ ናይ ሰላም ምዝርራብ እናተግብረ፡ ዕላዊ ምሕንጻጽ demarcation እዩ ቀዳምነት ዝነበሮ። ናይ ሕብሩት መንግስትታት ፍርዲ ምቅባል ሃይለስላሴ ብግብሪ እምበ ምስ በሉ፡ ፓርላማና ኣፍሪሶም፡ ቋንቋና ብቋንቁኦም ተኪኦም፡ ኡንዱስትርያታትና ንኢትዮጵያ ምስ ኣግዕዙ፡ 20 ሽሕ ወታሃደር ኣብ ኢርትራ ብሒም ዝበለ ይትሓጎም ዝብሉ ምስ ኣቀመጡ፡ 13 ጠቅላይ ግዝኣት ዝነበራ ኤርትራ ደሚሮም 14 እየን ኢሎም። ታሪኽ ስለ ዘለዋ እታ ምድማር፡ ትብል ቃል ኣነስ ዘይፈትዋ ስኽፍክፍ ትብለኒ። ህዝቢ ኢትዮጵያ ብሕልፊ ህዝቢ ትግራይ መዳውብትና ጥራይ ዘይኮነ ሓውና እውን እዩ። ንደሊ ኢና ብሰላም ክንነብር ብንግድ፡ ብትምሃርቲ ብኹሉ ተዋሃሂድና፡ ግን ልኡላውነትና ተኸቢሩልና፡ ከክብርትና ሒዝና።
ክቡር ህዝቢ ኤርትራ፡ ክቡራት ኣሕዋተይ፡ ደቀይ ደቂ ደቅይ፡ ናይ 28 ዓመታት ናይ ህዝቢ ስቅያት፡ ድኽንነት፡ ብርነት፡ ስደት፡ ማእሰርቲ፡ ሞት ሓላፍነቱ ብኢሳያስ ዝምራሕ ህግደፍ’ዩ። እንተኾኑ ገበነኛታት እቶም ኩላትና ንፈልጦም ብኣጻብዕቲ ዝቁጸሩ እዮም፡ እቲ ዝተረፈስ “ኣይበልናንዶ” ኣብ ክንዲ ምባል ፡ እንቋዕ ምስ ህዝብኻ ኮንካ ኢልካ ምሕቋፉ’ዩ። ኣቦታትና ኣዴታትና ጀጋኑ’ዮም ነይሮም። ጅግነነት ንውረስ። ጅግና ማለት ሴፍን ጠበንጃን ሒዙ ዘሽብር ከም ድላዩ ዝዓጽድ ዝቀትል ኣይኮነን፡ እንታይ ድኣ እቲ ናይ ብሓቂ ጅግና፡ ጸላኢኡ ወይ ጸላኢኡ ዝመስል፡ ወይ ፈጺሙ ዘይቃደዎ ፡ሓቂ ሒዙ ፈታዊኡ ምስ ዝገብሮ እዩ።
እታ ኢ-ሰብኣውነት ብቀጻሊ ዝተፈጸምላ ሀገርና ኣብ ምጽናት ዝኸይድ ዘሎ ህዝባ፡ መሬታ ባዲሙ ተባሕጊጉ ዶረና ዝኾነ ሰላማን ክብራን ክንመልሳላ ንኽእል ኢና። መንእሰይ ኤርትራ በቲ ዝተኸፈሉሉ ዋጋ ኩሉ ዓይነት ራህዋን ሰላምን ክጓናጸፍ ነይርዎ። ብሕልፊ ድማ፡ እታ ንኹሉ ትጸዉር ወትሮ ግፍዕቲ ጓል ኣንስተይቲ። ብሓፈሽኡ ህዝቢ ኤርትራ እዚ ኣይነበረን ኢዱ። ብዝኾነ ከምቲ ብርቱዕ ሓዊ ከተጥፍኦ ብርቱዕ ማይ ዘድልዮ፡ ከምኡ ድማ ንሓና፡ ሕጂ ንሰላም ዝኸውን ባይታ ሓቢርና እናንጸፍና፡ እዚ ስርዓት እዚ ብሰላም ካብ ስልጣኑ ዝወርደልና መንገዲ ሃሰስ እናበልና፡ እቲ ጉዳይ ናይ ኢትዮጳይን ኤርትራን ጥራይ ዘይኮነስ፡ ድላዮም ክገብሩ ዝኽእሉ፡ ዝገብሩ እዋን ዘለው ጎባልል ከም ዘለውና ተገንዚብና ጊዜ ይቅድመና’ሎ፡ ልቦናን፡ ሕድገታትን፡ ምትሕልላይን፡ ፈሪሃ እግዚኣቢሄር ምስ ጸሎቱ፡ ጌርና እበርቲዕና ምስራሕ ምውንጫፍ’ዩ ዘድልየና። ንሰላምን ምርግጋእን ንኩሉ ዝሓቁፍ ኤኮኖሚያዊ ምዕባለን፡ እዘን ዝጠቀስክዎም ባህርያት እየን ዝቅድማ። እምበኣር ዘረባይ ኣብጺ ክዓጹ’የ፡
ሰላም ኣብ ዉሽጢ ነብሲወከፍ ልብና፡ ሰላም ኣብ ሃገርና፡ ሰላም ምስ ጎረባብታና፡ ሰላም ኣብ ዓለም የምጽኣልና። ክብርን ምስጋናን ወትሮ ንዕኡ ንኣምላኽና ይኹን። ኣሜን
የቀንየለይ
ኣበባ


text:
ዕለት 2 ጥቅምቲ ኣብ መላእ ኵላዊት ቤተ ክርስቲያን ዓመታዊ በዓል ሓላዊ መልእኽ ክበዓል ር.ሊ.ጳ. ቀለመንጦስ ዓስራይ ኣብ 1670 ዓ.ም. ዘመሓላለፍዎ ውሳኔ መሰረት በቢ ዓመቱ ዕለት 2 ጥቅምቲ ዓቢይ በዓል ክኸውን እንከሎ፡ ቅዱስ ኣቦና ር.ሊ.ጳ. ፍራንቸስኮ ሓላዊ መልኣኽ፡ ካብ መንፈስ ክፍኣት ዝከላኸል ኣብ ጉዕዞ ዘሰይ፡ ብጻይ ጉዕዝ እንክብሉ ይገልጽዎ።
ስምዖን ተ. ኣርኣያ - ከተማ ቫቲካን
ሎሚ ዕለት 2 ጥቅምቲ ቤተ ክርስቲያን ዓመታዊ በዓል ሓለውቲ ቅዱሳት ተብዕል፡ ኣባ ሳልቫቶረ ቪቲየሎ ኣብ ካቶሊካዊ መንበረ ጥበብ ቅዱስ ልበ ዘኢየሱስ ናይ ስነ መቕድም ቲዮሎጊያ መምህር ምስ ቫቲካን ነውስ ኣብ ዘካየድዎ ቃለ መሕትት እግዚኣብሔር ንፍጥረቱ ኣብ ሓልዮት መልኣኽ የንብር፡ ስለምንታይ ፍጥረቱ ክዕቀብን ካብ መንፈስ ክፍኣት ክከላኸልን መታን እንክብሉ የነጽሩ።
ሓላዊ መልኣኽ ትውፊት ድዩ ወይ ናይ እምነት ሃምነነ (ዶግማ)
ብሉይ ኪዳንን ሓዲስ ኪዳንን ኣበው ቤተ ክርስቲያንን ቅዱሳትን ወትሩ ህላዌ ሓላዊ ቅዱስ መልኣኽ የረጋግጹ፡ እዚ ኸኣ መላእኽቲ ክፍሊ ዕቃቤ እምነት ክሳብ ዝዀኑ እዩ፡ ማለት ከምቲ ኣብ ጸሎተ ተኣምኖት (ሃይማኖት) እንደግሞ ሰማይን ምድርን፡ ዚርአን ዘይርአን ዝፈጠረ ኵሉ ብዝሓዘ፡ ብሓደ እግዚኣብሔር ኣቦ ነኣምን ዝብልን ናይ እምነት ቃለ ኑዛዜ ነቕርብ፡ መላእኽቲ ኣብ መንጐ ዚረአን ዘይረኣን ዝቑጸሩ እዮም፡ እዚ ከኣ ብናይ ኒቅያን ስዒቡ እውን ናይ ቁስጥንጥንያ ውሳኔ ዘረጋግጾ ኰይኑ በቲ ብእግዚኣብሔር እኣምን ዝብል ህዝቢ እውን ከምኡ እንክብሉ ጳውሎስ ሻድሻይ ዕለት 30 ሰነ 1968 ዓ.ም. ይገልጽዎ፡ ፡
ኣብ ናይ ቤተ ክርስቲያን ባህሊ፡ ህላዌ መላእኽትን ሓለውቲ መላእኽትን ይግለጽ፡ ዝበሉ ኣባ ቪቲየሎ፡ ሓላፍነት ናይቲ ሓላዊ መልኣኽ ፍጥረት እግዚኣብሔር ምክልኻል ዝብል እዩ፡ ስለዚህ ኣብ ከይዲ ቤተ ክርስቲያን እዚ ናይ እምነት ሓቂ’ዚ ብጥልቂ ተጸኒዑን ቲዮሎጊያዊ ባህሊ እውን ኰይኑ ካብ ትውልዲ ናብ ትውልዲ እውን ይመሓላለፍ።
መላእክት፥ ፍጽምና እግዚኣብሔርን ሰብን
መላእክት ኣካላዊ ህልዎት ዘይብሎም ብምዃኖም ናይ እግዚኣብሔር ፍጽምና ተኻፈልቲ ከይኖም ፍጽምናኦም ናቶም ዘይኰነ ኣብ ተኻፋልነት ፍጽምና እፍግዚኣብሔር ክኸውን እነክሎ፡ ናይ እግዚኣብሔር ምሉእ ፍጽምና መግለጺ እያቶም፡ ዝበሉ ኣባ ቪቲየሎ ኣስዒቦም፥ ኣካላዊ ህልዎት ዘይብሎም እውን እንተዀኑ፡ እቲ ሰብ ካብ ካልእቶ ፍጥረታት ፍልይ ዘብሎ ቀልብን ነጻነትን ፍቓድን (ድላይ) ዝብሉ ባህርያት ዘለዎም ብምዃኖም ፍጡራን ከመ ሰብ እያቶም፥
“ሕሹኽ ዝብለኒ መንፈስ ቅዱስ ኣሎ፡ ሕሹኽ ዝበለኒ መልኣኽ እውን ኣሎ፡ እዚ እንብሎ ከኣ ጠመቓዊ ትምህርቲ ስለ ዝኾነን ወይ ፍንጥዝያ ስለ ዝዀነን ኣይኰነን፡ እግዚኣብሔር፥ ክሕልወካ መታን ቀቅድሜኻ ዝኸይድ መልኣኽ ክልእኽ እየ፡ እትስዕቦ መገዲ መታን ጉጉይ ከይውን ዘሰንየካ (ኦሪት ዘጸኣት 23. 20-23 ረኣ… ቅዱስ ኣቦና ር.ሊ.ጳ. ፍራንቸስኮ)፡
ዝበልዎ ቃል ጠቂሶም ዘካየድዎ ቃለ መሕትት ዛዚሞም።


text:
ኣብ ኢትዮጵያን ኤርትራን ሓዊሱ ኣመንቲ ኦርቶዶክሳዊ ቤተ ክርስቲያን ዓለም ልደተ-ክስርቶስ የኽብሩ ኣለው።ርእሰ-ሊቃነ ጳጳሳት ኦርቶዶክሳዊያን ተዋህዶ ቤት ክርስቲያን ኢትዮጵያን ኤርትራን ብምኽንያት ብዓለ ልደት ቡራኼ ምሃቦም ተፈሊጡ’ሎ።
ራብዓይ ፓትሪያሪክ ኦርቶዶክስያዊ ተዋህዶ ቤተ ክርስቲያን ኤርትራ ብፁእ ኣቡነ ዲዮስቆሮስ ንኣመንቲ ልደት ቡራኬ ምሃቦም ኣብ መንግስታዊ መርበብ ሓበሬታ መንግስቲ ኤርትራ ሻባይት ዝወፀ ዜና ይገልፅ።
ኣብ ቤተልሄም፣ካይሮ፣ሞስኮ፣ኪቭን ካልኦት ምብራቓዊ ክርስቲያን ማሕበረሰብን ብመሰረት መፅሓፍ ቅዱስ ንማዕልቲ ልደተ-ክርስቶስ የኽብሩ ኣለው።
7 ጥሪ ብኣቆፃፅራ ጁሊያን ወይ 29 ታሕሳስ ብኣቆፃፅራ ኢትዮጵያ ኣብ ሩሲያ፣ዩክሬይን፣ጆርጂያ፣ማክዶኒያ፣ሞልዶቫ፣ሞንተነግን ሰሪብያን ማዕልቲ ልደተ-ክርስቶት እዩ።ኣብ ሶሪያ፣ግሪክ፣ኣልባኒያ፣ሳይፕረስ፣ፊንላንድን ኣሜሪካን እውን ብኦርቶዶክስ ቤተክርስቲያን ይኽበር።
ንኣከባብራን ኣመፃፅኣን በዓል ልደት እየሱስ ክርስቶስ ኣመልኪቱ ግርማይ ገብሩ ምስ መንፈሳዊ ኣቦ ሊቀ-ሊቃንቲ ያሬድ ክሳ ኣከባብራ እቲ በዓል ብዝምልከት ኣዘራሪቡዎም ኣሎ።ኣብዚ የድምፁ።


text:
ክልቲኦም መራሕቲ ወከልቶም ሎሚ ሰሉስ ናብ ኣዲስ ኣበባ ንምልኣኽ ከምዝተሰማምዑ ዝዝከር‘ዩ።
እዚ ከምዚ‘ሉ ከሎ፣ክልቲኦም ወገናት ናብ መኣዲ ልዝብ ዝተዓደሙሉ ኣገባብ ውፅኢት ዲፕሎማስያዊ ፃዕሪ ኢጋድ ምኳኑ ወሃቢ-ቃል ምንስቴር ወፃኢ ኢትዮዽያ ኣምባሳደር ዲና ሙፍቲ ገሊፆም።
”እዚ ውፅኢት ዲፕሎማስያዊ ፃዕሪ ኢጋድ‘ዩ።ኢትዮዽያ ኣቦ-መንበር ኢጋድ ስለዝኾነት፣ልዕሊ ኩሉ ኢትዮዽያ ከምመጠን ጎረቤት ሃገር ኣብ ጉዳይ ሱዳን ቀዲማ ኣብ መስርሕ ሰላም ትዋሳእ ሃገር ስለዝኾነት‘ዩ።ስለዚ ኢትዮዽያ ከም ሃገርን ከምኣባል ኢጋድን‘ያ ትነጣጠፍ ዘላ” ኢሎም።
እዚ ከምዚ‘ሉ ከሎ፣ኣብ ቦር ውግእ ቀፂሉ‘ሎ።ሪክ መቻር፣ዝድግፉኒ ዕጡቃት ንከተማ ቦር ዮንግለይ መሊሶም ተቆፃፂሮምዋ‘ለው ኢሉ‘ሎ።
እታ ከተማ እንተተመንጢሉ ገና መግለፂ ኣይሃበን ዘሎ መንግስቲ ደቡብ ሱዳን።
ኢጋድ ክልቲኦም ተናሓናሕቲ ወገናት ገፅ ንገፅ ተራኺቦም ንክላዘቡ ክሳብ ሎሚ ሰሉስ ጊዜ ከምዝሃበ ዝዝከር‘ዩ።
ሪክ መቻር ካብ ናብ ኢትዮዽያ ዝላኣኾም ወከልቱ ንባዓልቲ ቤት መዋታይ ጆን ጋራንግ ዝኾና መበለት ረቤካ ንያንዴንግ ጋራንግ ዝሓቁፍ‘ዩ ኢሎም‘ለው።ጆን ጋራንግ መስራታይ SPLM ምንቅስቃስ ሰራዊት ሓርነት ሱዳን ከምዝነበሩ ዝዝከር‘ዩ።
እዚ ከም‘ዚ‘ሉ ከሎ፣ኢትዮዽያ ንዜጋታታ ካብ ደቡብ ሱዳን ናይ ምውፃእ ስራሕቲ ኣጠናኺራ ሎሚ‘ውን ቀፂላትሉ‘ላ።
ኣምባሳደር ዲና ንቪኦኤ ከምዝገለፅዎ፣ሎሚ ሰሉስ 300 ኢትዮዽያውያን ካብ ደቡብ ሱዳን ናብ ኣዲስ ኣበባ ክኣትው ከምዝተገበረ ገሊፆም።


text:
ዝሐለፈ ብዕለት 04/05.08.18 ኣብ ከተማ ፍራንክፈርት ብ ሰዲህኤ ዝተዳሎ ፈስቲቫል ኤርትራ ተረኺቦም፡ ፖሎቲካዊ ውድባትን ሲቪካዊ ማሕበራትን ከምቲ ልሙድ ናይ ደገፍ መልእኽቶም ከስምዑ ጥራይ ዘይኮነስ፡ ናይ ሎሚ ዓመት ካብኡ ፍለይ ዝበለ፡ ነዚ መድርኽ ዝበቅዕ ናይ ሓባር ስራሐት ከተግብሩ ዝኽእለሉ ኩነታት ክርእዩን ክፈጥሩን መታን ተባሂሉ እውን ብሓባር ኮፍ ኢሉ እንታይ ክግበር ይካአል ክፍትሽን ክእምትን ክኢሉ'ዩ። ብዝዋሐደ ከአ ነቲ አብቲ ፈስቲቫል ተጨሪሑ ዝነበረ ,,ብሐባር ነድምጽ ከነስምዕ! ብሓባር ንስራሕ ከነድምዕ!,, ዝብል ጭርሖ ከም ናይ ሓባር ጭርሖ ወሲዱ፡ ኩሉ ከአ ንምትግባሩ ክቃለስ ብቃሉ መብጽዓ አትዩ።
ኤርትራዊ ደሞክራስያዊ ማሕበር ጀርመን ንዝተኣተወ መብጻዓ ንምትግባር ሐላፍነት ወሲዱ ነተን አብ ፈስቲቫል ኤርትራ ዝተረኽባ ፖሎቲካዊ ውድባትን ስቪካዊ ማሕበራትን ብዕለት 16.09.18 ኣብ ከተማ ፍራንክፍርት ክራኸባ አኼባ ጸዊዑ። አብቲ አኼባ 10 ፖሎቲካዊ ውድባት 2 ከአ ስቪካውዊ ማሕብራት ወከልተን ተረኹቦም ኣብዞም ኣብ ታሕቲ ዝስዕቡ አርእስታት ተመያይጦም።
1. ኩነታት ህዝብን ሃገርን ዘንጸላልዎም ዘሎ ሐደጋታትን
2. ቀንዲ ናይ'ዚ እዋን ተባራዕቲ ሕቶታት ምልላይን መልሲ ምውህላልን ምርካብን
3. ተመክሮን ሃለዋት ደምበ ተቓውሞ ምድህሳስ፡ ሓያልን ድኹምን ጎድኑ ምልላይን
4. ንሕና ከም አካል ደምበ ተቓውሞ ህልዊ መደረኽ እንታይ ይጠልባና አሎ ዝብል'ዩ።
ኩሉም ተሳፍቲ አኼበኛታት ነዚ አብ ላዕሊ ተጠቒሱ ዘሎ አርእስትታት በቲ ኣብኡ ዝተረኽበ ዓቕሚ ሰቡ ክመያየጠሉን ክካታዓሉን ኮይኑ። ንነብሲ ወከፍ አርእስቲ ናይ ጊዜ ገደብ ተገይርሉ ስለ ዝነበረ ኩሉ ሰብ ድማ ሓላፍነት ተሰሚዕዎ ጓል ነገር ገዲፉ፡ ኣብቲ ቀንዲ ቁምነገነገር ረጊጹ ሓሳቡ ስለ ዘቕረበን ተውሲኽዎ፡ እቲ አኼባ አብ ጊዚኡ ክውዳእ ኮይኑ። ቀንዲ ነዚ አኼባ'ዚ ስሉጥ ክኸውን ዝገብሮ መኽንያት ነቲ እንመያየጠሉ አርእስቲ አመልኪቱ ዝተዳለወ ሓርፋፍ ሰነድ ቀሪቡ ስለ ዝነበረ'ዩ። ከምዚ ዓይነት ናይ ስራሕ ልምዲ ከነማዕብልን ጊዜና ብግቡ ስለ ዝተጠቕመሉን ከአ ኩሉ ሰብ ተስፋ ሰኒቑ ሕጉስ ኮይኑ ነኒቦትኡ ተመሊሱ እዩ።
ቀንድን ቁምነገር ናይዚ ፍልመ አኼባ'ዚ ግን ነዞም አብ ላዕሊ ተሰሪዖም ዘሎው አርእስትታት ኣብ ምዕማቖምን ኣብዝርዝር ትሕዝቶኦምን ብዝምልከትን መብዛሕትና ዳርጋ ሐባራዊ አረዳድአ ዘዕረፍናሎም ብምዃኑ'ዩ። ዝተረፈ ብቐጻሊ እና ተራኽብና ብዛዕብኡ ክንዝትን ዝተርፉና ክንምልእን ከም ዘሎና ተራዳዲእና አሎና። ቀጺሉ ከአ አብ ጀርመን ብሐፈሽኡ ቀንዲ ከአ አኣብ ከባቢና ህዝብን ሃገርን ንምድሓን ዝዓለመ ስራሐት ከነተግብር እንተ ድአኮይኑ፡ ካብ ዝጸንሐና ሕጽረታት ድኽመታት ተጋላጊልና፡ ኣብ ነብስናን ሕድሕዳዊ ምትእምማን ፈጢርና ህዝቢ ማእከሉ ዝገበረ ስረሓት ንምዕዋት ብቕድም ነብስና መዚዝና ክንረባረብ ከም ዝግባእና ኩሉ ተሳታፊ አኼባ ብሐደ ቃል አዲምጹ አሎ። አብዚ አኼባ'ዚ ነዚ እተዋሃህድ 5 ሰብ ዝአባላታ ጊዝያዊት ሽማገለ ተመዚዛ አላ።
ካልእ አገዳሲ ነጥቢ አብ ጀርመን ዝርከቡ ፖልቲካውያን ውድባትን ስቪካውን ማሕበራትን ነዚ ተጀሚሩ ዘሎ ተብግሶ ብሓባር ምስራሕ ብዝምልከት ከተጎልብትዎን ዋናታት ኮንኩም ክትዋስእሉን ስለ ዝግባእ ብሐባር ተጠሚርና ንስርሐሉ መድርኽ ክንፈጥር በዚ አጋጣሚ መጸዋዕታ ንቕርብ።
ጊዜያዊት ሽማገለ
ፖሎትካዊ ውድባትን ስቭካዊ ማሕበራትን ጀርመን
ዕለት 22.09.18


text:
ታሪኻዊት ባሕቲ መስከረምሲ ኪርኰማ ዶ? ኣበይ ከም ዜንጋዕኩምከ? ነጊርኰማ ዶ?
- Details
- Created: Wednesday, 23 August 2017 02:10
- Last Updated: Wednesday, 23 August 2017 02:10
ጸዋዒት ሕቶን ለበዋን ንውድባት ግንባር ሃገራዊ ድሕነት ኤርትራን ሰልፊ ድሞክራሲ ህዜቢ ኤርትራን፤ መመክሩ ኣለዎ፤ እቲ ዜኽሪ ምሉእ ንኽኸውን ግን ነቲ ትዜክሮ ኣብ ጐዕዝ መናባብሮኻ ምኽንያት መከሪኡ ፈሊጥካmሓተታኡ ኣማሊእካ ዶ ኣየማላእካን ማዕሬኡ ኪርካ መልሲ ክትህበሉ ይግባእ። እሞ . . . ኣሰር ውድብ ተጋድሎ ሓርነት ኤርትራ ሎሚ ማዕዶ-ማዕዶ ግንባር ሃገራዊ ድሕነት ኤርትራን ሰልፊ ድሞክራሲ ህዜቢ ኤርትራን ዜተጸዋዕክን ብፍንቅልክን ሰበብ ከኣ ልዕሊ 41 ኣርበዓን-ሓዯን ውድባት ዜጨጫሕክን ህልው ሕሱም ኰነታት ኤርትራን ህዜባን ብእኽብካብ ሸፋቱ ዜንህር ሎ ከም መናሃርያኡ ተራ ከም ዜተጻወትክን ትዜንግዕኦ ኣይመስለንን። ክትዜንግዖኦ እንተይዯለኽን፤ እሞ እዙ ካብ 2003 ዓ.ም ጀሚሩ


text:
ፃንሒት ምስ ተጋደላይ ኣለም ገብረዋህድ
ብኣሉላ ሰለሙን: Washington, DC. August 5, 2016
ምስ ተጋዳላይ ኣለም ገብረዋህድ ኣብ ዝነበረና ፃንሒት ዝዘተናሉ ዛዕባ ብሓፂሩ ነዚ ዝስዕብ ይመስል። ኣንብብዎ!
እቲ ቐንዲ ፀገም ብመሰረቱ ከም ውድብን መንግስትን ኣብ ውሽጥና እዩ። ነዚ ገምጊምናን ምስ ህዝቢ ዘቲና እቲ ምንጪታት ናይቲ ፀገም እዩ ኣብ ዝበልናዮ ስጉምቲታት ተወሲዱ ኣሎ። ስጉምቲ እንትንወስድ ህዝብና ኣብ ገለ ኣውሒድክምዎ ካብዚ ዝበለፀ ክትከዱ ኣለኩም ንዝበሎ በቲ ህዝብና ዘቐመጦ መጠን ስጉምቲ ወሲድና፤ ኣብቲ ብጉጉይ ዝቐፃዕናዮ ድማ “ኣብዚኣ ትጋጊኹም ኣብ ውሽጥኹም ብዘሎ ምጥልላፍ ክተጥቅዕዎ ደሊኹም እምበር ንህዝቢ ብፅቡቕ እዩ ዘገልግለና” ንዝበለና ድማ ጌጋና ኣሪምና ነቲ ስጉምቲ ኣስተኻኺልና። በዚ ከይዲ ውፅኢት ዘምፀናሉ ኣሎ፤ ዝተርፉና ነገራት ድማ ኣለዉ።
እዚ ከምዚ ኢሉ እንከሎ፣ ብውሽጣዊ ድኽመታትና ንዝተፈጥሩ ነዃላት ተጠቒሞም ህዝቢ ብምልዕዓል ነዛ ዝተፈጠረት ኣጋጣሚ ብምጥቃም ኣጣቓላሊ ነቲ ኣብ ዝሓለፉ 25 ዓመታት ዝሃነፅናዮ ሕገ መንግስታዊ ስርዓት ንምፍራስ ነቲ ቅድሚ 25 ዓመት ዝስዓርናዮ ናይ ትምክሕቲ ስርዓት ድማ መሊስካ ንምትካል በቲ ሓደ ወገን፣ በቲ ካሊእ ድማ ናይ ሃገርና ህልውና ዘይቕበል ንታ ዝተፈጠረት ነዃል ብምጥቃም ሃገር ናይ ምፍራስ ኣጀንዳ ዝሓዘ ሓይሊ ጸቢብነት ይሰርሕ ኣሎ። ኣብዚ ከይዲ ነዚ ስርዓት ኣብ ምምፃእን ቅፃልነቱ ኣብ ምውሓስን ዓብዪ እጃም ነይርዎን ኣለዎን ኢሎም ስለዝኣምኑ ንህዝብና እዞም ክልተ ሓይልታት ዒላማ ይገብርዎ። ነገር ግን ክገርመና ዝግባእ ንህዝብና ዕላማ እንተዘይገብርዎ እዩ ነይሩ። ምኽንያቱ እዞም ሓይልታት ነቲ ስርዓት ከፍርሱ ዝኽእሉ ህዝብና ክሽቑረርን ናብቲ ናታቶም ድሌት ክሰገድ ከሎን ኢሎም ስለዝኣምኑ እዩ።
ኣብ ሞንጎ እዞም ሓይልታት ክዕረቕ ዘይኽእል ፍልልይ ከም ዘሎ ንሳቶም እውን ጠፊእዎም ኣይኮነን። ኣብታ ነቲ ሒዝናዮ ዘለና ስርዓት ምፍራስን ንህዝብና ዕላማ ምግባርን ጥራሕ እያ እታ ሰነያኦም። ካብኡ ሓሊፉ ነንሕድሕዶም ኣይሳነዩን ጥራይ ዘይኮነስ ነዚ እንኽተሎ ሕገ መንግስታዊ ስርዓት ከፍረሱ እንትሰርሑ ክኣ “ንዓኻስ ድሓን ከርክበልካ እየ፤ ኣብ ዳሕራይ የራኽበና” እናበሉ ነንርእሶም ዝሕነዩ እዮም። ብወገን ሻዕቢያ ዘሎ ኣረዳድኣ እውን እዙይ እዩ። እታ ሕዚ ዘላ ፈላሚት ግን ክኣ ከሳኽዕዋ ኣዝያ ከባድ ነቲ ስርዓት ምፍራስን ንህወሓትን ህዝቢ ትግራይን ነፂልካ ምጥቃዕን እትብል እያ። ነዚኣ ከም ህዝብን ውድብን ክንቃለሳ ኣለና፤ ምስ ካልኦት ፈተውቲን ደለይቲን ቀጻልነት ሕገ መንግስታዊ ስርዓትናን ዝኾኑ ህዝቢታት ብምትሕግጋዝ።
ከም ኣካል እታ ነፂልካ ንህዝብናን ውድብናን ምጥቃዕ፣ ምስዞም ፈተውትን ደለይቲን እዚ ስርዓት ምቅርሓን እትብል እውን ስለዝኾነት ኣብዚኣ ክንጥንቀቕ ኣለና። ፀላኢ ክነብዝሕ ዝስራሕ ዘሎ ስራሕቲ ኣቐዲምና ነቒሕናሉን ተገንዚብናን ናብታ ንሳቶም ዝኸፈትዋ ብዓሌታዊ ፅልኢት ዝተመልአት ስትራቴጂኦም ክንኣቱ የብልናን። ህዝቢታት ካብ ዘቀራሕን ተግባራት ክንቁጠብ ኣለና። ናብታ ንሳቶም ዝደልይዋ እንተኣቲና ግና ስርዓት ናይ ምፍራስን ዘይምፍራስን ጥራይ ዘይኮነስ ካብታ ንሳቶም ዝደልይዋ ሓሊፉ፣ ደጋዊ ፀላእቲ ዝኾኑ ሓይልታት ክዕወቱ እዮም። ስለምንታይ ኣብ ሰናይ ድሌትን ማዕረነትን ህዝብታት ኢትዮጵያ ዝተመስረተ ሓድነትና ፈሪሱ ኢትዮጵያ ውን ከም ሃገር ኣይትቕፅልን።
ስለዚ ናይዞም ሓይልታት መሳርሒ ከይንኸውን ተጠንቂቕናን ንዓኣቶም ጥራይ ነፂልና ብምፍላይ ክንቃለሶም ይግባእ። ኣብ ሶሻል ሚዲያ እንገብሮ ምንቅስቓስን እንህቦ ሪኢቶታትን በዚ ዝተቓነየ ይኹን።
Leave a Reply
You must be logged in to post a comment.


text:
መንግስቲ እስራኤል ኣብ ሃገሩ ንዝርከቡ ስደተኛታት ማእሰርቲ ወይ ናብ ሳልሳይ ሃገር ምስጓግ ክመርጹ የገድድ። መንግስቲ ኣብዚ ሰሙን’ዚ ንኣስታት 20,000 ሓዳር ዘይብሎም ደቂ ተባዕትዮ ኣፍሪቃዊያን ስደተኛታት ኣብ ውሽጢ ዝመጽእ ክልተ ወርሒ ካብ ሃገሩ ክወጹ ዝእዝዝ መምርሒ ሂቡ’ሎ።
ቀዳማይ ሚንስትር እታ ሃገር ቤንጃሚን ነታንያሁ ብዘይሕጋዊ መንገዲ ናብ እስራኤል ዝኣተው ናይ ቁጠባ ፍልሰተኛታት እምበር ስደተኛታት ኣይኮኑን ክብሉ ብተደጋጋሚ ይገልጹ። ስለዝኾነ ነዞም ዝበዝሑ ኤርትራዊያንን ኢትዮጵያዊያንን ዝኾኑ ስደተኛታት 3,500 ዶላር ናይ ገንዘብ ሓገዝን ናይ በረራ ቲኬት ብምድላው ናብ ሳልሳይ ሃገር ክስጓጉ ውሳነ ኣሕሊፉ።
ተሓለቕቲ ሰብኣዊ መሰላትን ካልኦት “እዞም ስደተኛታት ኣብ ሃገሮም ካብ ዘሎ ኩናትን ዓመጽን ዝሃደሙ’ዮም፡ ናብ ካልእ ሃገር ምስጓግ ድማ ህይወቶም ኣብ ሓደጋ ምእታው እዩ” ክብሉ ነቲ ውሳነ መንግስቲ ይቓወሙ።
ሩዋንዳን ኡጋንዳን እተን እዞም ስደተኛታት ዝኸድሉ ሃገራት ምኳኖም ክግለጽ እንተጸንሓ ካብዘን ሃገራት ግን ዝተዋህበ ግብረ መልሲ የለን።
ኣማኑኤል ኣብ 2011 ዓ.ም ምስ በዓልቲ ቤቱን ወዱን ካብ ኤርትራ ናብ እስራኤል ምምጽኡ ብምግላጽ ካልኣይ ወዱ ኣብ እስራኤል ከምተወልደ ይሕብር። ብርግጽ በዚ ናይ ሕጂ ውሳነ ንሰብ ሓዳር ዝምልከት እንተዘይኮነ ዝቕጽል ውሳነ እንታይ ኽከውን ይኽእል ብዝብል ስግኣቱ ይገልጽ።
ኣብ እስራኤል ዑቕባ ካብ ዝሓተቱ 7,000 ሰባት 11 ጥራይ ሕቶም ቅቡል ምኳኑ ይግለጽ።
ገለ ዜጋታት እታ ሃገር እውን ከም ኣይሁድ ነዞም ስደተኛታት ናይ ምሕጋዝ ናይ ሞራል ግዴታ ከምዘለዎም ዝገልጹ ኣለው።


text:
ቅድሚ 50 ዓመት ከምቲ ር.ሊ.ጳ. ጳውሎስ ሻድሻይ ቅዱስ ኣቦና ዕለት 3 ሰነ ብምኽንያት ዓመታዊ በዓል ስጋሁ ወደሙ ዘእግዚእነ ኣብ ከባቢ ሮማ ኣብ እትርከብ ከተማ ኦስቲያ ሓውጾተ ኖልዎ ከምዘካየዱን፡ ድሕሪ እቲ ቅዱስ ቁርባን ኣምሪሑ ዝተኻየደ መንፈሳዊ ዑደት ክሳብ ቁምስና ቅድስተ ማርያም ዘቦናሪያ መሪሖምን ሓዋያዊ ቡራኬ ከምዝሃቡን ቅድሚ እዚ ቁዱስ ቁርባን ዘምርሔ ዑደት ኣብ ቅርዓት ቁምስና ቅድስቲ ሞኒካ መስዋዕተ ቅዳሴ ኣዕሪጎም እቲ ፍርሒ ዝሓላልዀ እሳሮ ምፍታሕን ሕጋዊ ጐደናታት ምርሃውን ዝብል ሓሳብ ዘማእከለ ስብከት ለጊሶም።
ቅዱስ ኣቦና ኣብ ዝለገስዎ ስብከት፥ ቅዱስ ቁርባን ናይ መጻኢ እንጌራ ድሮ እንጥዕሞን ንዝዀነ ይኹን ትጽቢታትና ዝሓልፍ መዳርግቲ ዘይብሉ ዓቢይ ኢትኣላው ፍጻሜ እዩ፡ እቲ ብሉጽ ዝዀነ ልዑል ትጽቢታትና ዝዕንግል ብሉጽ መግቢ እዩ። ናይቲ ደሓር እንቕበሎ ጸጋ ሕዛእቲ መንግስተ ሰማይ ብዝብል ቃል ዝገልጽ ጭቡጥ ዕርቡን ምዃኑ ቅዱነቶም ነቶም ኣብ ቅርዓት ቁምስና ቅድስቲ ሞኒካ ኣብ ዝዕረግዎ መስዋዕተ ቅዳሴ ንዝተረኽቡ ልዕሊ 10 ሺሕ ዝገቱ ምእመና ከምዝገለጹ ልእኽቲ ጋዜጠይና ራዲዮ ቫቲካን ኣገልግሎ ዜና ደቦራ ዶኒኒ ሓቢረን።
ንምልካውነትን ስልጣንን ሓላፍነትን ብዘይ ጉቡእ ምጥቃም ኣይፋል ብምባል ሓደስቲ ናይ ሕጋውነት መገዲ ምርሃው
ቅዱስ ኣቦና ነቲ ናይ ጐይታ ናይ መወዳእታ ድራር ዘዘንትው ቃለ ወንጌል ተወኪሶም ኢየሱስ ንኣና ስፍራን መግብን የሰናድወልና እዚ ኸኣ ኣንሕና እውን ብተራና ስንድዋት ክንከውን ዝሓትት እዩ፡ እዚ ንምፍጻም ናብ ከተማታትና ምእታው የድሊ፡ ኦስቲያ ብዝል ቃል ንገዛ ርእሱ ትርጉሙ፡ መእተዊ ማለት እዩ፡ ኢየሱስ ናይ ሸለተይናነትን ዘይምግዳስን ውዲታዊ ሱቕ ቢልካ ምርኣይን፡ ስልጣንን ሓላፍነትን ንናይ ገዛእ ርእሲ ጥቕምን ንመጋብርያ ዓመጽ ምጥቃምን ካልኦት ንምጭፍላቕን ዝብሉ መናድቕ ብምፍራስ ናይ ፍትሕን ቅጥዓውነትን ናይ ሕጋውነትን መገዲ ንኽንጸርግ እዩ ዝደልየና።
ናይ ኦስቲያን መሕምበሲ መዓጹ ባሕራ ናይ ጽባቔኣ መግለጽን ንሕይወት ክፍትቲ ክትከው ዝዕድማ እዩ፡ ነዚ ኰይና ንኽትርከብ ግና እቲ ካብ ፍርሕን ጭቆናን ዝነቅል እሳሮ ምፍታሕ የድሊ፡ ቅዱስ ቍርባን ብናይ ኢየሱስ ማዕበል ንኽንውሰድ መታን ገዝእ ርእስና ክንፈቅድን ኣብ ገምገም ባሕሪ ደው ቢልና ማዕዝንና እናሐለና ዝመጽእ ዝጽበዩ ንኸይንኸውን ይሓትተና፡ እቲ ንሱ ዝሓትተና እምበኣር ብሓድነትን ብትብዓትን ብነጻነትን መልሕቕና ስሒብና ክንሕንብስ እዩ።
ኢየሱስ ስፍራን መግብን የሰናድወልና
ኢየሱስ ኣብ ምድሪ እቲ ነኣና ዘሰናድወልና ስፍራ ቤተ ክርስቲያን፡ ንዅሉን ናይ ኵሉን ስፍራ፡ ንዅሉ ስፍራ ዘለዎ ቦታ፡ ኣብ ሰማይ ከኣ መንግስተ ሰማይ ዘሰናድወልና፡ ስለዚህ ነዚ ካብ ቅዱስ ቁርባን ዝወሃብ ስፍራን መግብን ብሓደ መዳይ ንቤተ ክርስቲያን ይወልድን ብሓድሽ ሕይወት የጠጥዕ፡ ብኻልእ መዳይ ከኣ ዘለዓለማዊ ዝዀነ ናይ ሰማይ እንጌራ ይኸውን።
ቅዱስ ቁርባን ካባይ ናባኻ ብምሕላፍ ዝትርጐም እዩ
ኢየሱስ ንኣና መግብን ስፍራ ክኸውን ኣንሕና እውን ብተራና ዘይንጽሉን ንኣይ ጥራሕ ንዘይምባል ብፍቕሪ ዝተበጽሑ ንፈለይትን ንዓይ በሃልትን ዕንቅፋት ክንከውን ይጽውዓና፡ መግቢ ዘይብሉ፡ ዝብላዕ ዘይብሉ፡ ዝተነጸሉን ንበይናውነት ዝተጠንጠኑን እዚኣቶም ንበይኖም ዝተሓድጉ ካልአ መንበረ ታቦት እያቶም፡ ቢሎም ቅዱስ ኣቦና ሎሚ እውን ከምቲ ወትሩ ዝምዕድዎ፡ ነቶም ድኹማትን ገዛእ ርእሶም ናይ ምክልኻል ዓቕምን ብቕዓትን ንዘይብሎም፡ መግብን ስፍራን ከነሰናድው ይዕድመና።
ንሱ ስሌናን ንኣናን ዝቝረስ እንጌራ ኰነ፡ ኣንሕና እውን ብተራና ንኻልኦት ዝቝረሱ እንጌራ ንኽንከውን ይሓትተና፡ ንገዛእ ርእሰይን ንኣይነተይን ንዘይምንባርን ንሓድ ሕዳዊ ምንባር ይዕድመና፡ ቅዱስ ቍርባናውነት ምንባር፡ ነቲ ካብ ኣከለ ክርስቶስ እንረኽቦ ፍቕሪ ናብ ዓለም ንኸንውሕዝ፡ ቅዱስ ቁርባን ኣብ ሕይወት ካብ ኣነነትን ንኣይነትን ናብ ንሱነትን ንሳነትን ካልእ ዝትርጐም እዩ።
ከምዝበሉ ዝሓበራ ልእኽቲ ጋዜጠይና ቫቲካን ረዲዮ ኣገግሎት ዜና ኣስዒበን፡
ኣስተንትኖ ኣብ ቅድሚ ቅዱስ ቁርባን፡ ካብ ቅዱስ ቁርባን ንላዕሊ ዝዕንግልን ዘርውይ ካልእ ሓደ’ኳ የልቦን
ምጥማይና ብመደባትን ብፍቕርን ብሰናይ ንእዶን ብህያባትን ብዘተራቐ ዕደ ጥበብ እውን ክምገብ የድልዮ፡ ይኹን ደኣ እምበር ከም ቅዱስ ቁርባን ገይሩ ዝዕንግልን ዘርወያናን ሓደ’ኳ የልቦን፡ ስለምንታይ ቅዱስ ቁርባን እቲ ምስ ኢየሱስ ክንራኸብን ፍቕሩ ከነስተማቕርን ዝገብረና እንኰ መግቢ ብምዃኑ፡
ኣብ ቅዱስ ቁርባን ንኢየሱስ ክትሰግድን ከተምልኽን ካብኡ መንፈስ ቅዱስ ትጽገውን ሰላምን ሓሴትን ትረክብ፡ ፍቱዋት ኣሕዋተይን ኣሓተይን ነዚ ናይ ሕይወት መግቢ ንምረጽ፡ ቅዳሴ ኣብ ሕይወትና ቀዳምነት ንሃቦ። ኣብ ማሕብረሰብና ኣብ ቅድሚ ቅዱስ ቁርባን ስግደን ኣምልዀን ዳግም ንኽስትውዓል ንግበር፡ ንእግዚኣብሔ ናይ ምጽማዕእ ጸጋ ንለምን፡ ይኹን ደኣ እምበር እቲ ንሱ ንኣና ብዘቕርበልና ዝጸግቡ ኣይንኹን፡ ንኣኡ ወትሩ ንጥመዮ፡
ፍትሕን ሰላምን ኣብ ጐደናታት ከተማታት ንብጽሕ
ቅዱስ ኣቦና ኣብ መወዳእታ ድሕሪ ዘዕረገዎ መስዋዕተ ቅዳሴ ቅዱስ ቁርባን ኣምሪሑ ዝፍጸም ዑደት እናሓሰቡ፡ ኣብ ጐደናታት’ዛ ከተማ ምስቲ ናብ ቤትናን ክኣትወን ምጽንናዕን ከብጽሕ ምስ ዝፈትው ብፍላይ ኣብ ጽንኵር እዋን ምስ ኢየሱስ ኢና እንጓዓዝ፡ ማዕጾ ንኽፈተሉ ምስ በሉ፡ ሕውነትን ፍትሕን ሰላምን ኣብ ጐደናታትና ንምብጻሕ ስንድዋት ግበረና ብዝብል ጸሎት ዝለገስዎ ስብከት ከምዘጠቓለሉ ሓቢረን።


text:
ክልተ ኣብ ወፃኢ ዝንቀሳቐሱ ተቓወምቲ ውድባት ኢትዮጵያ ዶ/ር ኣብዪ ኣሕመድ ኣቦ ወንበር ናይ ኢትዮጵያ ህዝብታት ወያናይ ዴሞክራሲያዊ ግንባር /ኢህወዴግ/ ከምኡ እውን ቀፃሊ ቀዳማይ ምንስቴር ንምዃን ይዳለው ምህላዎም ብተስፋ ተቐቢሎምዎ ኣለው።
ኣቦ ወንበር ኣርበኞት ግንቦት ሸውዓተ ዶ/ር ብርሃኑ ነጋን ሓላፊ ጉዳያት ወፃኢ ናይ ኦሮሞ ዴሞክስራሲያዊ ግንባር ዶ/ር ሓሰን ሑሴንን እታ ሃገር ኣብ ኣዚዩ ኣገዳሲ ታሪኻዊ ምዕራፍ ከም እትርከብ ገሊፆም።
ሓላፊ ጉዳያት ወፃኢ ዴሞክራሲያ ግንባር ኦሮሞ ዶ/ር ሓሰን ሑሴን ኣብ ምሉእ ክልል ኦሮምያ ዝተልዓለ ናይ ለውጢ ማዕበል ናብ ጎንደር፣ባህርዳን ኮንሶን ሓዊሱ ኣብ ዝብዙሓት ከባቢታት እታ ሃገር ዝተርኣየ ህዝባዊ ምንቅስቓስ ንኹሎም ዓፈናታት ብምድባድህ ኣብ ኦሄደው ዓብዪ ለውጢ ፈጢሩ ዶ/ር ኣብዪ እውን ውላድ ናይዚ ለውጢ እዮም ኢሎም።’’ዝሓለፈ ዓመት ኣብ ውሽጢ ኦህዴው ዓብዪ ናይ ለውጢ ብስራት ፈጢሩ።ሓደሽቲ መራሕቲ ክውለዱ ገይሩ።ዶ/ር ኣብዪ እውን ህዝባዊ እምቢተኝነት ኦሮሞ ዝወለዶ ናይ ለውጢ ውላድ ገይረ እየ ዝሪኦ’’ኢሎም።
ኦፒዲኦ ንህዝቡ ብዝኣተዎ ቃል መሰረት ኣጀንዳ ለውጢ ንምስጓም ናይ ባዕሉ ወኪል ኣቦ ወንበር ኢህወዴግ ክኸውን ምምራፁ ታሪኻዊ እዩ፤ኣብ ታሪኽ ኢትዮጵያ ኦሮሞ እየ ዝብል ሰብ፣ቋንቁኡ ዝዛረብ፣ባህሉ ዘኽብር ብዛዕባ በደል ህዝቢ ኦሮሞ ዝዛረብን ካብኡ ሰጊሩ እውን ኣብ ኢትዮጵያ መሰራታዊ ዴሞክራሲያዊ ለውጢ ንክመፅእ ድልየት ዘለዎ ሰብ ስልጣን ምዕታሩ ንብዙሓት ሰባት ታሕጓስ ፈጢሩሎም እዩ ንዓይ እውን ዓብዪ ታሕጓስ እዩ ኢሎም።
ኣቦ ወንበር ኣርበኛች ግንቦት ሸውዓት ዶ/ር ብርሃኑ ነጋ ብወገኖም እኹል ምዝርራብ ተግይርሉን ነታ ሃገር ናብ ዝተረጋግአ ኣንፈት ክንወስዳ ኣለና ዝብል ሞገት ተኻይዱ ለውጢ ዝደሊ ሓይሊ ስዒሩ ወፂኡ ዝብል ብዝብል ተስፋ ዝተቐበልኩዎ ኢሎም።
እዚ ከምዚ ኢሉ ከሎ ገዛኢ ፓርቲ ኢህወዴግ ንዶ/ር ኣብዪ ኣሕመድ ምምራፁ ተስፋ ዝሃበ እዩ ኢሎም ቪኦኤ ዘዘራረቦም ነበርቲ ኣዲስ ኣበባ።ሓደስቲ ሰባት ምምራፆም ብዙሕ ለውጢ ከምዘይምፅእ ዝተዛረቡ እውን ኣለው።ፖለቲካዊ ሃዋህው ምስፋሕ ዕርቅን ሓድነት ምስጓም ናይ ሓድሽ ኣቦ ወንበር ኢህወዴግን ሕፁይ ቀዳማይ ምንስቴርን ቀዳማይ ተግባር ክኸውን ኣለዎ ኢሎም እዞም ወሃብቲ ሪኢቶ።
ብድምፂ ኣብዚ ምስማዕ ይክኣል።


text:
ገዛኢ ፓርቲ ኢህወዴግ ንዘተ ፍቃደኛ ዝኾነሎምም ዘይቅበሎም ነጥብታት ሎሚ ወግዓዊ ክኾኑ ጀሚሮም ኣለው። ኣብ ሕግታት ምርጫ ክላዘብ ፍቃደኛ ምኳኑ ኣብ ኣዋጅ ህጹጽ ሓደጋ ግን ምዝርራብ ከምዘይክእል ኣፍሊጡ’ሎ።
እቶም ተቓወምቲ ፓርታት ብወገኖም ካብ ዘቕረብዎ አጀንዳታት ዝተፈላለዩ ኮይኖም አጀንዳ ኣቕራቢ ኮሚተ ድማ ናብ 13 ነጥብታት ጸሚቑ ኣቕሪቡ’ሎ።
ዋና ተላዛቢ ኢህወዴግ አቶ ሽፈራው ሽጉጤ ኣብ ኢትዮጵያ ዝትግበሩ ዘለው ዝተፈላለዩ ኣዋጃት ስለምንታይ ንልዝብ ከምዝቀርቡ ተቓወምቲ ፓርትታት መብርሂ ክህቡ ድሕሪ ምሕታት ብዛዕባ ናይ ህጹጽ እዋን ኣዋጅን ግን ከምዘይላዘቡ ይገልጹ።
“ ብዛዕባ ናይ ህጹጽ እዋን ኣዋጅ እንተዘይኾይኑ ግን ኣብ ህጹጽ ግዜ አዋጅ ኮይና ብዛዕብኡ ክንላዘብ ስለዘይንኽእል ኣይንቕበሎን ኢና።”
ካብ ንልዝብ ዝቐረቡ ነጥብታት፡ ሕግታት ምርጫ፡ ናይ ፖለቲካን ናይ ሕልና እሱራት ክፍትሑ ዝብሉን ካልኦት ይርከብዎም።
ኣብ`ቲ ልዝብ፡ ካብ ናይ ኣመሪካን ካብ ካልኦት ኢምባሲታትን ዝተወከሉ ተዓዘብቲ ተረኺቦም ኔሮም።


text:
ሂስ ኣብ ጋንታ ኩዕሶ እግሪ ከተማ መቐለ ዝተሰራጨዩ ሎጎታት
ብርክት ዝበሉ ደገፍቲ ጋንታ መቐለ ከተማ ሕጋዊ ሎጎ እታ ጋንታ ካብ ዘይምፍታወሙን ሳሓቢ ካብ ዘይምዃኑ ዝተልዓለ ኣብ መርበባት ሓበሬታ ከምኒ ፌስቡክ ዝኣመሰሉ ብስም ጋንታ መቐለ ዝተሰርሑ ዝተፈላለዩ ሎጎታት ንዕዘብለና ፣ ካብዚ ሓሊፉ እዉን ብርክት ብዝበሉ ደገፍቲ ጋንታ መቐለ ከተማ ዝተፈላለዩ ሎጎታት እታ ጋንታ ይትሓዙን ከምእዉን ኣብ መርበባት ሓበሬታ እውን ይጥቐዑን ኣለዉ፡፡ ካብዚ ተላዒለ ድማ እታ ሕጋዊ ሎጎን ዝሐሸት እለ ዝመረፅኽዋ ሎጎን ብዓይኒ Graphics ሂስ ክህብ ክሙክር እየ፡፡
ሓደ ሎጎ ኣርማ ክስራሐ ተሎ ተፈጥራዊ ትሕዝቶ እቲ ከባቢ ፣ ባህላውን ታሪኻውን ፀጋታት ፣ ኣብቲ ከባቢ ተፈላጢ (land mark) ፣ ሕብራዊ ቀለም ናይቲ ጋንታ ፣ ሰላምን ስፖርታዊ ጭዋነትን ዝሰብኽን እዚኦምን ካልኦትን ዘጠቓለለ ተዝኸውን ይምረፅ፡፡
ካብዞም ተዋሂቦም ዘለዉ ሓሳባት ተላዕልና ሎጎ ጋንታ መቐለ ከተማ ከማልኦ ዘለዎ ትሕዝቶታት:-
ሀ. ዙርያ እቲ ሎጎ ብፃዕዳ ዝተኸበበ ተዝኾን ይምረፅ:- ሰላማዊ ዘኾነ ደጋፊ ዝወነነት ምኻኑ ንምግላፅ
ለ. ብቐይሕን ፃዕዳን ዝማዕረገ መደብ ሕብሪ ምጥቃም:- ማልያ ጋንታ መቐለ ከተማ ስለዝኾነ
ሐ. መቐለ ትፍለጠሉ ጋሻ ተቐባሊት ፣ ብመስሕብ ድማ ሃፀይ ዮሃንስ ቤተመንግስትን ሓወልቲ ሰማእታትን
መ. ሰዓራይነትን ጅግንነትን እታ ጋንታ ንምግላፅ ብሰብኣዊ ኣብ ብዙሕ ዓወደ ኹናት ዓወት ዝድራረም መስራት ከተማ መቐለ ኣቦና ሃፀይ ዮሃንስ ፣ ከምእዉን ናይ ተጋሩ ጀግንነቶምን ኣድናቐቶምን መግለፂኦም ዝኾነ ኣንበሳ ወይእዉን ካልኦት ምሰታ ከተማ ረኽቢ ዘለዎም እንስሳ ምጥቓም፡፡
ረ. ነቲ ስፖርት ዝገልፅ ኩዕሾ ምጥቓምን
ናይ ጋንታ መቐለ ከተማ ሕጋዊ ሎጎ ስእሊ 1:
ካብ ፅቡቅ ጎኑ ትርእዮ ተለና
- ሓወልቲ ሰማእታት ከም land mark ምጥቓሙን
- ነቲ ሓወልቲ ዝኸበበ ቐይሕ ቐለም ሕብሪ ማልያ እታ ጋንታ ዝሓዘ እንትኾውን፡፡
ድኹም ጎኑ
- ኣብቲ ሎጎ ዘለዉ ብጫን ቆፃልን ቐለማት ከምእዉን ነቲ ሎጎ ዝኸበበ ፀሊም ቐለም ምስቲ ጋንታ ምንም ዓይነት ቐጥታዊ ርክብ የብሎምን፡፡
- አብዛ ክቢ ውሽጢ(ድሕሪ ሓወልቲ) ዘሎ ምስሊ ኩዕሾ ምልኽት ዝመስል እውን ትክክለኛግ ናይ FIFA ኩዕሾ ኣይዉክልይ እዃድኣስ ናይ ቅጫ ማዓር እዩ ዝመስል። (ናይ ኩዕሾ 5 ኹርናዕ ቅርፂ ኣለዎ እምበይ 6 የብሉይ)
- ኣብ እግሪ እቲ ሓወልቲ ለሎ ሱሉስ ኩርናዕ ኣይተረዳአኒ ንምንታይ ከምዝኣተወ (ብሓሳበይ ብዛዕባ GTP ዶ ይኾን ላበልኹ)
- Graphical ድዛይኑ ብጣዕሚ ልሞተ እዩ በተለይ እቲ ሓወልቲ ቅርፁ ጠፊእዎ፡፡
- ብኣብዝሓ ኣብዚ እወን ዚ Traditional logo style ዳርጋ ቀርዩ እዩ፡፡
ከጠቃልሎ ከለኹ በዞም ኣብ ላዕሊ ዝተጠቀሱ መዐቐንታትን ከምኡዉን ድኹም ጎኑታቱን እዚ ሎጎ ጋንታ መቐለ ከተማ ይገልፃ እዩ ንምባል ይኸብድ፡፡
ዝሐሸት እለ ዝመረፅኽዋ ሎጎ
ስአሊ 2 ካብ ፅቡቅ ጎኑ ትርእዮ ተለና
- ሓወልቲ ሰማእታት ምስ ኩዕሾ ብምትእስሳርን ርእሲ ቤተመንግስቲ ኣብቲ ሎጎ ከም land mark ምጥቓሙ፡፡
- ማልያ ቐይሕን ፃዕዳን ከም መደብ ምጥቓሙ፡፡
- ሰዓራይነትን ጀግንነትን መንፈስ ዘሕድሩ Icons ምጥቓሙ (ዝተጠቀሞም ምስልታት ግን adoption ይቀርዮም)፡፡
- Graphical ድዛይኑ ዝሓሸ እዩ፡፡
ድኹም ጎኑ
- ሰላማዊን ስፖርታዊ ጭዋነትን ዝተላበሰ ደጋፊ ዝወነነት ጋንታ ምኾና ዝገልፅ ቐለም ወይ Icon ዘይምህላዉ፡፡
- ምዓም ኣንበሳ Official ሳጋ ስም እስካብ ዘይኾነ ክቅመጥ ኣይነበሮይ፡፡
- እቲ ሪቫን ምስ ፎጣ (እስካርብ) ናይታ ጋንታ ተዝመሳሰል
ከጠቃልሎ ከለኹ በዞም ኣብ ላዕሊ ዝተጠቀሱ መዐቐንታትን ከምኡዉን ፅቡቅ ጎኑታቱን ስለ ዝዓዝዝን ዝተወሰነ ምስትኽኻላት ገይርኻ ስእሊ 2 ዘላ ሎጎ ንጋንታ መቐለ ከተማ ኣፀቢቓ ስለ ትገልፅን ሎጎ ጋንታ መቐለ ከተማ ተትኾውን ይሓይሽ እብል፡፡
ብኣታኽልቲ ብርሃኑ
ኣኽሱም ዩንቨርስቲ


text:
ብመሰረት ሓበሬታ ዓለምለኸ ሰብኣዊ ሓገዝ ንህጻናት ወሃቢ ትካል ዎርልድ ቪዥን ቻሪቲ ብሰንኪ ኣብ ደቡብ ሱዳንን ሶማልን ዘሎ ግጭት ከምኡ’ውን ኣብቲ ዞባ ብዝተራእየ ተደጋጋሚ ደርቂ ልዕሊ 15 ሚልዮን ህጻናት ሓገዝ መግቢ፡ማይ፡ ኣገልግሎት ጥዕናን ትምህርቲን ከምዘድልዮም ናይ ሕቡራት ሃገራት ትካል ህጻናት ኣድሕን ሓቢሩ።
ብተወሳኺ ዎርልድ ቪዥን ቻሪቲ ኣብ ዘውጽኦ መግለጺ ኣብ ኢትዮጵያ፡ ሶማልን ኬንያን ኣብ ዝሓለፈ ሰሙናት ቁጽሪ ሓደጋ ጥምየት ዘንጸላልዎም ወገናት ምውሳኹን ኣብ ገለ ከባቢታት’ውን ሓደ ሲሶ ካብ ህጻናት ናይ ጥዕና ጸገማት የጋጥሞም ከምዘሎ ሓቢሩ’ሎ።
ናይቲ ትካል ዳይሬክተር ክፍሊ ሰብኣዊ ሓገዝ ኣብ ምብራቕ ኣፍሪቃ ክሪስቶፈር ሆፍማን “ ሕጂ’ውን ኣብቲ ናይ ሓደጋ ዞባ ኢና ዘለና። ኣስታት 800,000 ህጻናት ብስእነት ዝተመጣጠነ መግቢ ዝተጠቕዑ ህጻናት አለው፡ እዚኦም ሓደጋ ጥምየት ዘንጸላልዎም ዘለው’ውን እዩ” ይብል።
ንሶም ብተወሳኺ እቲ ሓደጋ ጥምየት ከየጋጥም ዘለና ጊዜ ሰሙናት ወይ’ውን ብኣዋርሕ ዝቑጸር ጊዜ እዩ ይብሉ።
ዎርልድ ቪዥን እቲ ዝዓበየ ዓለምለኸ ሰብኣዊ ሓገዝ ንህጻናት ወሃቢ ትካል ኮይኑ ኣብቲ ዞባ ዘድልይ ሓገዝ ንክወሃብ መበል ካልኣይ ጻዊዒት ኣብ ውሽጢ ሽዱሽተ ወርሒ የካይድ ኣሎ።
ኣብ መጀመርያ’ዚ ዓመት’ዚ ገለ ዞባታት ደቡብ ሱዳን ብጥምየት ዝተጠቕዓ ምኳኑ ይፍለጥ ኣብዚ ጊዜ’ዚ እቲ ኩነታት ከይድገም ስግኣት ከምዘሎን ከምኡ እንተኮይኑ ድማ ብቕልጡፍ ናብ ሶማል ክምዕብል ከምዝኽእል እቲ ትካል ወሲኹ የረድእ።
ሚስተር ሆፍማን “እዚ ሓደጋ ጥምየት ንኣስታት 24 ሚልዮን ህዝቢ ምብራቕ ኣፍሪቃ ዝጸልው እዩ እዚ ድማ ልዕሊ እቲ ኣብ በርሊን፡ለንደን፡ቺካኮን ባንጎክ ዘሎ ብዝሒ ህዝቢ እዩ” ኢሉ።
ኣብ ሶማል ዘሎ ሓደጋ ጥምየት ትሕቲ’ቲ ብዓለምለኸ ደረጃ ኣፍልጦ ዝወሃቦ ሓደጋ ጥምየት እዩ እንተኾነ ብሰንኪ ተደጋጋሚ ደርቂ ልዕሊ 890,00 ሰባት ካብ ወርሒ ሕዳር ክሳብ ነሓሰ ካብ መነባብርኦም ዝተመዛበሉ ክኾኑ ከለው ካልኦት 160,000 ድማ ብሰንኪ ግጭት ዝተበዛበሉ አለው።
እዞም ካብ መነባርብኦም ዝተመዛበሉ ድማ ንሓደጋ ጥምየት ዝያዳ ዝተቓልዑ እዮም ክብል ናይ ሕቡራት ሃገራት ክፍሊ ሰብኣዊ ጉዳያት ይገልጽ።


text:
"መኣዝ ኮን ይኾን ደቂ ዓደይ ከም ድላዮም ጋዜጣ ኣገላቢጦም ከንብቡ ዝርኢ?"
ሰይፋ ካብ ገዛኣ እንትወፅእ ሓደ ደጋጊማ እትዕዘቦ ነገር ኣሎ። ምጭንናቕ ትራፊክ ዘይፍለያ ናይሮቢ፥ ነበርታ ኣብ ትራንስፖርት መንግስቲ ኮነ ኣብ ውልቀ መኪነኦም ኮይኖም ጋዜጣ የንብቡ።
"ነበርቲ ከተማ ናይሮቢ ካብ ጋዜጣ ብዝረኽቡዎ ሓበሬታ ምስ እዋናዊ ፖለቲካዊ፣ ማሕበራዊና ቁጠባዊ ወድዓዊ ኩነታት ማዕረ እንትጓዓዙ ብጣዕሚ እየ ዝቐንእ" ትብል።
ብ1902 ዓ.ም "አዕምሮ" ዝተብሃለ ጋዜጣ ምሕታም ካብ ዝጀመረ ግዜ ኣትሒዙ ንኢትዮጵያ ብተኸታታሊ ዝመርሑ መንግሥታት ኣብ ልዕሊ መራኸቢ ሓፋሽ ብፍላይ ድማ ኣብ ውልቀ ሕትመት ሚድያ ፅዕንቶን በሰላን ገዲፎም ሓሊፎም እዮም።
ሓላፊ ክፍሊ ትምህርቲ ጋዜጠኝነትን ኮሚዩኒኬሽንን ዩኒቨርሲቲ ኣዲስ ኣበባ ዝነበሩ ኣብዚ ሐዚ እዋን ኣብ ኣሜሪካ ዩኒቨርሲቲ 'ኒው ሜክሲኮ' ዕዱም ፕሮፌሰር ኮይኖም እናገልገሉ ዝርከቡ ዶክተር ኣብዲሳ ዘርኣይ ከምዝበሉዎ "ሚድያ ሕትመት ኢህወዴግ ናብ ስልጣን ካብ ዝመፅእ ጀሚሩ ንዝተወሰነ ጊዜ እወንታዊ ለውጢ እንተመዝገበ'ኳ ሐዚ ግና ንሓደጋ ተቓሊዑ'ዩ" ይብሉ።
ድሕሪ 1997
ብዝተፈላለዩ ተጓንፎታቱ ዝዝከር መረፃ 1997 ኣብ ልዕሊ ህላወ ፕሬስ'ውን ዘይናዓቕ በሰላ ገዲፉ እዩ ። "ንኣየይ ድሕሪ መረፃ 1997 ሚድያ ህትመት ሞይቱ'ዩ" ይብል ኣብ ቀረባ ካብ ቤት ህንጸት ዝወጽአ ጋዜጠኛ ተመስገን ደሳለኝ።
"ድሕሪ እቲ መረፃ ካብ ገዛኢ ውድብ ኢህወዴግ ብቐጥታ ኰነ ብተዘዋዋሪ ብዝበፅሖ ፀቕጢ ብዙሓት ብውልቀ ዝውነኑ ጋዜጣታት ካብ ዕዳጋ ወኢኦም'ዮም" ይብል።
መንግስቲ ፀረ-ራዕዲ፣ ሲቪክ ማሕበረሰብ ከምኡ'ውን መራኸብቲ ሓፋሽ ኣመልኪቱ ብዘዉፀኦም ኣዋጃት ኣብ ልዕሊ ነፃ ፕሬስ ከቢድ ፅዕንቶ ከምዝፈጠረ ዝዛረቡ ድማ ዶክተር ኣብዲሳ እዮም። "ካብቲ እዋን እቱይ ጀሚሩ እነሆ ብፍላይ ሚድያ ሕትመት ክለዓል ኣይከኣለን" ይብሉ።
ንሓሙሽተ ዓመታት ዝኣክል በብወርሑ ክሕተም ዝፀንሐን ኣብ ፅባሕ ኣዋጁ ህፁፅ ጊዜ ዝተዓፀወ 'ኣዲስ ስታንዳርድ' መፅሄት መስራቲትን ዋና ኣሰናዳኢትን ጋዜጠኛ ፀዳለ ለማ እቶም ሕግታት ሚድያ ህትመት ንክዳኸምን ናይ ባዕሎም እጃም ከምዝነበሮም ትኣምን።
"እቶም ዝወፁ ሓደሽቲ ደንቢታት ስዒቡ እንታይ ፅሐፍና ኣየናይ ከምእንገድፍ ኣይንፈልጥን ነይርና"ኢላ።
ፅዕንቶ ቴክኖሎጂ
ሓደ ሓደ ድማ ዕብየት ሓድሽ ቴክኖሎጂ ንምድኻም ሚድያ ሕትመት ሓደ ምኽንያት ምዃኑ ይዛረቡ።
"ሓደ ሰብ ቴክኖሎጂ ተጠቒሙ ብናይ ባዕሉ ስልክን ኮምፒውተርን እኹል ሓበሬታ ምርካቡ ንሕትመት ሚድያ ምድኻም ምኽንያት ይኸውን እዩ ኢለ እኣምን" ትብል ኣልባብ።
"ኬንያ ብቴክኖሎጂ ብፍላይ ብቀረብ ኢንተርኔት ኣብ ዝሐሸ ብርኪ እትርከብ እንተኾነት ሕዝ'ውን ዜጋታታ ጋዜጣ ከንብቡ'የ ዝርኢ"በሃሊት እያ።
ጋዜጠኛ ፀዳለን ተመስገን ደሳለኝን ብናይ ኣልባብ ሓሳብ ይሰማምዑ። ክልቲኦም ምድኻም ሚድያ ሕትመት ህዝቢ ናብ መርበብ ሓበሬታ (ኢንተርነት) ከዘንብል ኣገዲዱዎ 'ምበር ሕዚ'ውን ኣንባቢ መሊኡ እዩ ይብሉ።
በዓል ዋና "ሆርን ኣፌይርስ" ዳንኤል ብርሃነ ድማ ተመሳሳሊ ርእይቶ ኣለዎ። "ሰብ ካብ 'ኦንላይን' ብዝረኽቦ ሓበሬታ ረውዩ ጋዜጣንን መፅሔትን ገዛኢ ዝሰኣኑ ኢለ ኣይሓስብን።
ኩነታት ተማቻችሎም ውፅኢታት ሚድያ ሕትመት ቁዉም ነገር ሒዞም እንተወፂኦም ኣንባቢ ይስእኑ እዮም ኢለ ኣይኣምን። የግዳስ መንግስቲ ነቲ ዓውዲ ዝሃቦ ጠመተ ንእሽተይ ብምዃኑ'ዩ ኣብ ኢትዮጵያ ሚድያ ሕትመት ክዳኸም ዝኸኣለ" ይብል።
"ብፍላይ ሕጊ ፀረ-ግብረ ራዕዲ ምድኻም ነቲ ዓውዲ ብመጠኑ ዓብዪ እጃም ከምዝተፃወተ ይስመዐኒ። እቲ ሕጊ ጠቕሊሉ ኣየድልን ኢለ ግና ኣይሓስብን" ክብል ይካታዕ።
ባዕልኻ ሓሊኽካ ምውዳቕ
ዶክተር ኣብዲሳ ሚድያ ሕትመት ንምድኻም ውሽጣውን ግዳማውን ምኽንያታት ይፀርሑ። ውሽጣዊ ካብ ዝብሉዎም ምኽንያታት ሓደ ኣብቶም ጋዜጠኛታት ዝርአ ዝነበረ ጉድለት ስነ ምግባር እዩ።
እቲ ሓዱሽ ስርዓት ንምቅላስ ብዝብል ብሂል ዝተወለደ ውልቀ ሚድያ ኢትዮጵያ ጃምላ ወቐሳ፣ ጎንፂ ፋሕጣርን መጎሃሃርን ከምኡ'ውን መፀለምታ ዝሓዙ ትሕዝቶታት ሓዚሎም ይወፁ ነይሮም፡ ይብሉ'ሞ እዚ እቲ ውልቀ ሚድያ ባዕሉ ንባዕሉ ሓሊኹ ንኽወድቕን መንግስቲ ስጉምቲ ንኽወስድን ዘተባብዐ ከምዝነበረ ይዛረቡ።
"ብኻሊእ ወገን ድማ ሐዚ ሃገር ዝመርሕ ዘሎ ኣካል ባህሪ እቲ ሚድያ ብዘይምርዳእ እቲ ዓውዲ ከዕንብብ ኣብ ክንዲ ምግባር ብኣንፃሩ ጠጠው ምባሉ እቲ ሚድያ ቁልቁል ክወርድ ግዳማዊ ምኽንያት'ዩ" ይብሉ ዶክተር ኣብዲሳ።
እዚ'ውን ኮይኑ ግና ኣብ ካልኦት ሃገራት ከምዘሎ እቲ ሚድያ ብናይ ባዕሉ ቤት ምኽሪ እንተዝመሓደር ኣበይ ምበፅሐ ነይሩ ትብል ፀዳለ።
ተመስገን'ውን እንተዀነ ተመሳሳሊ ርእይቶ ኣለዎ። "ካብ ጥፍኣት'ኳ ነፃ እንተዘይኰነ መንግስቲ ዝወሰዶ ስጉምቲ ግና ይሕይል" ይብል።
ብ1999 ዓ.ም ዝተመስረተ ጋዜጣ "ኣዲስ ነገር" ክሳብ 30 ሽሕ ኮፒ ብምሻጥ ዝፍለጥ'ኳ እንተነበረ፡ ኣብ ኢትዮጵያ ተራእዮም ካብ ሞንጎ ዝቐሃሙ ጋዜጣታት ሓደ'ዩ።
ቅድሚ ሒደት ኣዋርሕ መረፃ 2002 ኣሰናዳእቱ ካብ መንግስቲ ፀቕጢ ተገይሩልና ኢሎም "ፍትሒ ኣልቦ ቤት ፍርዲ" ብምስጋእን ካብ ሃገር ወፃኢ ተሰዲዶም።
ብተመሳሳሊ ብርክት ዝበሉ ሰዓብቲ ፈጢሩ ዝነበረ "ፍትህ" ዝተብሃለ ጋዜጣ ሕልፈት ሕይወት ቀዳማይ ሚኒስትር ነበር መለስ ዜናዊ ቅድሚ ምንጋሩ፡ ሒዙዎም ብዝወጹ ፀብፃባት 30 ሽሕ ዝበፅሕ ሕታም እቲ ጋዜጣ ብትእዛዝ ቤት ፍርዲ ክቃፀል ከምዝተገበረ ተመሰገን ደሳለኝ ይዝክር።
ዕለታዊ ኣዲስ፣ ኢትኦጵ፣ ሞገድ፣ ልሳነ ሕዝብ፣ ምኒልክ፣ ጦቢያ፣ ሳተናው፣ ነፃነት፣ አውራንባ ታይምስ፣ መብረቅ፣ ሰይፈ ነበልባል፣ ፍትህ፣ ፋክት፣ አዲስ ታይምስ፣ ኣዲስ ነገር ካብ መንጎ እቶም ብዙሓት ትርእይ ኢሎም ዝቐሃሙ ውፅኢታት ነፃ ሚድያ ዝፅርሑ'ዮም።
ፅባሕኸ ?
ካብዚ ንደሓር ኣብ ኢትዮጵያ እዚ ዝበሃል ብፍላይ ኣብ ዛዕባታት ፖሊቲካ ጠሚቱ ዝሰርሕ ውልቀ ሚድያ ኣይተርአየን ትብል ፀዳለ።
ኣዲስ ስታንዳርድ ኣብዚ ሐዚ እዋን ኣብ መረበብ ገፁ ሓበሬታን ትንታነታትን ዝፍንው እንትኸውን "ኩነታት እንተተመቻችዩልና ናብ ሕትመት ዘይንምለሰሉ ምኽንያት ኣይክህሉን" ትብል።
"ቅድም ቀዳድም መንግስቲ ነቲ ዓውዲ ጠነግ ኮይኖም ዝሓዙዋ ደንብታት ከመሓይሽን ከሕድስን ይግባእ" ትብል።
ጋዜጠኛታት ምስ ግብረ ራዕዲ ዝፈፀሙ ውልቀ ሰባት ማዕረ ኣብ ዝዳነይሉ ዓዲ ኢና ዘለና ድማ ትብል።
ዶክተር ኣብዲሳ ብወገኖም "መንግስቲ ብዙሕነት ማለት ምስ ብሄረ ብሄረሰባት ኣተኣሳሲሩዎ እዩ። ይኹን'ምበር ምስ ኣተሓሳስባን ፍልስፍናን ክተኣሳሰር ይግባእ።
ሚድያ ከም ፀላኢ ክርአ ዘለዎ ዘይኮነስ ናይ ባዕሉ እጃም ከበርክት ምእንታን ዕድል ክዋሃቦ ይግባእ "ይብሉ።
"መኣዝ ኮን ይኾን ደቂ ዓደይ ከም ድላዮም ጋዜጣ ኣገላቢጦም ከንብቡ ዝርኢ?" ክትብል እትሓትት ኣልባብ እዚ ኩነታት ብሃንቀውታ ትፅበዮ።


text:
ናይ ዩናይትድ ስቴትስ ኮንግረስ ን2018 ዓመት በጀት ከፅድቕ ከሎ ንሰብኣዊ ረድኤትን ውሕስነት ምግብን እኹል ገንዘብ ከምዝምድብ ብዓል ምሉእ ተስፋ እየ ኢሎም ኣማሓዳሪ USIAD።ብፕሬዝዳንት ዶናልድ ትራምፕ ኣብ ዝቐረበ ረቂቕ በጀት ንUSAID ዝለዓለ ምንካይ የርኢ።ፍሉይ ልኡኽ ቀዳማ ምንስቴር ሃይለማሪያም ደሳለኝ ኣምባሳደር ብርሃነ ገብረ ክርስቶስ ኣምሓዳሪ USIAD ማርክ ግሪን ምስ መራሒ ኢትዮጵያ ኣብዝተራኸብሉ እዋን ሓገዝ ከምዝቕፅል ኣረጋጊፆም ኣለው ኢሎም።
ኣማሓዳሪ USAID ማርክ ግሪን ህዝቢ ኣሜሪካ ኩልሻዕ ኣብ ጎኒ ሓገዝ ዘድልዮም ደው ከምዝብል ርግፀኛ እየ፤እዚ ኣብ ታሪኽና ዘሎ እዩ።ድርቅን ህፁፅ ቅልውላውን ከጋጥም ከሎ ርህሩህ ዝኾነ ህዝቢ ኣሜሪካ ክሕግዝ ቅሩብ እዩ፤ስለዚ ካብቲ ብኮንግረ ዝፀድቖ በጀት ስራሕትና ከቐፅል ዘኽእል ገንዘብ ክንረክብ ኢና።በዚ ርግፀኛ እየ ኢሎም።
ማርክ ግሪን ምስ ቀዳማይ ምንስቴር ሃይለማሪያም ደሳለኝ ኣብ ዝተዘራረብሉ እዋን ዝተሳተፉ ኣምባሳደር ብርሃነ ገብረክስርቶስ ኩነታት ዓለም ኣብ ግምት ብምእታው ሃገራት ገለ ናይ በጀት ምምዕርራያት ይገብራ እንተሃለዋ እውን ምትሕብባርን ረድኤትን ዘድልየን፣ብድርቅን ብግጭትን ዝተጠቕዓ ሃገራት ኣሜሪካ ካብ ዝኣመሰላ ዓበይቲ ሃገራት ሓገዝ የድልየን እዩ ኢሎም።
‘’እቲ ምንካይ የተሓሳስብ እዩ።ግን ኣዚዩ ዝተሓሳስበና ጉዳይ ክኣ ይኮነን።ቀዳማይ ነገር ኣብ መንጎ ኢትዮጵያን ኣሜሪካን ኣብ ብዙሓት ጉዳያት ፅቡቕ ምሕዝነት ኣሎ፤ካልኣይ ኢትዮጵያ እትረኽቦ ናይ ወፃኢ ረድኤት ይኹን ምትሕብባር እቲ ገንዝብ ብዝግባእ እያ ኣብ ስራሕ ተውዕሎ’’ኢሎም።
ኣምሓዳሪ USAID ማርክ ግሪን ናይ ኢትዮጵያ ዑደቶም ዛዚሞም ሎሚ ተመሊሶም ኣለው።
ዝርዝሩ ኣብዚ ምስማዕ ይክኣል


text:
ወገን ህዝብን ወገን ጸላእ ዘነጸረ ተባዕ ህዝባዊ ተቓውሞ
- Details
- Created: Tuesday, 14 November 2017 12:29
- Last Updated: Tuesday, 14 November 2017 12:29
መበቆሎም ብዘይገድስ ስርዓታት፡ ጸላእቲ ህዝቢ ክኾኑ ኢሎም ጸላእቲ ኣይኾኑን። ህዝቢ ብወገኑ ንሓደ ስርዓት ካብ ባዶ ተበጊሱ ብጸላእነት ኣይሰርዕን። ሓደ ፖለቲካዊ ስርዓት ፈታዊ ወይ ጸላኢ፣ ወገን ብዙሓትን ውጹዓትን ወይስ ወገን ውሑዳት ገዛእቲ ደርብታት ምዃኑ ዝውስን ባህሪኡ’ዩ። ባህሪ ኣረኣእያ ስለዝኾነ ረቂቕ’ዩ። እቲ ስርዓት እንታይ ባህሪኡ ንምፍላጥ መጽናዕቲ ይሓትት። ምስ ናይ ካልኦት ሕሉፋትን ህልዋትን ስርዓታት እናነጻጸርካ ምርኣይ የድሊ። ነዚ ኩሉ ክትግበር ከኣ ናቱ ግዜ ይወስድ። ዝበዝሕ ህዝቢ ናብ ዕለታዊ ዋኒኑ ደኣምበር ናብ ፖለቲካ ትኹረት ሂቡ ነገራት ብደቂቕ ስለዘይከታተል፡ ካብ ባህሪኡ ተበጊሱ እዚ ኣንጻር መንነተይ፣ መሰረታዊ ሰብኣውን ደሞክራስያውን መሰለይ፣


text:
እተን ሃገራት ንቀጠር “ግብረ ሽበራ” ትድግፍ’ያ ክብላ ምክሳሰን ቀጠር ግን ነዚ ኣትሪራ አሉታዊ መልሲ ምሃባ ይፍለጥ።
ሚኒስትር ወጻኢ ጉዳያት ቀጠር ሸክ መሓመድ ቢን ዓብዱራህማን አል ጣኒ ንሪፖርተራት ከምዝበልዎ “ልዝባት ብሰላማዊ መንገዲ ኣብ ጽኑዕ መሰረት ክካየድ አለዎ ደአ እምበር ብጸቕጥን እገዳን ኽከውን ከምዘይብሉ ንኹሉ ንጹር ጌርና ኢና “ ኢሎም።
ጎረባብቲ ቀጠር ባሕረይን ስዑዲ ዓረብን ዓረብ ኢማራትን ምስ ቀጠር ዝነበረን ርክብ ቅድሚ ክልተ ሰሙን በቲኸን’የን። እዚ ኣብ ቀረባ ዘየብቕዕ ምኳን ዘርኢ ዝኸፍአ ቅልውላው ሃገራት ወሽመጥ ዓረብ ኮይኑ’ሎ።
እቶም በዓል ስልጣን ቀጠር “ዛጊት ነቲ እገዳ ንምልዓል ዝኾነ ምዕባለ ኣይረአናን እዚ ድማ ንዝኾነ ንቅድሚት ዘኸይድ ቅድመ ኹነት’ዩ” ኢሎም።
ቀጠር ካብ ሃገራት ጋልፍ ኮነ ካልኦት ሃገራት ዛጊት ዝቐረበላ ጠለባት ከምዘየለው’ውን ሸኽ መሓመድ ገሊጾም።


text:
ፕረዚደንት ደቡብ ሱዳን፣ ንተቓወምቲ እታ ሃገር ምሕረት ኣዊጁ
Radio Erena: 10 August 2018
ፕረዚደንት ደቡብ ሱዳን ሳልቫኪር ሚያርዲት ፣ ሬክ ማቻር ንዝርከቦም ኩሎም ተቓወምቲ ምሕረት ከምዝኣወጀ መንግስታዊ ማዕከናት ዜና እታ ሃገር ገሊጸን።
እቲ ፕረዚደንት፣ ነዚ ናይ ምሕረት ኣዋጅ፣ ትማሊ 9 ነሓሰ ዘቕረበ፣ ድሕሪ'ቲ ምስ መራሒ ተቓዋሚ ሬክ ማቻርን ካልኦት ጉጅለታትን፣ ምቁራጽ ቶኽሲን ስልጣን ምምቕራሕን ዝርከቦም ስምምዓት ምኽታሞም'ዩ።
ኣብ 2011 ካብ ሱዳን ተፈልያ ናጽነታ ዝኣወጀት ደቡብ ሱዳን፣ ካልኣይ ዓመት ናጽነታ ከይጸንበለት ኣብ ኵናት ሓድሕድ ከምዝተጸምደት ይዝከር።
ኣብ መንጎ ካብ ዓሌት ዲንካ ዝኾነ ፕረዚደንት ሳልቫኪርን ካብ ዓሌት ኑዌር ዝኾነ ምክትሉ ሬክ ማቻርን ዝተወልዐ ግጭት፣ ዓሌታዊ መልክዕ እናሓዘ ክመጽእ ብምጽንሑ፣ 10ታት ኣሽሓት ሰባት ኣህሉቑን ኣስትትታት ሓደ ሚልዮን ህዝቢ ከኣ ኣመዛቢሉን'ዩ።
ክልቲኦም ወገናት ኣብ 2015 ናብ ስምምዕ በጺሖም እኳ እንተነበሩ፣ እቲ ስምምዕ ኣብ ግብሪ ከይወዓለ እንደገና ናብ ግጭት ኣትዮም።
ብመንጎኝነት ኢጋድ ክካየድ ዝጸንሐት ተደጋጋሚ ጻዕርታት ክዕወት ኣይከኣለን።
ይኹን'ምበር ዝሓለፈ ቅንያት ብመንጎኝነት ፕረዚደንት ሱዳን ዑመር ሓሰን ኣልበሽር ኣብ ዘካየድዎ ዘተ፣ ምቁራጽ ቶዅሲ ክትግበርን ስልጣን ክመቓራሕን ኣብ ዝብሉ ነጥብታት ተሰማሚዖም።
በዚ መሰረት ድማ ሬክ ማቻር ናብ ዝነብሩ መዝነት ምክትል ፕረዚደንት ክምለስ'ዩ።
ነዚ ንምትግባር ድማ'ዩ ፕረዚደንት ሳልቫኪር፣ ንኹሎም ዕጡቓት ተቓወምቲ ናብ ሰለማዊ ናብርኦም ክምለሱ ምሕረት ኣዊጁ ዘሎ።
እዚ ኣብ ደቡብ ሱዳን ተቐልቒሉ ዘሎ ጩራ ሰላም፣ ኣብታ ሃገር ንዝርከቡ ኣማኢት ኤርትራውያን ኣውፈርቲን ነጋዶን ዘተባብዕ ተስፋ ሂብዎም ምህላዉ ነበርቲ ጁባ ንሬድዮ ኤረና ኣብ ዝሃብዎ ርእይቶ ይገልጹ።
======================


text:
በስመኣብ ወወልድ ወመነፈስ ቅዱስ ኣሃዱ ኣምላክ ኣሜን ። መስቀል ብክርስቶስ ክርስቲያን ብወልድ ውሉድ ዝተሰመኩም ስድራ እግዚኣብሔር ኣምላኽ ኣፍቀርቲ ኣዴና ቅድስቲ ድንግላ ማርያም ብ ኣማላድነት ኩሎም ቅዱሳን አተኣምኑን ኣሕዋት ከመይ ኣለኹም ፡መንፈሳዊ ሂወት ከመይ የከኣል ኣሎ ፡ማሕበር ከ ?ፍቁራት የሕዋት ሎሚ ከም ፍቃድ እግዚኣብሔር ፡ብዛአባ መስቀል ፡እትገልጽ ስነ ጽሑፍ ንጽሕፈልኩም ኣለና ንሰካተኩም ከተንብ ብ ዋ ኣንቢብኩም ድማ ሊክዕ ከም ናይ ማርያም ሓፍቲ ኣልኣዛር ኣብ ሊቡኩም ከተከምጥዋ ን ምሕጸነኩም፡ ከመኡ እዉን ሃናጺ ትብልዎ ርእይቶ ክትልእኩልና ሓደራ ንብል።
መስቀል ናይ መስቀል በዓል ዝኽበር 17 መስከረምን 10 መጋቢትን እዩ። ታሪኽ ውን ብመጠኑ ንምግላጽ ። ጎይታ ኣብ መስስቀል ተስቂሉ ድሕሪ ምማቱን ምትንስኡን ሕሙማት ነቲ ዝተሰቅለሉ መስቀል እንዳ ዳህሰሱ ይፍወሱ ነሮም።በዚ ተኣምራት እንዳ ተሳሓቡ ውን ብዙሓት ኣመነቲ ክርስታያናት ኮዩኖም ።ነዚ ዝረኣዩ ኣይሁድ ነቲ መስቀል ጎይታ ኣብ ሓደ ጎሓፍ መአከቢ ደርበይዎ ።በብመዓልቱውን ነባሪ እቲ ከባቢ ጎሓፍ ይግሑፉሉ ብምንባሮም እቲ ከባቢ ከም ጎቦ ኮነ።ዋላ’ካ ክርስትይን ነቲ መስቀል ከውጽእዎ ኣይኸኣሉ እንበር ነቲ ቦታ ይፈልጥዎ ነበሩ። ድሕሪ ወራር ጥጦስ (70 ዓ,ም)ክርስትያናት ንኢየሩሳሌም ፈጺሞም ገዲፎም ስለዝወጹን መልክዕ እታ ከተማ ዉን ስለዝተለዎጠ ምስ ምንዋሕ ጊዜ መስቀሉ ዝተቀብረሉ ቦታ ኣበይ ከም ዝነበረ ክፍለጥ ኣየተኻኣለን ። በዚ ምኽንያት ካብ 300 ዓመት ንላዕሊ ተደፊኑ ጸኒሑ እዩ።
ኣብ ራብዓይ ክፍለ ዘመን (327 ዓ.ም) ኣደ ንጉስ ቖስጠንጢኖስ ንግስቲ ኢለኒ ነዚ ታሪኽ ትሰምዕ ብምንባራ ኣኹዒታ ከተውጽኦ መነገዳ ናብ ኢዮርሳለም ኣቅንዕት።ኣብኡ በጺሓዉን ነቲ ኩሉ ጎቦታት ኣኽዒታት ክትረክቦ ኣየከኣለትን ። ንሰብ ውን እንተ ሓተተት ዝፍልጠላ ኣይተኸበን።ኣብ መወዳእታ ግናእቲ መስቐል ንኽወጽእ ፍቓድ እግዚኣብሔር ብምን ባሩ ሓደ ኪርያኮስ ዝስሙ ኣረጋዊ፡ጸገም ንግስቲ ኢለኒ ተረዲኡ ከመዚ ኢሉ መኸራ። ንስኺ ብከንቱ ኣይተድከሚ ። ነቲ ሰብ ውን ብከንቱ ኣየተደክምዮ ።እንጨይቲ ኣኪብኪ ኩምራ ምስ ኮነ ዕጣን ኣፍስስሉ ብሓዊ ውን ኣተሓሕዝዮ ።ትኪ እቲ ዕጣን ናብ ላዕሊ ወጺኡ ናብ ታሕቲ ምስ ወረደ ነቲ ኣንፈቱ ተኸቲልኪ ኣኹዕትዮ፡በዚ ምልክት ከኣ ከተረከብዮ ኢኺ ፡ኢልዋ። ስንክሳር 10 መጋቢት ተመለከት። ንሳውን ንዝተባህለቶ ገበረት ።  >ትኪ እቲ ዕጣን ከኣ ናብ ላዕሊ ወጺኡ ናብ ታሕቲ ክምለስ ከሎ መስቀል ናብ ዘለዎ ስፍራ ብኢድ ከም ምምልካት ዛክል ሓበረ።ንሳውን ነዚ ምልክት ሒዛ ኣውጺኣቶ ኣላ ።  >። ነዚ በዓል ኣብ ምሉእ ዓለም ዝርከቡ ክርስታያናት የኽብርዎ እዮም።
ኣብ ሃገርና ከኣ ዝለዓለን ፍሉይን ዝኾነ ስርዓት ኣከባብራ ኣለዎ። ናይ መስቀል በዓል ምስ ብራቅ ጸሓይን ምውጻእን ከረመትን ዝተተሓሓዘ ስለዝኮነ ዝተፈለየ ድምቀት ኣለዎ። 17 መስከረም ኣብ ዝተፈላለየ ስፍራ ብዝተወሰነን ብዝከበረን እቲ ህዝቢ ከካብ ከባቢኡ ንዝተኣከበ ሽግ ብምኹማር ይድምሮ (ዳሜራ የሰርሖ)። ካህናት ውን ኣብ ቅድሚ እቲ ዝተደመረ (ዳሜራ)ሽግ ጸሎት ኣብጺሖም  > እንዳበሉ ነቲ ዳሜራ ዝተጸለየሉን ዝተባረኸን ስለዝኮነን እቲ ምእመን ነቲ ሓኽሙሽቲ ነናብ ቤቱ ይወስዶ ፡ሰብን እንስሳን ከኣ የልከዮ። ንግስቲ ኢለኒ 17 መስከረም ኩዕታ ጀሚራ 10 መጋቢት ነቲ መሰቀል ስለ ዝረኸበቶ እዘን ክልተ መዓልታት ከም በዓል ተቆጺሩ ይኽበር ። መስቀል ኣብ ህይወት ቤተክርስትያን ዝለዓለ ስፍራ ኣለዎ። መስቀል ኣብ ትንቢት ንብያትን ምሳሌን መሰረታዊ ትሕዝቶ ኣለዎ ።ትንቢት >መሃ.5፡2 ወወሃብኮሙ ትእምርተ ለእለ ይፈርሁከ፡ከም ይምስጡ እምገጸ ቕስት ፡ወይድህኑ ፍቁራኒከ>>መዝ 59፡4 ተባሂሉ ኣሎ። ምሳለ መርከብ ኖህ ዘተስረሓትሉ እንጨይቲ ። ዘፍ 7፡6 ሙሴ ንፈርዖንን ሰራዊቱን ዝሰዓረሉ በትሪ ።ዘጸ 4፡2-9ኣርዌብርት ዘሁ 21፡9 ምሳለታት መስቀል እዮም። ቅድሚ ጎይትናን መድሓኒናን ኢየሱስ ክርስቶስ መስቀል ምልክት ምቅጽዒን ምልክት ርግማንን ውርደትን እዩ ኔሩ።(ዘዳ21፡23,2ቆረ5፡21.ገላ.3፡13)። ድሕሪ ስቅለት ጎይታናን መድሃኒናን ኢየሱስ ክርስቶስ ግና መስቀል ክርስቶስ ዓዋጅ መንፈሳዊ ናጽነትና ዝተነግረሉ ሰለማዊ ዙፋኑ ኮነ።(መዝ 2፡6,7፡44,)ስለዝኾነ ውን ንኩሎም ክርስትያናት ምልክት ዓወትን ናጽነትን እዩ። >ክርስቶስ ብመስቀሉ ሰላምን ናጽነተን ገበረ(ኤፌ.2፡15-17) እቲ ቆስጠንጢኖስ ዓቢ ብቅርጺ ኣብ ሰሌዳ ሰማይ ዘረኣዮ መስቀል ምልክት ዓወት ኮዩኑ ክነብር እዩ፡ ናይ መስቀል ኣማናዊ ምስጢራዊን ሓይሉን ቅዱስ ጳውሎስ ከም ዝበሎ ንዝኣምኑ እምበር ንዘይ ኣምኑ ስንፍና እዩ።(1ቆረ 1፡18 ፊል 3፡18)። መስቀል ሓይሊ እግዚኣብሔር እዩ ምባል ዋዛ የመስሎም ።
ናይ መስቀል ንሞትን ኣጋንንትን መቅጽዒ ኮዩኑ ኣሎ። >(ቅዱስ ያረድ መዋስዕት)። ምእመናን ብክርስቶስ ኣሚኖም ብመስቀል ናጋንንትን መንፍቃንን ፍትወታት እኩያትን ክስዕሩ ስለዝነበሩ እዩ።ካብዚ ዝተላዕለ ናይ ክርስትያናት ኩሉ ኪነ ጥበብ ፡ኣብ ክዳኖም መጽሓፎም ።ኣብ ንዋት ገዞም ናይ መስቀል ምልክት ኣለዎ። ብህይወት ስጋ ከለዉ ጥራይ ዘይኮነስ ድሃሪ ሞቶምዉን መስቀል ካብ ምእመናን ኣይፍለንይን እዩ።ዓጽሞም ኣብ ዝዓረፈሉ ኣብ መቃብሮምኩሉ መስቀል ቅርጺ ካብ ዕንጨይቲ ወይ ውን እምኒ በረ ከመኡ ውን ሓጺን ይግበር።ኣብ ልዕሊ መቓባሮም ውን ምንባሩ መስቀል ናይ ሞትን መከራን ምሳሌ ምኻኑ ተሪፉ ናይ ትንሳኤን ሂይወትን ምልክት ንምኻኑ ንምግላጽ እዩ። መስቀል ኣብ ቤተክርስታይን ኣገለግሎት ቡራኬ ይባረኸሉ ።ካሃናት ስልጣነ ክህነት ካብ ዝተቀበሉሉ እዋን ጀሚሮም መስቀል ይሕዙን በቲ መስቀልል ይባርኹን።ምእመና ውን ይሳለመዎ። በዚ መሰረት ከኣ መስቀል ኃይሊነ፡መስቀል ጽንዕነ መስቀል ቤዛነ፡መስቀል መድኃኒት ነፍስነ ኣይሁድ ክህዱ ንህነሰ ኣመንነ ወእለ ኣመነ በኃይሉ መስቀሉ ድኃንነ እንዳበለት ቤተክርስትያንና ትጽሊን ትዝምርን ትጽሊይን። ንመስቀል ናይ ጸጋን ኣኽብሮት ስግደትን ፡ኣስተባርኮትን ኣድንኖን ምቅራብ ከምዝግባእ  >(መዝ.131፡7)። >(ቅዱስ ያሬድ ጾመ ድጋ)ንዝብሎ መሰረት ብምጋብር ተስተምህር እያ።
ቅድስቲ ቤተ ክርስቲያን ነዚ ኣብ መስቀል ዝተገብረላ ክብሪ ኣምላኽ ንምዝካርን ንምኽባርን ዓመት ዓመት ከተኽብሮ ትነብር ። እዚ እትገብረሉ ምኽንያት ከኣ ከምቲ ሓዋርያ ጳውሎስ ዝገለጾ፣- “በቲ መስቀል ጐይታና ኢየሱስ ክርስቶስ ዓለም ብእኡ ንዓይ እተሰቕለት ኣነውን ንዓለም እተሰቐልኩ እንተዘይ ኮይኑስ ትምክሕቲ ዘበለ ኻባይ ይርሓቕ።” ገላ.6፣14። ቤተ ክርስቲያን ውን ኣሰኣሰር ሓዋርያ ጳውሎስ ብምኽታል “መስቀል ኃይልነ መስቀል ጽንዕነ መስቀል ቤዛነ መስቀል መድኃኒተ ነፍስነ።” ብምባል ነቲ ንዓኣ ንምቕዳስን ንምድሓንን ክብል ኣብ መስቀል ዘተፈጸመ ዓሰርተ ሠለስተ ሕማማተ መስቀል ክትዝክር ትነብር ኣላ።
መስቀል ማለት ሰላም እዩ። ኤፌ.2፣13-17።
መስቀል ማለት ሓይሊ እዩ። 1ቆሮ.1፣18-19።
መስቀል ማለት ንጸላኢ እንስዕረሉ መሳርሒ እዩ። ቈሎ.2፣14-15።
ዝኾነ ክርስቲያን መስቀል ምጻር ከም ዝግብኦ ክፈልጥ ኣለዎ። “መስቀሉ ኣልዒሉ ደድሕረይ ዘይስዕብ ነዓይ ኣይበቅዕን እዩ።” ማቴ.10፣38። እዚ ማለት ከኣ ኩሉ ኣማኒ ብቕዓት እምነቱ/ታ በቲ ዚጾሮ መስቀል ይምዘን ማለት እዩ።
መስቀል ምጻር ማለት እቲ ንሕና እንነብሮ ሕይወትን እንሰርሖ ስራሕን ምስቲ ንሕና እንሕዞ መስቀል ብግብሪ ዚሳነ ክኸውን ኣለዎ ። “ንዅሎም ከኣ ደድሕረይ ኪስዕብ ዚደሊ ነፍሱ ይቕበጽ መስቀሉ ኣብ ጸጽባሕ የልዕል እሞ ይስዓበኒ በሎም።” ሉቃ.9፣23።
መስቀል ምጻር ማለት እምበኣር ንዓለምን ፍትወቱን ትምኒቱን ንዒቕካ ደድሕሪ ጽድቅን እምነትን ፍቕርን ሰላምን ምስዓብ ማለት እዩ። እቶም ንእግዚኣብሔር ዘስመርዎ ቀዳሞት ቅዱሳን ኣቦታት ከኣ በዚ መንገዲ እዚ እዮም ኣብ ቅድሚ ፈጣሪኣም ሞገስ ዝረኸቡ። “እቶም ናይ ክርስቶስ ዘበሉ ኸኣ ነቲ ሥጋኦም ምስናይ ፍትወቱን ትምኒቱን ሰቒሎምዎ እዮም።” ገላ፣5፣24።
ስለዚ መስቀል ማለት ቅድሚ ክልተ ሺሕ ዓመት ክርስቶስ ዝተሰቕለሉ ንሕና ውን መዓልቲ መዓልቲ እግዚኣብሔር ዘይከብረሉ ሓሳባትን ግብርታትን እንሰቕለሉ ትእምርተ ድሕነት እዩ።
“እቲ ዝሞተ ኻብ ሓጢኣት ሓራ ወጺኡ እዩ እሞ እዚ ደጊም ንሓጢኣት ከይግዛእ እቲ ናይ ሓጢኣት ሥጋ ምእንቲ ክጠፍእ እቲ ኣረጊት ሰብና ምስኡ ከም እተሰቕለ ፈሊጥና ኣሎና።” ሮሜ.6፣6።
“ኣነስ ንኣምላኽ ብሕይወት ምእንቲ ክነብር ካብ ሕግስ ብሕጊ ሞትኩ። ምስ ክርስቶስ ተሰቐልኩ።” ገላ.2፣19።
“ስለዚ ነቲ ኣብ ምድሪ ዘሎ ኣካላትኩም ቅተሉ ምንዝር ርኽሰት ፍትወት ሥጋ ክፉእ ትምኒት ስስዔ እዚ ድማ ኣምልኾ ጣኦት እዩ።” ቈሎ.3፣5።
ፍቓድ እግዚኣብሔር ምግባር ማለት እቲ ንኸይንገብሮ ዝኸልከለና ጐዳኢና ዝኾነ ግብሪ ካብ ልቢ ኣውጺእና ደርቢና ነቲ ክንገብሮ ዘተኣዘዝናዮ ምስ እንፍጽም ጥራይ እዩ።
ገለ ካብቲ ክንገብሮ ዚግብኣና ኸኣ እዚ ዚስዕብ እዩ፣- “እምበኣርከስ ከም ሕሩያት ኣምላኽን ቅዱሳንን ፍቁራትን ኮይንኩም ምሕረት ልቢ ለውሃት ትሕትና ዓቕሊ
ትዕግስቲ ልበሱ። ከምቲ ክርስቶስ ይቕረ ዝበለልኩም ንስኻትኩምውን ከምኡ ይቕረ በሉ። ኣብ ልዕሊ እዚ ኵሉውን ፍቕሪ ማእሰር ፍጻሜ እያ እሞ ልበስዋ።” ቈሎ.3፣12-15።1ቆሮ.13፣4-8።
እዚ ንኽንፍጽም እግዚኣብሔር ብጸጋኡ ይደግፈና።
ኣሜን።


text:
እዋናዊ ዜናታት
- ኣብ ማእከላይ ባሕሪ ኣስታት 100 ስደተኛታት ጥሒሎም።
- ናይ ሓዘን መግለጺ
- ሰማእታትና ዝቐስኑን ህዝብታት ኤርትራ ዝድበሱን፡ ዝወደቕሉ ህዝባዊ ሓርነታዊ ዕላማ መሊኡ ሽትኡ ምስ ዝወቅዕ ጥራሕ እዩ፡
- ወዲ 48 ዓመት እስራኤላዊ ኣብ ልዕሊ ጓል 6 ዓመት ኤርትራዊት ጾታዊ ዓመጽ ፈጺሙ
- ጋዜጣዊ መግለጺ ንሕቶ ዶብ ብሰላም ንምፍታሕ ዝምልከት
- ጉጅለ ህግደፍ ንደገፍቱ ብመደብ ኣባኢሱ ተመሊሱ ብምሽምጋል ንመናዊሕ ስልጣኑ ይጥቀመሎም ኣሎ።
- ኣብ ሊብያ ካብ ኢድ ነጋዶ ሰብ ከምልጡ ካብ ዝፈተኑ ስደተኛታት 15 መይቶም ልዕሊ 20 ከም ዝቖሰሉ ተፈሊጡ
- መግለጺ ንዝኽሪ በዓል ናጽነት ኤርትራ
- ህግደፍ ብኣስገዳድ ህዝቢ የፈናቕል ኣሎ።
- ሓደ ወተሃደር ህግደፍ ሕነ ሓዉ 6 ኣብ ሓለዋ እሱራት ዝነበሩ ወተሃደራት ቀቲሉ ነብሰ ቅትለት ከም ዝፈጸመ ኣሰና ሓቢራ።
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
ኣብ መርበብ ዘለዉ
We have 23 guests and no members online
- Details
- Written by ብደሞክራስያዊ ግንባር ሓድነት ኤርትራ (ደ.ግ.ሓ.ኤ)
- Published: 06 February 2018
ናይ ሓዘን መግለጺ
ደሞክራስያዊ ግንባር ሓድነት ኤርትራ (ደግሓኤ) ብጻይና ገዲም ሓረበኛ ተጋዳላይ ኣብራሃም ነጋሲ፡ ኣቦ-መንበር ደሞክራስያዊ ምንቅስቓስ ሕብረት ኤርትራ ብዝሓደሮ ሕማም ኣብ ዝነብረሉ ዝጸንሐ ሕቡራት መንግስታት ኣመሪካ ኣብ ሕክምና ክእለ ድሕሪ ምጽንሑ ምስውኡ መሪር ሓዘን ተሰሚዕዎ።
ስውእ ሓረበኛ ተጋዳላይ ኣብራሃም ነጋሲ ካብ ግዜ ንእስነቱ ዓቕሚ ኣዳም ኣብ ዝበጽሓሉ ተመሃራይ እንከሎ ብዝሓደሮ ልዑል ሃገራዊ ፍቕሪ፡ ኣብ ናይ ተጋዳሎ ሓርነት ኤርትራ (ጀብሃ) ውሽጣዊ ስርርዕ ተሓቚፉ ግቡእ ዝፍጽም ዝነበረ ተቓላሳይ’ዩ ነይሩ።
ስርዓት ሃ/ስላሴ ወዲቑ ፋሽሽታኢው ስርዓት ደርግ ኣብ ስልጣን ኣብ ዝመጽኣሉ ህሞት፡ ተጋዳላይ ኣብራሃም ነጋሲ ናብ ዕጥቃዊ ቃልሲ ተሰጋጊሩ፡ ብዝለዓለ ኣገባብ ቃልሱ ክቕጽል ናብ ተጋድሎ ሓርነት ኤርትራ ተሰለፈ። ኣብ ተጋድሎ ሓርነት ኤርትራ ( ጀብሃ) ካብ 1974 ክሳብ 1982 ኣብ ዝነበረ ግዝያት፡ ኣብ ዝተፈላለየ ዓውድታት ናይ ቃልስን ጽፍሒ ሓላፍነታትን ተሰኪሙ ኣብ ናይ ውሽጣዊ ናይ ከተማታት ስርርዕን ናይ ፈዳይን ናይ ደባይ ስራሓትን ካብኡ ቀጺሉ’ውን ኣብ ዝተፈላለየ ናይ ወተሃደራውን ጸጥታውን ስራሕ፡ ብጽንዓትን ተወፋይነትን ዝተቓለሰ ብጻይ’ዩ ነይሩ። ተጋዳሎ ሓርነት ኤርትራ ካብ ሜዳ ኤርትራ ምስ ወጽአት ከኣ፡ ኣብ’ቲ ሽዑ ንምሕዳስ ተጋዳሎ ሓርነት ኤርትራ ዝቃለስ ዝነበረ፡ ናይ ሰራዊት ሓርነት ኤርትራ ተበግሶን ምንቅስቓስን ድሕሩ ብተጋድሎ ሓርነት ኤርትራ ማእከላይ መሪሕነት (ሳግም) ዝተፈልጠ ውድብ ኣብ ናይ ምጣነ ሃብታውን መጎዓዝያን ጽገናን ዓውደ ስራሓት ተመዲቡ፡ ብዝነበሮ ሞያዊ ክእለትን ኣፍልጦን ብጽንዓትን ተወፋይነት ካብ ዝተቃለሱ ብጾት ሓደ’ዩ ነይሩ።
ብድሕሪኡ ብዝነበሮ ማሕበራዊ ጸገማት ንሱዳን ካብኡ ቀጺሉ ናብ ሕቡራት መንግስታት ኣመሪካ’ኳ እንተተሰደ፡ እዚ ቃልሱ ካብ ምቕጻል ኣይዓገቶን። ኣብ ተጋድሎ ሓርነት ኤርትራ ማእከላይ ማእከላይ መሪሕነት (ሳግም) ተወዲቡ ናቱ ኣስተሃዋጽኦ ይገብር ነይሩ። ብድሕሪ’ዚ ካብ ተጋዳሎ ሓርነት ኤርትራ ማእከላይ መሪሕነት ምስተፈልየ’ውን ዝተፈላለየ ውዳቤታት ክሳብ’ዚ ሕጂ ብመስዋእቲ ዝተፈልየሉ ውዳብ ደሞክራስያዊ ምንቅስቓስ ሕብረት ኤርትራ ዝተመስረተሉ፡ ኣቦ- መንበር እቲ ውድብ፡ ኣባል መሪሕነት ኤርትራዊ ሃገራዊ ባይቶ ንደሞክራስያዊ ለውጥን ኣባል ኣሰናዳኢት ሽማግለ ኮይኑ፡ ከይተሓለለ ክቃለስ ዝጸንሐ ብጻይ’ዩ።
ደሞክራስያዊ ግንባር ሓድነት ኤርትራ፡ ብመስዋእቲ ገዲም ተጋዳላይ ብጻይና ኣብራሃም ነጋሲ ዝተሰመዖ መሪር ሓዘን እናገለጸ፡ ንመላእ ኣባላት ደሞክራስያዊ ምንቅስቓስ ሕብረት ኤርትራን ስድራ ቤቱን ኣዕርኽቱን ጽንዓት ይሃብኩም ይብል።
ደሞክራስያዊ ግንባር ሓድነት ኤርትራ (ደግሓኤ)
1 ለካቲት 2018
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ሓረስቶት ኣውጋሮ – ንኡስ ዞባ ላዕላይጋሽ፡ ኣብ እዋኑ ሳላ ዝሓረሱን ጽቡቕ ዓቐንን ዝርጋሐን ዘለዎ ዝናብ ይቕጽል ብምህላዉን፡ ዘራእቶም ኣብ ደረጃ ምጉሳይ ከምዝበጽሐ ሓቢሮም።
ኣብ ከባቢኦም ዝናብ ደንጉዩ ብምጅማሩ ንጥፈታት ማሕረስ ተደናጒዩ’ኳ እንተነበረ፡ ብዘለዎም ዓቕሚ ኣብ እዋኑ ስለዝሓረሱን እኹል ዝናብ ስለዝተረኽበን ኣብ ትስፉው ደረጃ ከምዝበጽሑ ገሊጾም።
ሓላፊ ልምዓት ብቝሊ ኣብቲ ንኡስ ዞባ መንእሰይ ተኽሉ መንግስ ኣብ ዝሃቦ ሓበሬታ፡ ልዕሊ 26 ሽሕ ሄክታር ብዘበናውን ያታውን ኣገባብ ከምእተሓርሰ፡ ዝሰፍሐ ካብኡ ድማ መሸላ፡ ብልቱግን ስምስምን ከምእተዘርአ ብምሕባር፡ ብውሑድ መጠን ዝተዘርአ ዳጉሻን ጣፍን እውን ኣብ ጽቡቕ ደረጃ ከምዝበጽሐ ኣብሪሁ።
ዝወቅዕ ዘሎ መጠን ዝናብ ምስ ጻዕሪ ሓረስቶት ተደሚሩ፡ ብፍላይ ኣብ ደቡባውን ማእከላይን ክፋል ናይ’ቲ ንኡስ ዞባ ዝርከብ ዘራእቲ፡ ኣብ ደረጃ ጉስያን ምዕንባብን ከምዝበጽሐ፡ እቲ ካልእ እውን ኣብ ጽቡቕ ኲነታት ከምዘሎ ሓቢሩ።


text:
ናይ ሕቡራት ሃገራት ትካል ስደተኛታት ሓተቲ ዑቑባን ስደተኛታትን ቀርኒ ኣፍሪቃ ኣብ የመን ብዝተፈላለዩ ዕጡቓት ጉጅለታትን ገበኛታትን ብዘስካሕክሕ ኣገባብ ተታሒዞም ከምዝርከቡ ገሊፁ።
ኣብ ቀረባ እዋን የመን ናይ ዝኣተውን ኣብ ጥቓ ዋና ከተማ ዓደን ተታሒዞም ናይ ዝርከቡን ኣስታት 100 ሶማሊያዊያንን ኢትዮጵያዊያንን ስደተኛታት ጉዳይ ይከታተሎ ከምዘሎ ሕቡራት ሃገራት ትካል ስደተኛታት ይገልጽ።
ወሃቢ ቃል ትካል ስደተኛታት ሕ/ሃ ዊሊያም ስፒንድለር እቶም ሓደሽቲ ዝኣተው ኣብ ኣዚዩ ዘሻቕል ኩነታት ከምዝርከቡ ገሊፆም።
“ኣብቶም ናይ መዳጎኒ ማእኸላት ብዙሕ መግሃስቲ ይፍፀሞም።ሓደሽቲ በፃሕቲ ግዳያት ኣካላውን ፆታውን ዓመፅ ይኾኑ።ሰባት ክቕተሉ፣ክቕጥቀጡ፣ኣባፅሕን ትሕቲ ዕድምን እንትድፈራ፣ሰባት ጥራሕ ዝባኖም ወፂኦም ክዋረዱን ካልኦት ክርሸኑ ከለው ድማ ክዕዘቡን መግቢ ክኽልከሉን ምርኣዮም ካብቲ ኩነታት ዝድሓኑ ንትካል ስደተኛታት ሕ/ሃ ተዛሪቦም ኣለው።
ኣብ የመን ሰባት ዝእሰርሉን ንዝተፈላለዩ መስቀይቲ ዝቃልዕሉን ቁፅሮም ዘይፍለጡ ግዚያዊ መእሰሪ ማእኸላት ከምዘለው ስፕሊንደር ይገልፁ።
ስፕሊንደር ካብ ዝሓለፈ ወርሒ ለካቲት ጀሚሩ ትካል ስደተኛታት ሕ/ሃ ኣብቶም መዳጎኒ ማእኸላት ብርክት ዝበሉ ፃዕርታት እንተገበረ እውን ኣብታ ብኲናት ትሕመስ ዘላ ሃገር ብዓል ስልጣን መን እዩ ዝብል ንምፍላጥ ከምዘጸግም’ውን ይሕብሩ።
ኣብታ ዝተኸፋፈለት ሃገር ስርዓት ኣልቦነት ስለዝነገሰ ንመን ከምዝጥራዕ እውን ስለዘይፍለጥን ብነጋዶ ደቂ ሰባት ንዝተትሓዙ ሰባት ምርካብ ከምዘይክኣልን ወሲኾም ገሊፆም።ሰባት ናብ የመን ንዝግበር ሓደገኛ ጉዕዞ ከወግዱ ንትካል ስደተኛታት ሕ/ሃ የጠንቅቕ።
ሶማሊያዊያን ንዕቑባ ኢትዮጵያዊያን ድማ ንዝሓሸ ናብራ ክብሉ ኣብ ወሽመጥ ዓደን ናይ ምጥላቕ ሓደጋ የጋጥሞም እቶም ካብ ምጥላቕ ዝድሓኑ ድማ ንሕማቕ በደል ይቃልዑ።
እዚ ኮይኑ እውን ግን ኣብ ዝሓለፈ ዓመት ኣስታት 87 ሽሕ ሰባት የመን ከምዝኣተውን ኣብዚ ዓመት እዚ እውን ብተመሳሳሊ ይኣትው ከምዘለውን ሓቢሮም።


text:
ካብ 6 ክሳብ 9 መስከረም ኣኼባ ዘካየደ ማእኸላይ ኮሚቴ ናይ ብሄረ ዴሞክራሲያዊ ምቅስቓስ /ብኣዴን/ ናይ እዋናዊ ሽግራት ምኽንያቶም ምግምጋሙን ናይ መፍትሒ ኣንፈታት ምቕማጡን ኣፍሊጡ’ሎ።
ኣባል ማእኸላይ ኮምቴ እቲ ውድብን ወሃቢ ቃል ክልላዊ መንግስቲ ኣምሓራን ኣቶ ንጉሱ ጥላሁን ብፍላጥ ይኹን ብዘይፍላጥ ዘጥፍኡ ኣዚዮም ዝበዝሑ ሰባት ብዛዕባ ሰላማዊ ቓልሲ፣ምሕላው ናይመንግስትን ህዝብን ንብረትን ካብ ዕንወት ብዛዕባ ምክልኻል ኣስተምህሮ ስለዘድልዮም ምስኦም ንምምይያጥ ምንቅስቓ ከምዝተጀመረ ሓቢሮም።
ካብኡ ንላዕሊ ድማ ናይ ውልቀሰብ ይኹን ናይ መንግስቲ ሃፍትን ንብረት ዘዕነውን ዘተሓባበሩን ዝወጠኑ ዝፈፀሙን ብገበን ተጠርጢሮም ዝድለዩ ኣካላት ድማ ኣብ ትሕቲ ቁፅፅር ሕጊ ውዒሎምብመሰረት እቲ ሕጊ ክተኣናገዱ እዮም ኢሎም።
ምስ ሽግሽግ ስልጣን ተሳሲሩ ናይቲ ክልል ዋና ኣማሓዳሪ ኣቶ ገዱ እንዳርጋቸው ሓዊሱ ዝለዓሉ ኣባላት ኣመራርሓ ብዝምልከት እቲ ማእኸላይ ጉባኤ ተዘራሪቡ እንተኾይኑ ኣቶ ንጉሱ ተሓቲቶምኣይተዘራርበን ኢሎም።
ንሶም: " ንወልቀሰብ ጠቒሱ ኣይተዘራረበሉን።እቲ ሽግሽግ ውልቀሰብ ማኽእለ ዝገበረ ከይኮነስ ስርዓት ማእኸል ዝገበረ እዩ።ውልቀሰባት እናጠቐሰ እኸል ናብቲ እኸለ ናብዚ ዝብል ዝመፅእ ድሕሪ ግምገማእዩ ዝኸውን እዮም " ኢሎም።


text:
ኣብ ኤርትራ ዝሃርም ዘሎ ዝናብ ተስፋ ይህብ
- Details
- Created: Monday, 14 August 2017 13:12
- Last Updated: Monday, 14 August 2017 13:12
ብዋሕዲ ማይ ብኸቢድ ክሳቐ ዝጸንሐ ሰፊሕ ከባቢታት ኤርትራ፣ ኣብዚ እዋን'ዚ ብዝዘንብ ዘሎ ጥሉል ክራማት ተስፋ ጌሩ ከምዘሎ ምንጭታት ሬድዮ ኤረና ሓቢሮም። ኣብዚ እዋን'ዚ ሰፊሕ ዝርግሐ ዘለዎን ነዊሕ ሰዓታት ዝጸንሕን ዝናብ ከምዘሎ ዝሓበሩ እቶም ምንጭታት፣ ደርቂ ከየጋጥሞም ሰጊኦም ዝጸንሑ ሓረስቶት ተስፋ ክገብሩ እንከለዉ፣ ፊስቶታቱ ኣብ ደገ ሰሪዑ ዝውዕልን ዝሓድርን ዝነበረ ህዝቢ ሓያሎ ከባቢታት ኣስመራ ከኣ ግዝያዊ ሩፍታ ረኺቡ ከምዘሎ ኣበሲሮም።
ብኸቢድ መነባብሮ ተዋህስዩን ብህሉው ናይ ምልኪን ፖለቲካዊ ምረትን ኣብ ከቢድ ሻቖሎትን መዋጥርን ወዲቑን ዝርከብ ህዝቢ ኤርትራ፣ ብተፈጥሮኣዊ ከቢድ ደርቂ ድማ ከይጥቓዕ ካብ ምስጋእ በብእምነቱ ጸሎትን ምህለላን ከዕርግ ይርአ ከምዘሎ'ውን እቶም ምንጭታት ብተወሳኺ ጠቒሶም።


text:
ኣብ 2016 ዓ.ም. ፍልዩ ናይ ምሕረት ቅዱስ ዓመት ብኣዋጅ ቅዱስ ኣቦና ር.ሊ.ጳ. ፍራንቸስኮ ኣብ ዝተነብረሉ እዋን ዕለት 6 ሕዳር 2016 ዓ.ም. ናይ እሱራት ኢዮቤል ኰይኑ ኣብ ዝተሓሰበሉ ዕለት ቅዱስ ኣቦና ኣብ ቡርኪናፋሲ ርእሰ ከተማ ኡጋዱጎ ኣብ ዝርከብ ማኮ ቤት ማሕቡስ ምብጻሕ ኣካይዶም ምስ ኵሎም ኣብቲ ቤት ማሕቡስ ምስ ዝርከቡ እሱራት ብምርኻብ ምሕረት እግዚኣብሔር ዝኣወጅሉ ዝኽሪ ሓደ ዓመት ምኽንያት፥ ናብ ማኮ እንቛዕ ደሓን መጻእኩም፥ ቅዱስ ኣቦና ብዝብል ኣርእስቲ እቲ ኣብቲ ቤት ማሕቡስ ዝፈጸምዎ ሓዋርያዊ ምብጻሕን ምርኻብ ምስ ኩሎም እሱራትን ኣመሓደርትን ማኮ ቤት ማሕቡስን ዝትርኽ ሰነዳዊ ፊልም ዕለት 6 ሕዳር 2017 ዓ.ም. ሮማ ኣብ ዝርከብ ቤት ማሕቡስ ረቢቢያ ንምርኢት ከምዝቐረበ ልእኽቲ ጋዜጠይና ራዲዮ ቫቲካን ጋብሪኤላ ዘራዞ ሓቢረን።
እቲ ሰነዳዊ ፊልም ኣብ ቫርሳቪያ ናይ ፊልም ፈስቲቫልን ስዒቡ እውን ዕለት 25 ጥቅምቲ 2017 ዓ.ም. ኣብ ሃገረ ቫቲካን ንምርኢት ከምዝቐረበ ዝሓበራ ልእኽቲ ጋዜጠይና ራዲዮ ቫቲካን ቸራዞ ኣስዕዒበን እቲ ፊልም ብተወላዲ ፈረንሳውን ፖላንዳውን ዛኑች ሞርዞውስኪ ዝተቐርጸ ክዀኑ እንከሎ፡ ቅዱስነቶም ናብቲ ኣዚዩ ጽንኵር ዝዀነ ዕለታዊ መነባብሮ ቤት ማሕቡስ ምሕረት ኣምላኽ ሒዞም ብምእታው ነቲ ካብ ቤት ማሕቡስ ወጻኢ ዘሎ ዜጋ ናብቲ ቤት ማሕቡስ ዘብጽሕን ዘውሽጥን ተመክሮ ምዃኑ ገሊጸን፥ ኣብቲ ቤት ማሕቡስ ዝጐልሕ ከቢድ ሕይወት ብሕትውና ከስዕቦ ዝኽእል ተስፋ ቍርጸት ዘይኰነስ ምስ ኢየሱስ ብምርኻብ ጸጋ እምነት መቐበሊ ስፍራ እውን ምዃኑ ዓሚዩቕ ናይ እምነት ተመክሮ ዝንበረሉ እውን ምዃኑ የመልክታ።
እዚ ከምዚ ኢሉ እንከሎ ተወላዲ ቡርኪናፋሶ ናይ ቅድስቲ መንበር ምኽትል ዋና ጸሓፊ ብፁዕ ኣቡነ ኪሲቶ ኡድራኦጐ ምስ ራዲዮ ቫቲካን ኣብ ዘካይድዎ ቃለ መሕትት፥ ኣብ ቤት ማሕቡስ ግብረ ገባውን ቁሳውን ከበድ ዘለዎ ኩነት እዩ ዘሎ። ኣባይቲ ማሕቡስ ብብዝሒ እሱራት ዘዕለቕለቐን ናይ ብዙሓት እውያት ተስፋ ቁርጸት ዝቃልሓሉን ኰይኑ ከምዘሎን። ኣብቲ ምዕልቓላቕ እሱራት ዝረአየሉ ቤት ማሕቡስ ምስ ካልኦት እሱራት እናሀለዉ ኩሎም ደሴታዊ ሕይወት ዝነብሩ ኣብቲ ብሓደ ምንባሮም ተነጻጺሎም ብዝነብርዎ ብሕትው ሕይወት ክሳቐዩ እትርእየሉ ስፍራ እዩ። ነዚ ሰብኣዊ ስቓይ ንምጽጋንን ነቶም እሱራት ቀረባ ንምዃን ሰብኣውን መንፈሳውን ድጋፍ ንምቕራብ ኣብ ቤት ማሕቡስ ኣገልግሎት ዘቕርቡ ኣባላት ማሕበራት ወለንተይናታን ካህናትን ደናግልን ኣቢላ ቤተ ክርስቲያን ብፍላይ በቶም ኣብ ቤት ማሕቡስ ቆሞሳት ኣባይቲ ጸሎት ኣቢላ፥ ምሕረት እግዚኣብሔር ወትሩ ተበስር፡ ናይዚ ብቓልን ሕይወትን ብስልጣናዊ ትምህርቲ መስካሪ ድማ ባዕሎም ናይ ምሕረት እግዚኣብሔር ልኡኽ ዝዀኑ ቅዱስ ኣቦና እዮም። ምሕረትን እምነት ተስፋን ኣብቲ ደጋዊ ከተማታትን ህልውናን ዘበስሩ ናብቲ ደጋዊ ከተማታትን ህልውናን ከነብል ድማ የተባብዑና እንክብሉ ዘካይድዎ ቃለ መሕትት ኣጠቓሊሎም።
ኣብ 2015 ዓ.ም. ሰሙነ ሕማማት ብትኽክል ቅዱስ ሓሙስ (ዘሕጽበተ እግር) ቅዱስ ኣቦና ሮማ ናብ ዝርከብ ቤት ማሕቡስ ምብጻሕ ኣካይዶም ኣብቲ ቤት ማሕቡስ ስርዓት ሕጽበተ እግር ከምዝፈጸሙ እንክዝከር። ኣብቲ ቤት ማሕቡስ ዝተነብረ ሰብኣውን መንፈሳውን ሃዋሁ ናይቲ ቤት ማሕቡስ ቤተ ጸሎት ቆሞስን ዕለት 6 ሕዳር 2017 ዓ.ም. እቲ ፊልም ኣብ ቤት ማሕቡስ ረቢቢያ ኣብ ዝቐረበሉ እዋን ዝተኸታተሉ ኣባ ፒየር ሳንድሮ ስፕሪያኖ ዝኽሪ ቀዳማይ ዓመት ምብጻሕ ቅዱስ ኣቦና ኣብ ቤት ማሕቡስ ረቢቢያ ኣሞርኵይዞም ምስ ራዲዮ ቫቲካን ኣብ ዘካየድዎ ቃለ መሕትት፥ ቅዱስ ኣቦና ነዞም ኣብ ቤት ማሕቡስ ዝርከቡን ናይ እስራት ፍርዶም ዘቑጽሩ ዘለዉ ዜጋታት ዝሕልፍዎ ስቓይ ኩሉ ዝፈልጦ ጥራሕ ዘይኰነስ ቀሪቡ እውን ሰብኣውን መንፈሳውን ድጋፍ ከቕርብ ብቓልን ኣብነትን የተሓሳስቡ ኰይኑ ግና ብዙሕ እዋን እሱራት ንገዛእ ርእሶም ተሓዲጐም ገሊኦም ርእሰ ቅትለት ዝፍጽሙን ኣብ ደልሃመት ቀቢጸ ተስፋ ዝወርዱን ብዙሓት እያቶም። ስለዚህ ከምቲ ቅዱስ ኣቦና ዘተሓሳስብዎ መንግስታትን ዝምልከቶም ናይ ፖለቲካ ኣካላት ኣባይቲ ማሕቡስ ናይ ሰብኣውን መንፈሳውን ባህላውን ሕንጸት ስፍራ ክኸውን ዘግብሮ መደባት ክሕንጽጹ ይግባእ ኢሎም።


text:
ኣባላት ቦርድ ተበግሶ ግልፅነት ኢንዱስቱሪታት ዕደና ተፈጥሮ /Extractive Industries Transparency Intiative ብኣህፁረተ ቃል EITI ሎማዕንቲ ኣብ ኖረወይ ኣብዘካየድዎ ኣኼባ ናይ ኢትዮጵያ ሕቶ ኣባልነት ተቐቢሎምዎ።
EITI ኢትዮጵያ ንዝቕረበቶ ሕቶ ኣባልነት ንኽነፅጎ ንሰብኣዊ መሰላት ዝሕለቑ ትካላትን ኣብ ወፃኢ ዝነብሩ ናይ ኢትዮጵያ ስቪካውን ፖለቲካውን ጉጅለታትን ክሓቱ ፀኒሖም እዮም።እንተኾነ ሕቶታቶም ኣይሰመረን።
ኣብ ዙሪያ ዓለም ናይ ተፈጥሮ ፀጋታት ማለት እውን ነዳዲ፣ናይ ተፈጥሮ ጋዝ፣ማዕድናትን ዝኣመሰሉ ካብ ምውፃእ ፀጋታት ጀሚሩ ንስርዓት ዕዳጋ፣ክፍፍልን ምምሕዳርን ኣታዊ ግልፅነት ናይ ዝምርምርን ደረጃ ዘውፅእን EITI ኣባል ምዃና ንዓፈና ምትብባዕ እዩ ክብል ኣብ ኒውዮርክ ዝመደብሩ ንሰብኣዊ ምሰላት ዝሕለቕ ህይውማን ራይትስ ዎች ተቓዊሙዎ’ሎ።
ኣብ ህይውማን ራይትስ ዎች ብዓል ሙያ ዓለምለኸ ንግድን ሓለዋ ሰብኣዊ ምሰላትን ሊሳ ሚሶል ትካለን ንናይ ኢትዮጵያ ኣባልነት ዝቃወም ዘሎ ገለልተኛ ዝኾኑ ናይ ማሕበረሰብ ተቛማትን መራኸቢ ብዙሃንን ስለዝንከላበቱ እዩ ኢለን።
ኢትዮጵያ ቅድሚ ኣርባዕተ ዓመት እውን ተመሳሳሊ ሕቶ ኣባልነት ኣቕሪባ ተቐባልነት ከይረኸበት ፀኒሓ እያ።ናይዚ ትካል እዚ ኣባል ምዃና ማዕድናትን ናይ ተፈጥሮ ፀጋታታን ኣብ ምብልፃግ ዝተዋፈሩ ኩባኒያታት መዋእለ ንዋዮም ንኸፍሱ፣ካብኡ ሓሊፉ ድማ ናይ ማዕድን ዘፈራ ንምልማዕ ዓለምለኻዊ ናይ ልቓሕ ሓገዝ ንኽትረክብ በሪ ዝኸፍት እዩ።
ኣብ ብሪታኒያ ኣብ ናይ ቀደም ናይ ቶኒ ብሌይር ምምሕዳር ናይ ወፃኢ ሓገዝ ምንስቴር ዝነበሩ ኣቦ መንበር እቲ ትካል ክለር ሾርት ንኢትዮጵያ ዝሃብዎ ደገፍ እንትገልፁ ሰብኣዊ መሰላት ወሳኒ መዐቀኒ እንተኾነ እውን ሰብኣዊን ፖለቲካውን መሰላት ዜጋታት ጥራሕ ግን ኣይኮነን ይብሉ።መሰል ቁጠባዊ ሃብቲ ማሕበረሰብ ማለት እውን ጉዳይ በሊዕኻ ምሕዳር እውን ሰብኣዊ መሰል እዩ ክብሉ ኢትዮጵያ ንዘቕረበቶ ሕቶ ኣባልነት እቲ ትካል ንኽቕበሎ ብትሪ ተማጊቶም።


text:
ናይ ሱዳን ፕሬዝዳንት ኦማር ኣል-በሽር ሎማዕንቲ ሰኒ ኣብ ዋና ከተማ ደቡብ ሱዳን ጁባ ሓፂር ዑደት ብምፍፃም ምስ ፕሬዝዳንት ሳልቫ ኪር ድሕሪ መርኻቦም እዮም ነዚ ሪኢቶ ዝሃቡ።
ፕሬዝዳንት ክር ንዝገበሩሎም ድሙቕ ኣቀባብላ ብምምስጋን ሱዳን ኣንፃር ዝኾነ ይኹን ጎረቤት መንግስቲ ንዝንቀሳቐሱ ዓመፅቲ ኣይትድግፍን ኢሎም ፕሬዝዳንት ኣል-በሽር።ዘይምርግጋእ፣ናይ ፀጋታት ምፅንቃቕን ከምኡ እውን ምብትታኽ ዝምድና ሃገራት ጥራሕ እዩ ዘስዕብ እውን ኢሎም።
እዚ ከምዚ ኢሉ እናሃለወ ኣብ መንጎ ልኡኻት ፕሬዝዳንት ኪርን መራሒ እቶም ዓመፅቲ ሬይክ ማቻርን ትርጉም ዘለዎ ዝርርብ ንምጅማር ኣብ ስምምዕ ዝተብፅሐ ይመስል።
ኣብቲ ዝርርብ ዝሳተፉ ሰበስልጣን ከምዝገለፅዎ ድሕሪ ብርክት ዝበሉ ናይ ድርድር ማዕልታት ክልቲኦም ወገናት ኣብ ቅርፂ እቲ ዝርርብ ብምስምማዕ ቶኽሲ ጠጠው ንምባልን ብዛዕባ ዕፃ እቶም ብመንግስቲ ዝተኣሰሩ ሰበስልጣንን ንምዝርራብ ቅሩባት እዮም ኢሎም ኣለው።
ወሃቢ ቃል ኢጋድ ዝኾኑ ናይ ኢትዮጵያ ምንስቴር ጉዳይ ወፃኢ ዶክተር ቴድሮስ ኣድሓኖም እቲ ግጭት ብዘይውሓል ሕደር ክፍታሕ ኣለዎ ኢሎም።’’እዚ ትርጉም ኣልቦ ኵናት ክቕፅል ክተፍቅዱሉ የብልኩምን።ጠጠው ክተብልዎ ኣለኩም።ሕዚ ጠጠው ኣብልዎ።ደው ንምባል ድማ ትኽእሉ ኢኹም’’ብምባል።
ቻይና ብወገና እቲ ንልዕሊ ሓደ ሽሕ ሰባት ዝቐተለን ንልዕሊ 200 ሽሕ ሰባት ዘፈናቐለን ቶኽሲ ብዘይውዓል ሕደር ጠጠው ክብል ኣለዎ ክትብል ፀዊዓ’ላ።
ንልኡዃት ምኽትል ፕሬዝዳንት ነበር ሬይክ ማቻር ዝመርሑ ቴባን ደን ጋይ ትማሊ ሰንበት ዝኾነ ይኹን ስምምዕ ሰላም ቅድሚ ምፍራሙ ክማልኡ ኣለዎም ዝበልዎም ቅድመ ኩነት ኣቐሚጦም ነይሮም።ምፍታሕ ፖለቲካዊ እሱራት ሓደ ካብኦም ነይሩ።
ምንስቴር ሓበሬታ ደቡብ ሱዳን ማይክል ማኩወይ ትማሊ ሰንበት ንቪኦኤ ኣብዝሃብዎ ቃል ብወገኖም መንግስቲ ከም ቅድመ ኩነት ንቶም እሱራት ኣይፈትሕን ኢሎም።
ምንስቴር ጉዳያት ወፃኢ ዩናይትድ ስቴትስ ጆን ኬሪ ትማሊ ሰንበት ኣብ እየሩሳሌም ንጋዜጠኛታት ኣብዝሃብዎ መግለፂ መንግስቶም ኣብ ደቡብ ሱዳን ሰላም የተኣላልሹ ንዘለው ከምዝድግፍን ሓይሊ ከም በለፅ ንምጥቃም ኣብ ልዕሊ ዝደልዩ ድማ ዓለምለኸ ፀቕጢ ንኽግበር ከምዝሰርሑን ሓቢሮም።


text:
ኣብዚ ኣብ ዩናይትድ ስቴትስ ካብ 1980ታት ጀሚሩ ዝኾነ ይኹን ሰብ ናይ ሓሽሽ ገበን እንተፈፂሙ ነዊሕ ማእሰርቲ ይፅበዮ ብመሰረት ሕጊ ዩናይትድ ስቴትስ።ማሕበር ሰብ ሙያ ሕጊ ኣብ ሳንፍራንሲስኮ ትማሊ ሰኒ ኣብ ዘሰላሰሎ ኣኼባ ተረኺቦም መደረ ዘስምዑ ዋና ዓቃቢ ሕጊ ዩናይትድ ስቴትስ ኤሪክ ሆልደር ገበን ሓሽሽ ዝፈፀሙ ትሕቲ ዕደመ ቀንዲ ኣዛወርቲ ሓሽሽ ብዝኽሰስዎ ዓይነት ገበናት ንኸይኽሰሱ ዓቀብቲ ሕጊ ንኸረጋግፁ ምእዛዞም ሓቢሮም።
ኣብ ከይዲ ገበናዊ ፍርዲ ዝርአዩ ኣብ ዘርኢ ዝምስረቱ ፍርድታት ንምፍታሕ መፍትሒ ሓሳባት ንኸውፅኡ ኣብ ምሉእ እታ ሃገር ንዝርከቡ ዓቀብቲ ሕጊ እውብ ኣዚዞም እቶም ዋና ዓቃቢ ሕጊ። ’’ እዚ ዘይቕቡል ጥራሕ ከይኮነስ ዘሕፍር እውን እዩ።ንዓባይ ሃገርና ዘይጠቅም እዩ፤ንዝፀንሐ ዓብይ ናይ ሕጊ ታሪኽና እውን ዘይረብሕ እዩ።’’
ኣብ ናይ ሓሽሽ ገበን ንዝሳተፍ ሰብ ይውሃብ ዝነበረ ዘይተርፍ ማእሰርቲ ተዓፃፃፋይነት ስለዘይብሉ ንብዙሓት ሰባት ንነዊሕ እዋን ኣብ ማእሰርቲ ዝዳጉን እዩ ክብሉ ሰባት ክንቀፉ ፀኒሖም እዮም።
ንመስርሕ ፍርዲ ካብ ምልዋጥ ብተወሳኺ ኣብ ክንዲ ማእሰርቲ ሕክምናን ኣብ ማሕበረሰብ ኣገልግሎት ምሃብን ሓዊሱ ከም መፍትሒ ክኽተሉ ኣተባቢዖም ሆልደር።
ኣብ ናይ መንግስቲ ጉዳያት ምኽሪ ዝሰርሓ ሞሊ ጊል እቶም ዋና ዓቃቢ ሕጊ ዘስምዕዎ መደረ ቅድም ክብል ክዝረብ ዝነበሮ እዩ ይብላ።
ናይ ሓሽሽ ገበን ዝፈፀመ ሰብ ናይ ግድን ክእሰሮ ዝግባእ ማእሰርቲ ኣብ ጎነፃዊ ገበናት ዘይተሳተፈ እንተኾይኑ ክተርፍ ምግባር ኣብ ኣብያተ ማእሰርቲ ዝጠፍእ ገንዘብ ከምዘቃልልን ፀጋታት እታ ሃገር ገበናት ንኸይፍፀሙ ንዝከላኸሉ ፕሮግራማት ከምዝሕግዝን ገሊፀን።
ነቲ ሕጊ ብምምሕያሽ ንዩናይትድ ስቴትስ ቢሊዮናት ዶላር ካብ ምውፃእ ከምዘድሕና ዋና ዓቃቢ ሕጊ ኤሪክ ሆልደር ኣብ ዘስምዕዎ መደረ ሓቢሮም ኣለው።


text:
ጋዜጠኛ እስክንድር ነጋ ምስ መራሒ ተቓዋሚ ፓርቲ ኣንዱኣለም ኣራጌን ካልኦት ክልተ ኣባላት ተቓወምትን ሎማዕንቲ ረቡዕ ኣብ ቤት ፍርዲ ቀሪቦም ኣለው።ኩሎም ብሕጊ ምስ ዝተኣገደ ተቓዋሚ ጉጅለ ጉንበት ሸውዓተ ርክብ ኣለዎም ብዝብልን ኣብ ኢትዮጵያ ኣብ ሃገራት ዓረብ ዝተኻየደ ዓይነት ናይ ተቓውሞ ሰልፊ ክገብሩ ፈቲኖም ብዝብሉን ዓቃቢ ሕጊ ብዘቕረቦም ክስታት ሽብር ገበነኛታት ተባሂሎም ተኣሲሮም ይርከቡ።
እስክንድር ነጋ 18 ዓመታት ማእሰርቲ እንትፍረዶ ኣንዱኣለም ኣራጌ ድማ ዕድመ ምሉእ ማእሰርቲ ተፍሪዱዎ።
ኣብ ናይ ሎማዕንቲ ውዕሎ መጋባእያ ጠበቓ ሕጊ ኣበበ ጉታ ንቶም ካልኦት ብምውካል እንትከላኸል እስክንድር ነጋ ግን ንዓርሱ ተኸላኺሉ’ሎ።
ጠበቓ ኣበበ ጉታ ብዛዕባ ዝቐረቡ ክስታት ሽብር መብርሂ ንኽህብ ናይ ኢትዮጵያ ጠቕላሊ ቤት ፍርዲ ፌደራል ንዓቃቢ ሕጊ ምሕታቱ ተስፋ ሂቡኒ’ሎ ይብሉ።ውሳነ እቲ ታሕተዋይ ቤት ፍርዲ ኣብ ሕግን ሓቅታትን ዝተመስረተ ኣይነበረን ዝብለኡ ኣቶ ኣበበ ጠቕላሊ ቤት ፍርዲ ነቲ ሕግን ንዝቐረቡ መርትዖታትን ብዕምቆት ምምርማሩ ሕጉሳት ኢና ኢሎም።ብምስዓብ።’’ንዓማዊልና ዝጥዕም ውሳነ ክውስን ይኽእል፤ነፃ ክሰዶም ወይ ድማ ቅፅዓቶም ክንክየሎም ይኽእል እዩ።’’
ብመሰረት ኣብ ኒወዮርክ ዝመደብሩ ንጋዜጠኛታት ዝሕለቕ ሲ.ፒ.ጀይ ኢትዮጵያ ብዙሓት ጋዜጠኛታት ካብዝተኣሰሩለን ዓሰርተ ሃገራት ሓንቲ እያ።ወሃቢ ቃል መንግስቲ ኣቶ ሽመልስ ከማል ግን ጠቐነ እዩ ይብሉ።


text:
ኣብ ፊላደልፍያ ክፍለ ግዝኣት ፐንስልቫን ያ ዝቃናዕ ዘሎ ዋዕላ ደሞክራት ልዑል ወጥሪ ኣብ ሞንጎ ደገፍቲ ተቐናቐንቲ ሂላሪ ክሊንተንን ሰነተር በርኒ ሳንደርስን ልዑል ወጥሪ ዝተራእዮ ኮይኑ ይቕጽል ኣሎ።
ቀንዲ ተቐናቓኒ ሂላሪ ክሊተን ብምዃን ልዑል ተቐባልነት ዝረኸበ እንተኾነ ኣብ መባእታዊ ምርጫ ሰልፊ ደሞክራት ዘይተዓወተ ሰንተር በርኒ ሳንደርስ ትማሊ ምሸት ኣብ ዝተኸፈተ ሃገራዊ ዋዕላ ዴሞክራት "ብዘመዝገብናዮም ታሪኻዊ ዓወታት ዝለዓለ ኩርዓት ከምዝስምዓኩም ተስፋ ኣለኒ" ኢሎም። ንሶም ናብ መድረኽ ምስ ወፁ ነዊሕን መብረቓውን ጣቒዕት ዝተሓወሶ ፋፅን ጭደራን ደገፍቶም እዩ ተቐቢሉዎም። ሰንተር በርኒ ሳንደርስ ኣብ መደረኦም ፖለቲካዊ ምንቅስቓስ ብምጅማሮም ንደገፍቶም ኣመስጊኖም።
መራሕቲ ዴሞክራቲክ ፓርቲ ናብ ሂላሪ ክልንቴን ዘዛዘዩ ምዃኖም ዝሕብሩ ኢሜይላት ምስ ወፁ ንብዙሓት ደገፍቲ ሳንደርስ ኣቖጢዑ ኣብዝርከበሉ እዋን: ሰንተር በርኒ ሳንደርስ: እቲ ዝተፈጥረ ምግምማዕ ከሕውዩ ፈቲኖም። ዕላዊ ሕፅይቲ እቲ ፓርቲ ክኾና ትፅቢ ንዝግበረለን ሂላሪ ክልንቴን ክድግፉ ድማ ንስዓብቶም ተማሕፂኖምዎም ።
ንሶም ብዛዕባ ሂላሪ ክሊንተን ኣመልኪቶም: "ኣብ ናይ ዩናይትድ ስቴትስ ሰኔት ምስሂላሪ ብሓባር ኣገልጊለ እየ፤ንመሰላት ህፃናት፣ደቂ ኣንስትዮን ኣካለ ስንኩላንን ሓያል ተሓላቒት ምዃነን እፈልጥ።ሂላሪ ክልንቴን ብጣዕሚ በላሕ ፕሬዝዳንት ክኾና እየን፤ሎምሸት ኣብ ጎነን ጠጠው ምባለይ ክኣ ኩርዓት ይስምዓኒ" ክብሉ መዲሮም።
ሳንደርስ:ዶናልድ ትራምፕ ኣብ ወፍሪ ምርጫ ንዘስምዕዎ ዘርኣውን ኸፋፋልን ተባሂሉ ንዝገለፅ መደረ እውን ነቒፎም።
ኣብ መንጎ ደገፍቲ ሳንደርስ ዝተፈጥረ ቁጥዐ እቲ ዋዕላ ይካየደሉ ካብዘሎ ኣዳራሽ ማእኸል ዌልስ ፋርጎ ውፅእ ኢሉ ይርአ።ኣማእቲ ሰለፈኛታት ምስ ፖሊስ ተጋጪዮም፣ብዙሓት ድማ ተኣሲሮም ኣለው።
ካብ ቬርሞንት ዝመፀ ናይ ሳንደርስ ወኪል ሪቻርድ ካስዲ ብምኽንያት ሪፓብሊካዊ ዶናልድ ትራፕ ዴሞክራት ኣብ መወዳእታ ክሓብሩ እዮም ይብል። "ንሂላሪ ክልንቴን ድምፁ ዘይህብ ኣዚዩ ንእሽተይ ክኸውን እዩ ዝብል እምነት ኣለኒ።ምኽንያቱ እቲ ካሊእ መማረፂ ዘይጥዕም ስለዝኾነ።"
ኣብቲ መኽፈቲ ስነስርዓት መደረ ካብ መንጎ ዘስምዑ ቀዳመይቲ እመቤት ሚሸል ኦባማ ሓንቲ እየን።ዴሞክራት ንሂላሪ ክልንቴን ክድግፉ ፀዊዐን ኣለዋ።ፕሬዝዳንታ እታ ሃገር ክስከሞም ዝግብኡ ሓላፍነት ክስከማ ዝእኽእላ ሂላሪ ክልንቴን ጥራሕ እየን እውን ኢለን።
ንሰን: "ኣብዚ ምርጫ እዚ ነዞም ሓላፍነታት እዚኦም ክስክመ ዝኽእል ሓደ ሰብ ጥራሕ ኣሎ።ንፕሬዝዳንትነት ዩናይትድ ስቴትስ ዝበቅዕ ሰብ ሓደ ሰብ ንሱ ጥራሕ እዩ ኢለ ካብ ውሽጠይ ዝኣምነሉ ዓርከይ ሂላሪ ክልንቴን እየን" ኢለን።
ንሰን ብተወሳኺ: ሂላሪ ክልንቴን ጓል ኣንስተይቲ ዝኾነ ይኹን ነገር ካብ ምፍፃም ዝኽልክላ ከምዘየለ ንኹሉ ዘምሃረት እያ እውን ኢለን ። "ሳላ ሂላሪ ክልንቴን ደቂ ኣንስትዮ ደቀይ፣ከምኡ እውን ኩለን ደቂ ኣንስትዮን ኩሎም ደቂ ተባዕቲዮን ደቅና፤ጓል ኣንስተይቲ ናይ ዩናይትድ ስቴትስ ፕሬዝዳንት ምዃን ትኽእል እያ ዝብል ብርግፀኝነት ክኣምኑ ገይረን ኣለዋ " ክብላ ንብዙሓት ዝተንከፈ መደረ ኣሚዐን።።
ዩናይትድ ስቴትስ ኣብ ዓለም ልዑል ቦታ ዘለዋ እንሃለወት ካብዚ ዝተፈለየ ንዝዛረብ ሰብ ኣይትቀበሉዎ ኢለን።
ናይ ማሳቹስተርስ ሰኔተር ኤልዛቤት ዋረን እውን ኣብ ልዕሊ ሪፓብሊካዊ ዶናልድ ትራምፕ ሓያል መጥቓዕቲ ብምፍናው ንቶም ተኣከብቲ ኣለዓዒለን።
ንሰን: "ከም ዶናልድ ትራምፕ ዝኣመሰሉ ሃፍታም ሰባት ንባዕሎም ተወሳኺ ግብሪ ክንኪዩ ክደፍእሉ ከለው ኢና ንሰምዕ።እዚ እንተኾይኑ ክኣ ኣብያተ ትምህርትና ንምሕጋዝ ወይ ኣውራ መንገድታትና መሊስና ንምሃንፅ ወይም ኣብ መፃኢ ወለዶ ኢንቨስት ንምግባር እኹል ገንዘብ ፈፂሙ ኣይህልወናን" ኢለን።
ዶናልድ ትራምፕን መወዳድርቶም ማይክ ፔንስን እውን ድሕሪ ናይ ዝሓለፈ ሰሙን ዋዕላ ሪፓብሊካዊያን ኣብ ቨርጂንያ ወፍሪ ምረፁኒ ኣካይዶም ኣለው። "ንመርሕ ኢና ዘለና።ብመሰረት መዐቀኒ ሪኢቶ ህዝቢ ብርግፀኝነት ንመርሕ ኢና ዘልና" ኢሎም ዶናልድ ትራምፕ መግለጺ ሂቦም።።


text:
ካብ 14 ሃገራት ኣፍሪቃ ዝተወከሉ ኪኢላታት፣ካብ ዓሰርተ ኣብ ሕርሻ ዝተመርኮሰ ቁጠባ ዘለወን ሸውዓተ ሃገራት፣ናይ ዕዳጋ ስርዓት መሰረታዊ ለውጢ ክገብር ዘኽእል ኣገባብ ተዘራሪቦምሉ።ካብ ኣዲስ ኣበባ ፀብፃብ ዝላኣኸልና ፒተር ሃይንለይ፣ዕዳጋ ሸቀጥ ንኣፍሪቃ ካብ ድርኲኺት ድኽነት ንምንጋፍ ዘኽእል ቁልፊ‘ዩ ይብል።
ሓበሬታ ንመልክዕ ሕርሻ ኣፍሪቃ ይቅይሮ‘ሎ።ካብ ታንዛንያ ክሳብ ጋና ካብ ዛምብያ ክሳብ ኣይቮሪኮስት፣ሓረስቶት ፍርያቶም ንምድንፋዕ ዘኽእሎም ሓበሬታ ብቅፅበት ዝረኽቡሉ መንገዲ ይፍጠር‘ሎ።
ኣብ ኢትዮዽያ፣ብዛዕባ ናይ ዕዳጋ ዋጋ ፀብፃባት ብኣውቶማቲክ ምትሕልላፍ ልዕሊ ሚልዮን ሰባት ኣብ ሓደ ወርሒ ኣሳቲፉ‘ዩ።ቅድሚ ሰለስተ ዓመት ዝተኸፍተ መለዋወጢ ሸቀጣት ኢትዮዽያ ብሕልፊ ንሓረስቶት‘ታ ሃገር ኣዝዩ ረባሓይ ኮይኑ‘ሎ።
መስራቲትን ሓላፊትን መለዋወጢ ኣቁሑ ኢትዮዽያ ዶ/ር እሌኒ ገ/መድህን ዋጋ ዕዳጋ ኣቀዲምካ ምፍላጥ ብሕልፊ ንሓረቶት መኽሰብ ንክረኽቡ ሓጊዙዎም‘ዩ ይብላ።
ንሰን ኣብ ዘረበአን ”ሓረስቶት፣ብዛዕባ ዋጋ ኣቁሑ ብደረጃ ሃገር፣ሰደድ ዝንግዱ ዝሓትዎ ዋጋ ከምኡውን ተቀቢሎም ናብ ካልእ ዓይነት ኣቁሑ ዝቅይሩ ትካላት ኣቀዲሞም እንተረኺቦም፣መልክዕ‘ቲ እንካ-ሃባ ተቀይሩ‘ሎ ማለት‘ዩ።ብሓፂሩ መኽሰብ ሓረስቶት ካብ 38 ሚእታዊ ናብ 70 ሚእታዊ ክብ ኢሉ‘ሎ”።
ዶ/ር እሌኒ ኣብ ዘረበአን፣ልውውጥ ኣቁሑት ኢትዮዽያ ዝማዕበለ ቁጠባ ካብ ዝውንና ጋናን ታንዛንያን ብዓሰርተን ዕስራን ዕፅፊ ንጡፍ ስራሕ ይፍፅም ኣሎ ኢለን።
ወ/ሮ እሌኒ ገ/መድህን ዝማሃዝኦ ልውውጥ ኣቊሑ ኢትዮዽያ ዓይኒ ዓለም ብሕልፊ ነታ ዝበዝሕ ህዝባ ብሕርሻ ዝናበረላ ኣፍሪቃ‘ውን ማሪኹ‘ሎ።
ኣብ‘ዚ ሰሙን‘ዚ፣ሚንስቲራትን ኪኢላታትን እታ ኣህጉር፣ሞዴል ልውውጥ ኣቁሑ ኢትዮዽያ ኣብ ሃሃገሮም ክትግበር ዝካኣል እንተኾይኑ ንምግምጋም ኣብ ኣዲስ ኣበባ ተራኺቦም‘ለው።እታ ኣኼባ ብምትሕብባር ልውውጥ ኣቁሑ ኢትዮዽያን ትካል ምዕባለ ሕ/መን‘ዩ ተዳልዩ።
ናይ UNDP ሓላፊ ጨንፈር ኢትዮዽያ ዩጂን ኦዉሱ፣ልውውጥ ኣቊሑ ኣብ ኣፍሪቃ ሰላሕታ ለውጢ ንክመፅእ ይሕግዝ‘ሎ ኢሎም።
”ብመንፅር ቁጠባዊ ስግግርን ምዕባለን ክንግምግም ከለና፣ኣፍሪቃ ብደረጃ ኣህጉር ኣብ ፅፍሒ ስግግር‘ያ ትርከብ፣ከምኡውን ስግግራዊ ምዕባለ ኣብ ምርግጋፅ ልውውጥ ኣቁሑ ብፅሒቶም የወፍይ‘ሎ“ በሉ።
ሚስተር ኦዉሱ ኣብ ዘረብኡ ሃገሩ ጋና፣ናብ‘ቲ ኣህጉራዊ ኣኼባ ብደረጃ ምንስቲር ወኪል ከምዝላኣኸት ኣፍሊጡ።ኣብ ሞዴል ኢትዮዽያ ልውውጥ ኣቊሑ ዝተመስረተ ትካል ከቁሙ ዝወጠኑ ሓረስቶት ማላዊ‘ውን ኣብ‘ቲ ኣኼባ ክሳተፉ‘ዮም።
ዶ/ር እሌኒ ገ/መድህን ግና፣እቲ ሃገራዊ ልውውጥ ኣቊሑ ናብ ኣፍሪቃዊ ትካል ልውውጥ ኣቊሑ ንክማሓየሽ ወጢነን‘ለዋ።
”ኣብ ኣፍሪቃ ናብኡ ገፅ ኢና ንምርሽ ዘለና።ኣፍሪቃ ብደረጃ ዓለም ዘለዋ ስፍራ ክትሪኢ ከለኻ፣ብዙሕ ኢና ንስእን ዘለና።ኣብ ቁጠባዊ ዓለም ብፅሒት ኣፍሪቃ ኣብ‘ዘን ዝሓለፋ ዕስራ ዓመታት ኣንቆልቊሉ‘ዩ።ካብ ደገ ንሽምቶ እኽሊ ድማ ከቢሩ‘ዩ።ስለዚ ኣፍሪቃ ናብ ሓደ ክትጥመርን ኣብ ዕዳጋ ዓለም ህላዌኣ ክተረጋግፅን ይግባእ” ባሃሊት‘የን ንሰን።
ኢሌኒ ገ/መድህን ንኣብነት ዋጋ ካካዎ ኣብ ክንዲ ካብ ዕዳጋ ለንደን ኣብ ውሽጢ ኣፍሪቃ ካብ ኣይቮሪኮስት ንረኽበሉ ጊዜ ነዊሕ ኣይኾንን ይብላ።
ኣብ‘ዚ ሰሙን ኣዲስ ኣበባ ኣብ ተተኣናግዶ ኣህጉራዊ ኣኼባ፣ሓንፀፅቲ ፖሊሲ ኣፍሪቃ፣ኢንቨስተራት፣ትካላት ልምዓት፣ኩባንያታት ቴክኖሎጂን ናይ ኣሜሪካ ኮምሽን ልውውጥን ድሕነትን ክሳተፉሉ‘ዮም።